Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο των επίκαιρων ερωτήσεων της Παρασκευής 11 Σεπτεμβρίου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 1009/7-9-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Η αδράνεια της Κυβέρνησης διαιωνίζει τις ανισότητες μεταξύ των ασφαλισμένων και των συνταξιούχων ακόμη και έναντι του κινδύνου του θανάτου». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 1010/7-9-2020 επίκαιρη ερώτηση του Βουλευτή Ηλείας του Κινήματος Αλλαγής κ. Μιχαήλ Κατρίνη προς την Υπουργό Παιδείας και Θρησκευμάτων, με θέμα: «Επιτακτική ανάγκη η στελέχωση του Τμήματος Μουσειολογίας στον Πύργο». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 4783/230/9-3-2020 ερώτηση και αίτηση κατάθεσης εγγράφων του Α΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Εργασίας και Κοινωνικών Υποθέσεων, με θέμα: «Διαχείριση και Αξιοποίηση της ακίνητης περιουσίας του πρώην ΠΙΚΠΑ (Πατριωτικό Ίδρυμα Κοινωνικής Πρόνοιας και Αντίληψης». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συζήτηση και ψήφιση ενιαία επί της αρχής, των άρθρων και του συνόλου των σχεδίων νόμων του Υπουργείου Προστασίας του Πολίτη: α) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ για συνεργασία στην καταπολέμηση του εγκλήματος και σε θέματα δημόσιας ασφάλειας», β) «Κύρωση του Πρωτοκόλλου τροποποιητικού της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας περί συνεργασίας του Υπουργείου Δημοσίας Τάξης της Ελληνικής Δημοκρατίας και του Υπουργείου Εσωτερικών της Ρωσικής Ομοσπονδίας στον τομέα της καταπολέμησης του εγκλήματος της 6ης Δεκεμβρίου 2001», γ) «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας για κοινό έλεγχο στη συνοριακή δίοδο Νυμφαίας - Μακάζα, η οποία συνομολογήθηκε με ανταλλαγή ρηματικών διακοινώσεων (Αθήνα, 6 Νοεμβρίου 2013 και Σόφια, 17 Ιουλίου 2014, αντίστοιχα)». Τα νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεώς τους, καθώς και ο αρμόδιος Υπουργός για πέντε λεπτά. Συμφωνεί το Σώμα;
Το Σώμα συνεφώνησε. Πρώτα, να δώσω τον λόγο στον ειδικό αγορητή του Κομμουνιστικού Κόμματος Ελλάδας κ. Νικόλαο Παπαναστάση για πέντε λεπτά…
Κύριε Πρόεδρε, θα ήθελα τον λόγο επί της διαδικασίας μόνο. Θα θέλαμε, σας παρακαλώ, να πάρουμε για πάρα πολύ λίγο χρόνο τον λόγο και εμείς οι οποίοι συμφωνούμε.
Θέλετε να πείτε ότι συμφωνείτε;
Ναι, αλλά θα θέλαμε να πάρουμε τον λόγο.
Εντάξει, να σας πω, αν τηρήσουμε το άρθρο 108 του Κανονισμού της Βουλής, κανονικά - και δεν έχει πει, δεν έχει εισηγηθεί κάτι το αντίθετο η Διάσκεψη των Προέδρων - τον λόγο έχουν μόνο όσοι έχουν αντιρρήσεις, τα κόμματα που έχουν. Και στην πρώτη, από ό,τι βλέπω, έχει το Κομμουνιστικό Κόμμα Ελλάδας και στη δεύτερη. Όποιος έχει αντίρρηση θα μιλήσει. Όμως, αφού συμφωνείτε, κύριε Καμίνη, …
Ωραία, κύριε Πρόεδρε, αλλά είθισται να υπάρχει μία ανοχή για τρία, τέσσερα λεπτά, να δίνεται ο λόγος, εφόσον ζητηθεί και σε αυτούς που συμφωνούν.
Κύριε Πρόεδρε, θα ήθελα και εγώ τον λόγο επί της διαδικασίας.
Όποιοι θέλουν μπορούν να μιλήσουν για ένα λεπτό επί της διαδικασίας. Τον λόγο έχει ο Κοινοβουλευτικός Εκπρόσωπος της Νέας Δημοκρατίας. Ορίστε, κύριε Λιβανέ, έχετε τον λόγο.
Σεβόμαστε πάντα τη διαδικασία του διαλόγου μέσα στην Αίθουσα - δεν υπάρχει αμφιβολία γι' αυτό - και ιδίως στο πρόσωπό σας, που πάντοτε κάνετε τη δουλειά σας και η παρουσία σας εδώ είναι θετική τόσο για το Κοινοβούλιο όσο και για την κοινωνία. Όμως, επειδή είναι βεβαρημένο το πρόγραμμα σήμερα - νομίζω - στην Ολομέλεια, διότι έχουμε αρκετά πράγματα που πρέπει να ολοκληρωθούν και γίνονται - όπως ξέρετε - και οι συνεδριάσεις των επιτροπών μέσα στην Ολομέλεια και στις 14.00΄ πρέπει να έρθουν για την επιτροπή, εκτιμώ ότι αν μπούμε σε άλλα θέματα της επικαιρότητας που όλους μάς απασχολούν και μας βασανίζουν, θα ανοίξει πολύ η συζήτηση. Και ναι μεν εσείς μπορεί να θέσετε ένα θέμα με ευπρέπεια και για λίγα λεπτά, αλλά μπορεί η συζήτηση να ανοίξει και εκτιμώ ότι ίσως να μην είναι η βέλτιστη αρχή για τη σημερινή ημέρα. Το Κομμουνιστικό Κόμμα προφανώς θα μιλήσει και όποιος άλλος είχε αντίθεση στην επιτροπή, αλλά έχουμε τον χρόνο και εντός της Βουλής και εκτός της Βουλής να συζητήσουμε δημιουργικά όλα αυτά τα θέματα. Νομίζω ότι θα ξεφύγουμε, αν μπούμε σε αυτή τη συζήτηση. Άρα, κύριε Πρόεδρε, καλύτερα είναι να μείνουμε στο γράμμα του νόμου.
Κύριε Πρόεδρε, θα ήθελα τον λόγο.
Κύριε Πρόεδρε, θα ήθελα τον λόγο.
Κύριε Πρόεδρε και εγώ θα ήθελα τον λόγο.
Να μιλήσει ο κ. Γρηγοριάδης; Ναι, κύριε Παφίλη, όλοι θα πάρετε τον λόγο επί της διαδικασίας για ένα λεπτό. Ορίστε, κύριε Γρηγοριάδη, έχετε τον λόγο.
Αρκούμαι απλώς να πω ότι συμφωνώ με τον Κοινοβουλευτικό Εκπρόσωπο της Νέας Δημοκρατίας. Ασφαλώς και ο συνάδελφος του Κινήματος Αλλαγής έχει αποδείξει και ότι είναι μετριοπαθής και ότι είναι πολύ σοβαρός, αλλά σήμερα είναι μία ιδιαίτερη μέρα, όπου έχουμε και τις ψηφοφορίες για τις άρσεις ασυλίας και έχουμε και πολλές επιτροπές και πιθανότατα να εκτροχιαστεί το πρόγραμμα. Ευχαριστώ.
Είναι σωστό αυτό που λέτε, διότι πράγματι έχουμε και άρσεις ασυλίας και πρέπει στις 12.00΄ να έχουν τελειώσει όλα γιατί έχουμε και άλλες επιτροπές. Δυστυχώς με τον κορωνοϊό υπάρχει αυτό το πρόβλημα και είμαστε όλοι λίγο ανεκτικοί στη διαδικασία, όπως έχει κυρίως συμφωνηθεί. Τώρα βέβαια, όσον αφορά το θέμα τού να αποφύγουμε να μιλάμε για επίκαιρα θέματα, όπως είπε και ο κ. Λιβανός, κατ' αρχάς είναι σωστό, αλλά θα δούμε στην πορεία τι θα κάνουμε στην περίπτωση που θελήσουν οι συνάδελφοι να πουν για ένα λεπτό γιατί συμφωνούν. Ορίστε, κύριε Παφίλη, έχετε τον λόγο.
Επειδή στη Διάσκεψη των Προέδρων συμμετέχουν και οι συνάδελφοι - ο κ. Καμίνης δεν συμμετέχει, αλλά συμμετέχει εκπρόσωπος του ΚΙΝΑΛ - ξέρουν ότι είχε γίνει συζήτηση. Μάλιστα, η συζήτηση έγινε και με κάποια ειλικρίνεια, δηλαδή υπήρχαν κόμματα - εμείς δεν ήμασταν σε αυτή την πλευρά - που κρατούσαν επιφύλαξη ότι θα τοποθετηθούμε στην Ολομέλεια και συμφωνούσαν. Και είπαμε ότι αυτό πρέπει να λυθεί - και μιλώ για όσους διαφωνούν με τις συμφωνίες - και ότι αν συμφωνήσουν όλοι εκ των προτέρων στη Διάσκεψη των Προέδρων, τότε μπορεί να γίνει μια γενική συζήτηση. Εμείς, λοιπόν, μένουμε σε αυτό που έχουμε συμφωνήσει. Δεν μπορεί να γίνει γενική συζήτηση. Θα έπρεπε να το έχουμε συμφωνήσει όλα τα κόμματα και να προχωρήσουμε.
Ορίστε, κύριε Βιλιάρδο, έχετε τον λόγο.
Κύριε Πρόεδρε, πράγματι στη Διάσκεψη των Προέδρων συμφωνήσαμε ότι θα ακολουθηθεί ο συγκεκριμένος κανόνας του άρθρου 108. Πάντως, νομίζω ότι θα είχαν μιλήσει εισηγητές τόση ώρα που καταναλώσαμε στη διαδικασία. Οι εισηγητές θα μπορούσαν, όπως έχει συμβεί και σε προηγούμενες τέτοιου είδους συνεδριάσεις, να μιλήσουν για ένα, δύο λεπτά, ακόμα και στην περίπτωση που συμφωνούν.
Ωραία, κύριε Βιλιάρδο. Ούτως ή άλλως, και εσείς έχετε επιφύλαξη, οπότε θα μιλήσετε. Δεν υπάρχει θέμα.
Ευχαριστώ πολύ, κύριε Πρόεδρε.
Ορίστε, κύριε Καμίνη, έχετε τον λόγο για ένα λεπτό, γιατί μας πιέζει ο χρόνος.
Κύριε Πρόεδρε, θέλω απλώς να πω ότι όταν εμμένουμε με τέτοια σχολαστικότητα στη διάταξη του Κανονισμού, είναι σαν να εξωθούμε αυτούς οι οποίοι συμφωνούν με το νομοσχέδιο ουσιαστικά να διαφωνήσουν, ώστε να μπορέσουν να μιλήσουν στην Ολομέλεια και να αιτιολογήσουν την ψήφο τους. Δεν είναι δυνατόν αυτή τη στιγμή να καθόμαστε να συζητάμε για τα δύο λεπτά που έχουμε ζητήσει να μιλήσουμε, όταν σε αυτή την Αίθουσα υπάρχει ανοχή. Και με συγχωρείτε, αλλά μου κάνει εντύπωση, γιατί είναι η πρώτη φορά…
Εντάξει, κύριε Καμίνη. Εφόσον θα περιοριστείτε στο να πείτε τους λόγους για τους οποίους συμφωνείτε, θα σας δοθεί ο λόγος για δύο λεπτά.
Ωραία, σας ευχαριστώ, κύριε Πρόεδρε.
Πριν δώσω τώρα τον λόγο…
Κύριε Πρόεδρε, ή θα τηρηθεί ο Κανονισμός ή θα μιλήσουμε όλοι. Εμείς συμφωνούμε να αλλάξει αυτό.
Εντάξει, κύριε Παφίλη, αφήστε το. Θα πει μόνο για τις συμφωνίες.
Εν πάση περιπτώσει, αποφασίζει η Βουλή.
Πριν δώσω τον λόγο στον κ. Παπαναστάση, σας παρακαλώ, κύριε Υπουργέ, να μας πείτε σε δύο λεπτά μια σύντομη αιτιολογία για τις κυρώσεις και μετά θα δώσω τον λόγο στον κ. Παπαναστάση, ο οποίος είναι και ο αντιλέγων. Ορίστε, κύριε Υπουργέ, έχετε τον λόγο.
Κύριε Πρόεδρε, κυρίες και κύριοι Βουλευτές, η παρέμβασή μου στη σημερινή συνεδρίαση της Ολομέλειας της Βουλής των Ελλήνων για την ψήφιση των τριών υπό συζήτηση σχεδίων νόμων δεν θα μπορούσε να αρχίσει χωρίς να αναφερθώ στο χθεσινό τραγικό δυστύχημα στον Άγιο Κοσμά που στοίχισε τη ζωή σε έναν αστυνομικό της ομάδας ΔΙΑΣ, σύζυγο και πατέρα ενός παιδιού έξι ετών, καθώς και στον τραυματισμό του συναδέλφου και συνεπιβάτη στη μοτοσυκλέτα, ο οποίος δίνει τη δική του κρίσιμη μάχη για τη ζωή. Θα ήθελα να εκφράσω τα ειλικρινή μου συλλυπητήρια, όπως και όλης της Κυβέρνησης, στην οικογένεια του αδικοχαμένου αστυνομικού και να ευχηθώ από βάθους καρδιάς δύναμη και κουράγιο στην οικογένεια και στον ίδιο τον τραυματία αστυνομικό, ώστε σύντομα να βρεθεί και πάλι κοντά στους οικείους του και στους συναδέλφους του. Το χθεσινό τραγικό δυστύχημα, το οποίο βύθισε στη θλίψη όλους μας, αναδεικνύει τους κινδύνους που αντιμετωπίζουν καθημερινά οι γυναίκες και οι άνδρες της Ελληνικής Αστυνομίας επιχειρώντας σε όλες τις γωνιές της χώρας μας, με μοναδικό γνώμονα την άμεση ανταπόκριση και αποτελεσματική αντιμετώπιση κάθε περιστατικού που θέτει σε κίνδυνο τη ζωή και την περιουσία των πολιτών. Ακριβώς έτσι έπραξαν χθες και οι δύο αστυνομικοί της ομάδας ΔΙΑΣ, ανταποκρινόμενοι σε κλήση άμεσης επέμβασης λόγω εστίας πυρκαγιάς. Το αίσθημα καθήκοντος που επέδειξαν και η προσφορά τους αποτελούν πηγή δύναμης για όλους μας. Χρέος της πολιτείας και όλων εμάς είναι να σταθούμε δίπλα στις δύο οικογένειες που δοκιμάζονται και αυτό πράττουμε. Προς το τέλος θα τοποθετηθώ για τις συμβάσεις. Σας ευχαριστώ πολύ.
Κυρίες και κύριοι συνάδελφοι, θα πρότεινα να γίνει συζήτηση ταυτόχρονα και για τις τρεις συμβάσεις και να μιλήσουν οι αντιλέγοντες. Όσον αφορά την πρώτη σύμβαση, απ' ό,τι βλέπω «κατά» έχει ψηφίσει η Ελληνική Λύση. Συνεπώς θα δώσω τον λόγο στον κ. Μυλωνάκη.
Γιατί, κύριε Πρόεδρε, θα δώσετε τον λόγο στον κ. Μυλωνάκη; Εμείς προηγούμαστε.
Δύο είναι οι τρόποι. Ή πάμε με τη σειρά της δύναμης των κομμάτων ή πάμε με τη σειρά που διαφωνούμε.
Μία τοποθέτηση θα κάνουμε και για τις τρεις.
Εφόσον θα μιλήσετε ενιαία και για τις τρεις, συμφωνούμε. Συμφωνείτε και οι υπόλοιποι συνάδελφοι να μιλήσουμε ενιαία και για τις τρεις; Απ' ό,τι βλέπω το Σώμα συμφωνεί. Οπότε πάμε ενιαία και για τις τρεις συμβάσεις, κάτι που θα διευκολύνει και τη διαδικασία για να τελειώσουμε γρηγορότερα. Συνεπώς, κύριε Παπαναστάση, έχετε τον λόγο για πέντε λεπτά.
Ευχαριστώ, κύριε Πρόεδρε. Σήμερα καλούμαστε να γνωμοδοτήσουμε για τρεις συμφωνίες με αντισυμβαλλόμενα μέρη από τη μία την Ελλάδα και από την άλλη αντίστοιχα τη Ρωσία, το Ισραήλ και τη Βουλγαρία. Οι δύο πρώτες αφορούν γενικά την καταπολέμηση του οργανωμένου εγκλήματος, ενώ η τρίτη αφορά διασυνοριακές διευθετήσεις. Όσον αφορά τις δύο πρώτες συμφωνίες, το οργανωμένο έγκλημα, η εγκληματικότητα δεν είναι καινούργια φαινόμενα. Τα αίτιά τους είναι κοινωνικά και σήμερα υπάρχουν όλες οι προϋποθέσεις για να δυναμώνουν. Και αυτό, γιατί η κυριότερη προϋπόθεση που τροφοδοτεί αυτά τα φαινόμενα είναι η εντεινόμενη αντιλαϊκή πολιτική, η ιδεολογική και προσωρινή κυριαρχία του καπιταλισμού. Νομοτελειακά η εγκληματικότητα θα πολλαπλασιάζεται όσο δυναμώνει η φτώχεια, όσο πλαταίνει η εξαθλίωση, όσο πετάγονται στον δρόμο της ανεργίας και του περιθωρίου χιλιάδες άνθρωποι και τέλος όσο συνθλίβονται τα όνειρα χιλιάδων νέων στον κόσμο των ναρκωτικών. Είναι γνωστό ότι το Κομμουνιστικό Κόμμα Ελλάδας έχει προτείνει και έχει στηρίξει μέτρα κατά του οργανωμένου εγκλήματος, μέτρα που αποσκοπούν στην προστασία της ανθρώπινης ζωής, μέτρα που βάζουν φραγμό στη διακίνηση ανθρώπων, αλλά και ανθρώπινων οργάνων, στην εκμετάλλευση της πορνείας. Το Κομμουνιστικό Κόμμα Ελλάδας έχει τοποθετηθεί κατά των ναρκωκυκλωμάτων, της παρασκευής και διακίνησης ναρκωτικών, έχει καταδικάσει την εκμετάλλευση προσφύγων και μεταναστών, αποδεικνύοντας ότι όλες αυτές οι εκφάνσεις του οργανωμένου εγκλήματος συνιστούν κερδοφόρες επιχειρηματικές δραστηριότητες, κάτι που δεν είναι καινούργιο. Είναι δραστηριότητες που καλύπτονται μέσα από την εμπλοκή κρατών, κυβερνήσεων και υπηρεσιών ασφαλείας. Υπάρχει πλέον ολόκληρη σειρά αποκαλύψεων που αποδεικνύει αυτές τις εμπλοκές. Με δυο λόγια, είναι τομείς κερδοφορίας μεγάλων συμφερόντων που όμως μένουν στο απυρόβλητο. Η επίθεση σε βάρος κάθε κεκτημένου δικαιώματος των εργαζομένων, η διαρκής αντιπαράθεση για πολιτική και οικονομική κυριαρχία, η υποκίνηση τοπικών πολέμων για τον έλεγχο ζωνών επιρροής είναι οι κυριότεροι όροι και τα στοιχεία της νόμιμης εγκληματικότητας του κεφαλαίου, που όμως είναι και τα στοιχεία που παράγουν και αναπαράγουν τη συνήθη εγκληματικότητα. Άρα, όσο συνεχίζεται αυτή η πολιτική, όσο δεν δημιουργούνται οι προϋποθέσεις για την ανατροπή της, τα κρούσματα θα αυξάνονται όσες συμφωνίες κι αν υπογραφούν. Οι ευθύνες της Κυβέρνησης είναι τεράστιες. Ενώ γνωρίζει τους όρους ανάπτυξης της εγκληματικότητας, την έκταση και τα στοιχεία που τη συνθέτουν, τους τρόπους και τις προϋποθέσεις για την αντιμετώπισή της, τι κάνει; Την ώρα που φωνάζει «λύκος στα πρόβατα», συνεχίζει να μην προσανατολίζει τα Σώματα Ασφαλείας στη δίωξη του εγκλήματος, συνεχίζει να τους αναθέτει άλλα σημαντικότερα απ' ό,τι φαίνεται καθήκοντα γι' αυτήν. Ενώ διαθέτει τους περισσότερους αστυνομικούς, ιδρύει και νέες αστυνομίες, ιδιωτικές, δημοτικές, συνοριακές, δηλαδή επιχειρεί κι από πάνω να επενδύσει στα προβλήματα που δημιουργεί η δική της πολιτική για την προώθηση άλλων σκοπών. Είναι παραπλανητικό και συνάμα προκλητικό η Κυβέρνηση να παρουσιάζει στον λαό σαν κύριες αιτίες του διασυνοριακού εγκλήματος και της διακίνησης ανθρώπων και ναρκωτικών τις σημαντικές γεωπολιτικές ανακατατάξεις στην περιοχή της Ανατολικής Ευρώπης και της Βαλκανικής Χερσονήσου, όπως διατυπώνεται στον κορμό της συμφωνίας. Είναι παραπλανητικό, γιατί οι γεωπολιτικές ανακατατάξεις, που η Κυβέρνηση ενοχοποιεί ως αιτία της ραγδαίας αύξησης της εγκληματικότητας στην Ανατολική Ευρώπη και τα Βαλκάνια, είναι απότοκα στοιχεία των επεμβάσεων των πιο στενών συμμάχων όλων των μέχρι σήμερα ελληνικών κυβερνήσεων, δηλαδή των ΗΠΑ, του ΝΑΤΟ, της Ευρωπαϊκής Ένωσης. Είναι επίσης προκλητικό, γιατί σε αυτές τις ιμπεριαλιστικές επεμβάσεις συμμετείχαν πολύμορφα, άμεσα ή έμμεσα και οι ελληνικές κυβερνήσεις, οι κυβερνήσεις του ΠΑΣΟΚ - ΚΙΝΑΛ, του ΣΥΡΙΖΑ και φυσικά της Νέας Δημοκρατίας. Σήμερα, όμως, ανενδοίαστα, αντί να απολογείστε όλοι εσείς για τη βία, τους σκοτωμούς, τους ξεριζωμούς, ναι και την εγκληματικότητα, που προήλθε από αυτές τις βίαιες, τις ματωμένες αλλαγές συνόρων, τι κάνετε; Συμπεριφέρεστε σαν όλα αυτά να προήλθαν από μια παρθενογένεση. Εκμεταλλεύεστε τα απόνερα αυτών των επεμβάσεων για να περάσετε κι άλλα αντιλαϊκά μέτρα, τα δικά σας έργα. Ομονοείτε και με άλλα κράτη, κοινής συναντίληψης, για να αντιμετωπίσετε - λέει - την εγκληματικότητα. Φέρνετε σήμερα δύο συμβάσεις για την καταπολέμηση του οργανωμένου εγκλήματος, την τρομοκρατία. Μόνο που οι συμβάσεις αυτές όχι μόνο δεν αντιμετωπίζουν το πρόβλημα, αλλά πολύ περισσότερο το συγκαλύπτουν και περιέχουν επιπλέον πολύ επικίνδυνες διατάξεις. Υπάρχει σε αυτές πρόβλεψη για αντιμετώπιση εξτρεμιστικών και τρομοκρατικών οργανώσεων, όπως δηλώνετε, δείχνοντας ότι ήδη στην ουσία έχετε συμφωνήσει με το αντισυμβαλλόμενο κράτος, τη Ρωσία ή το Ισραήλ, στο ότι είναι τρομοκρατία ή τρομοκράτες. Αλλιώς δεν θα είχε νόημα η κύρωση καμμιάς συμφωνίας μεταξύ σας για την αντιμετώπισή του. Για παράδειγμα, η συμφωνία με το Ισραήλ είναι ένα κείμενο που οι προβλέψεις του κινούνται απροκάλυπτα στην κατεύθυνση της προωθούμενης αναβάθμισης των πολιτικών, οικονομικών και στρατιωτικών σχέσεων με την εγκληματική μηχανή αυτού του κράτους. Όμως, αυτό είναι το κράτος που φυλακίζει χιλιάδες αγωνιστές, βομβαρδίζει άλλες χώρες, καταπατά βάναυσα πλειάδα διεθνών συνθηκών. Είναι το κράτος που ανενδοίαστα δολοφονεί ακόμα και μικρά παιδιά και ηλικιωμένους, που βαφτίζει τρομοκράτες αυτούς που παλεύουν κατά της κατοχής, που παλεύουν για να έχουν πατρίδα. Αυτοί είναι οι τρομοκράτες σας; Κι όμως, αυτό το κράτος με τις φρικαλεότητές του, τόσο η Κυβέρνηση της Νέας Δημοκρατίας όσο και αυτή του ΣΥΡΙΖΑ, χθες και σήμερα, το στηρίζουν φανατικά, διαμορφώνοντας μέσα από αυτή τη στήριξη βασικούς άξονες της συμφωνίας, που μας φέρνετε σήμερα για ψήφιση. Στην αντίστοιχη συμφωνία με τη Ρωσία, υπάρχει πρόβλεψη συνεργασίας των ελληνικών και ρωσικών αρχών για την εξασφάλιση της δημόσιας τάξης και ασφάλειας. Δηλαδή η ελληνική Κυβέρνηση συνεργαζόμενη με το ρωσικό κράτος και τις ειδικές υπηρεσίες θα παρεμβαίνουν όποτε κρίνουν σε θέματα δημόσιας τάξης και ασφάλειας. Αυτές είναι ανατριχιαστικές προοπτικές. Το Κομμουνιστικό Κόμμα Ελλάδας δεν τρέφει αυταπάτες. Ξεκάθαρα λέμε ότι η αιτία που γεννά και αναπαράγει τις αιτίες της εγκληματικότητας είναι ο καπιταλισμός. Άρα και γι' αυτόν τον λόγο καθήκον των εργαζομένων είναι η συλλογική δράση για την ανατροπή αυτού του κοινωνικοοικονομικού σχηματισμού και την εγκαθίδρυση του κομμουνισμού. Όσον αφορά τη συμφωνία με τη Βουλγαρία για κοινό έλεγχο στη συνοριακή δίοδο Νυμφαίας - Μακάζα, θέση μας είναι ότι, εκτός των άλλων, έχει σαν στόχο να προετοιμάσει το έδαφος για την πλήρη ένταξη της Βουλγαρίας στη ζώνη Σένγκεν, κάτι με το οποίο διαφωνούμε και για το οποίο επανειλημμένως έχουμε εκφράσει τις αντιρρήσεις μας. Δεν υποτιμάμε την ανάγκη συνεργασίας μεταξύ των χωρών σχετικά με τον διασυνοριακό έλεγχο για την αντιμετώπιση του οργανωμένου εγκλήματος. Όμως, θεωρούμε ότι ειδικά στις σημερινές συνθήκες, στο πλαίσιο της σημερινής Ευρωπαϊκής Ένωσης, και αυτή η συνεργασία είναι υποταγμένη σε αυτό που ονομάζουμε εμείς «αντιτρομοκρατικά», «αντιμεταναστευτικά» δόγματα της Ευρωπαϊκής Ένωσης, που στο παρελθόν αξιοποιήθηκαν για προληπτικούς πολέμους, για το κτύπημα των λαϊκών κινημάτων. Μετά από αυτά, καταψηφίζουμε επί της αρχής και των άρθρων και τις τρεις συμφωνίες. Σας ευχαριστώ.
Ευχαριστούμε, κύριε Παπαναστάση. Παρακαλώ τώρα τον κ. Αντώνη Μυλωνάκη από την Ελληνική Λύση να πάρει τον λόγο.
Κύριε Πρόεδρε, κατ' αρχάς ως Ελληνική Λύση αλλά κι εγώ προσωπικά εκφράζουμε τα συλλυπητήριά μας για τον άδικο χαμό ενός νέου παιδιού, ενός αστυνομικού ο οποίος έπεσε χθες στον βωμό του καθήκοντος και ευχόμαστε ταχεία ανάρρωση, κύριε Υπουργέ, και στον έτερο αστυνομικό, ο οποίος βρίσκεται κι αυτός σε πάρα πολύ δύσκολη κατάσταση απ' ό,τι μαθαίνουμε. Το έμαθα την ώρα που πήγαινα μαζί με τη Βουλευτίνα του κόμματος, την κ. Αλεξοπούλου, στη φωτιά στην Ανάβυσσο και πραγματικά υπήρχε τέτοια κίνηση και τόσο μεγάλη σε ορισμένα σημεία, αλλά η αστυνομία πράγματι έδειξε χθες ότι ήταν παρούσα. Όμως, τώρα έγινε το δυστύχημα, ένα δυστύχημα απίστευτο και εύχομαι το κακό να σταματήσει εδώ, να μην έχουμε άλλα τέτοια δυστυχήματα, γιατί χάνουμε ανθρώπους οι οποίοι πέφτουν στο βωμό του καθήκοντος. Κυρίες και κύριοι συνάδελφοι, για τα δύο από τα τρία νομοσχέδια τα σημερινά, τις κυρώσεις δηλαδή των δύο συμφωνιών για την εθνική ασφάλεια και για την εγκληματικότητα, με το κράτος του Ισραήλ και τη Ρωσία είχαμε από την αρχή πάρει θέση και είχαμε πει ότι είμαστε θετικοί. Και ξέρετε κάτι; Σήμερα, μετά από τα γεγονότα τα χθεσινά, έπρεπε όλοι μας να πούμε ότι τέτοιου είδους συμφωνίες, με χώρες ανεπτυγμένες, και κυρίως στο θέμα των πληροφοριών, είναι αυτό που ουσιαστικά θέλουμε. Τι είναι αυτές οι συμφωνίες; Οι συμφωνίες αυτές είναι για το οργανωμένο έγκλημα, για την εμπορία ανθρώπων, παράνομη μετανάστευση, ηλεκτρονικό έγκλημα, τρομοκρατία και χρηματοδότησή της, διαχείριση καταστάσεων εκτάκτων αναγκών, πυροσβεστική υπηρεσία κ.λπ.. Δηλαδή οι φωτιές οι χθεσινές - και ρωτάω, κύριε Παφίλη, πραγματικά το Κομμουνιστικό Κόμμα για τις φωτιές τις χθεσινές - που μίλησα με τον Αρχηγό της Πυροσβεστικής, που ήταν εκεί, στην Ανάβυσσο, δεν σας λένε τίποτα; Η φωτιά στη Μόρια δεν σας λέει τίποτα;
Και απευθύνεστε σ' εμάς; Απευθυνθείτε στις κυβερνήσεις!
Όχι, γενικώς. Δεν μας λέει, γενικώς, τίποτα;
Αφήστε τα κόλπα! Μη μιλάτε σ' εμάς!
Ναι, γιατί είπε ο κ. Παπαναστάσης «γιατί αυτές οι ιδεοληψίες...»… Εγώ θέλω να μιλήσω για ιδεοληψία. Γιατί; Δεν πρέπει να είμαστε πληροφορημένοι, να έχουμε καλό πληροφοριακό δίκτυο;
Εσείς έχετε καλό δίκτυο;
Μα δεν έχει η πατρίδα μας. Κύριε Οικονόμου, η κρατική ασφάλεια τι ρόλο παίζει; Τι ρόλο έχει παίξει μέχρι τώρα;
Περιοριστείτε παρακαλώ στις συμφωνίες.
Σας ερωτώ: Υπάρχει κρατική ασφάλεια, υπάρχει Εθνική Υπηρεσία Πληροφοριών; Σχετικά με τη φωτιά στη Μόρια χθες, ποιος την έβαλε τη φωτιά; Πού πήγαν αυτοί οι οποίοι φύγανε από εκεί και έχουν εξαφανιστεί στα βουνά και τους ψάχνουμε τώρα; Δεν είχαμε καμμία πληροφορία τελικά; Στις 5 Μαΐου δεν υπήρχε πάλι το ίδιο ακριβώς, που είχε βγει τότε ότι η ΜΙΤ με τους Αφγανούς που υπήρχαν στη Μόρια, ήταν έτοιμοι να κάψουν πάλι τη Μόρια, που είχε μπει η πρώτη φωτιά; Δεν ξέρουμε τίποτα; Τι κάνουμε δηλαδή; Άρα, λοιπόν, οι πληροφορίες για την εθνική ασφάλεια είναι το άλφα και το ωμέγα. Παίρνουμε την πληροφορία, την αναλύουμε. Πριν από λίγες μέρες ο Πρόεδρος της Ελληνικής Λύσης κ. Βελόπουλος είχε αναφερθεί από αυτό το Βήμα - και δεν το είχε πει τυχαία, κυρίες και κύριοι συνάδελφοι - και είχε καταθέσει και σχετική πρόταση της Ελληνικής Λύσης, στο πού και πώς πρέπει να διαχειριστούμε τους παράνομους μετανάστες, τους λαθρομετανάστες, τους πρόσφυγες. Όπως θέλουμε μπορούμε να τους πούμε, αυτό δεν είναι θέμα πλέον πώς λέμε τον καθέναν. Έπρεπε ήδη να έχουν φύγει από εκεί. Τα νησιά έπρεπε να έχουν αδειάσει, κύριε Υπουργέ.
Κύριε Μυλωνάκη, σας παρακαλώ περιοριστείτε στις κυρώσεις.
Αυτά είναι πάνω στο νομοσχέδιο. Είναι θέμα πληροφοριών, κύριε Πρόεδρε. Άμα δεν έχει πληροφορίες, πού πας; Και να σας πω και κάτι άλλο. Εχθές ο κ. Μπαχτσελί χτύπησε δύο νησιά μας, τα έδειξε στον χάρτη. Μίλησε για τη Σάμο μας και τη Χίο μας. Νομίζετε ότι είναι τυχαίο; Για να δούμε, η Κρατική Ασφάλεια και η Εθνική Υπηρεσία Πληροφοριών έχουν πληροφορίες μήπως τις επόμενες μέρες έχουμε κάτι εκεί πέρα; Και εχθές πώς ο κ. Κοντολέων μαζί με τον Αρχηγό του ΓΕΕΘΑ πήγαν σε σύσκεψη στο Μαξίμου; Άρα, λοιπόν, κάτι πρέπει να υπήρχε. Αν είχαμε, λοιπόν, τις πληροφορίες τις καλές, αν τις είχαμε αναλύσει και αν είχαμε μπει γερά στο πνεύμα της μετάδοσης των πληροφοριών, τότε δεν θα είχαμε κανένα πρόβλημα και θα το είχαμε προλάβει το έγκλημα. Έρχομαι τώρα στη συμφωνία με τη Βουλγαρία. Προχθές είχαμε δηλώσει «παρών». Κοιτάξετε, είναι μία κύρωση συμφωνίας μεταξύ της Ελληνικής Κυβέρνησης και της Βουλγαρίας για τον κοινό έλεγχο στη συνοριακή δίοδο Νυμφαίας - Μακάζα, η οποία συνομολογήθηκε με ανταλλαγή ρηματικών διακοινώσεων τον Νοέμβριο του 2013 στη Σόφια και τον Ιούλιο του 2014 στην Αθήνα. Βασίζεται στον ν.3780/2009. Νομίζουμε ότι είναι μία πράξη η οποία πρέπει να γίνει. Οι ρηματικές ανακοινώσεις αφορούν τον κοινό έλεγχο στη συνοριακή δίοδο Νυμφαίας - Μακάζα, όπου τα δύο Υπουργεία υπόσχονται να κατασκευαστεί το τελωνείο, καθώς ολοκληρώθηκε το σύγχρονο οδικό δίκτυο μεταξύ Κομοτηνής - Αλεξανδρούπολης και Χάσκοβο - Κίρτζαλι. Πρόκειται για ένα εγχείρημα που σύμφωνα με το Γενικό Λογιστήριο του Κράτους θα επιβαρύνει με περίπου 95.000 ευρώ τον κρατικό προϋπολογισμό. Προτού πούμε αν συμφωνούμε ή όχι, θα ήθελα να δούμε ότι μεταξύ της Ελλάδος και της Βουλγαρίας υπάρχουν ήδη τέσσερις συνοριακοί δίοδοι: Ίλιντεν - Εξοχή, Σβίλενγκραντ - Ορμένιο, Ζλάτογκραντ - Θέρμες Ν. Ξάνθης και Κούλατα - Προμαχώνας. Έτσι, ο νέος πέμπτος κάθετος άξονας, ο οποίος όμως δεν έχει ακόμα τελωνείο, Κομοτηνής - Νυμφαίας - Μάκαζα θα είναι το πέμπτο κοινό σημείο διέλευσης των συνόρων Βουλγαρίας - Ελλάδας.
Δεν υπάρχουν τελωνεία ανάμεσα στις χώρες - μέλη της Ευρωπαϊκής Ένωσης.
Παρακαλώ, μη διακόπτετε.
Αναμφίβολα η κατασκευή άλλου ενός συνοριακού σταθμού μεταξύ Ελλάδας - Βουλγαρίας…
Παρακαλώ, μη διακόπτετε.
Δεν καταλαβαίνω τι λέτε.
Δεν ξέρει ότι από εκεί έρχονται και από τη Ρωσία. Δεν ξέρει τα βασικά.
Κύριε Μυλωνάκη, συνεχίστε.
Αναμφίβολα, κυρίες και κύριοι συνάδελφοι, η κατασκευή ενός ακόμα συνοριακού σταθμού μεταξύ Ελλάδας - Βουλγαρίας θα συμβάλει στην ανάπτυξη του εμπορίου και στη μείωση του απαιτούμενου χρόνου μεταφοράς των προϊόντων. Επίσης θα συμβάλει στην αύξηση επισκεπτών - ταξιδιωτών εκατέρωθεν, ίσως να αποφέρει και περισσότερα έσοδα για το κράτος και θα αυξήσει τον αριθμό των παραθεριστών κατά τους θερινούς μήνες. Θέλω, όμως, να πω ότι υπάρχουν και τα αρνητικά. Γι' αυτό το έργο «καίγεται» περισσότερο η Βουλγαρία. Γιατί «καίγεται» η Βουλγαρία; Για να μπει στη Ζώνη Σένγκεν. Εγώ δεν θα πω ότι η Ελληνική Λύση είναι κατά, υπέρ αυτού είναι. Όμως θα πω - και πρέπει να το πούμε - τι λένε ορισμένοι τοπικοί παράγοντες, όπως ο Πρόεδρος του Εμπορικού - Βιομηχανικού Επιμελητηρίου Ροδόπης κ. Αγγελίδης, ο οποίος δήλωσε προχθές: «Ο φόβος υπάρχει και τον έχουμε διατυπώσει εδώ και έναν χρόνο, έχουμε κινητοποιήσει τις αρχές, πολλές φορές μάλιστα και με ριζοσπαστικές ενέργειες αφού φτάσαμε μέχρι να κάνουμε κατάληψη στη δίοδο του Αγίου Κωνσταντίνου στην Ξάνθη. Το θέμα του παρεμπορίου και του λαθρεμπορίου από τη Βουλγαρία είναι τρομερή πληγή». Επίσης, και ο Πρόεδρος του Εμπορικού Συλλόγου Κομοτηνής ανέφερε ότι στην Ξάνθη ανθεί μόνο το παρεμπόριο, καθώς εξαιτίας των ελλιπών συνοριακών ελέγχων εισάγονται λαθραία χιλιάδες προϊόντα από τη Βουλγαρία, καθώς το λαθρεμπόριο κινείται ανεξέλεγκτα στην περιοχή αυτή. Άρα εμείς είμαστε υπέρ αυτής της συμφωνίας και πρέπει να πούμε ότι σε όλα τα θέματα στα οποία συμφωνεί η Ελληνική Λύση να ξέρετε ότι αυτό που μας ενδιαφέρει δεν είναι τι θα πει ο Βούλγαρος, τι θα πει ο Ρουμάνος, τι θα πει ο Σέρβος. Μας ενδιαφέρει πρωτίστως τι θα πει ο Έλληνας και τι συμφέρει την Ελλάδα. Ευχαριστώ πολύ.
Και εγώ ευχαριστώ.
Κύριε Πρόεδρε, θα ήθελα τον λόγο για τριάντα δευτερόλεπτα.
Να τελειώσουμε με τον κύκλο των άλλων ομιλητών και θα δώσω τον λόγο για ένα λεπτό στον κ. Παφίλη για μία συμπλήρωση που θέλει να κάνει και μετά θα πάρει τον λόγο ο κ. Βελόπουλος. Τον λόγο έχει η κ. Μπακαδήμα.
Κύριε Πρόεδρε, σας ευχαριστώ. Κύριε Υπουργέ, κυρίες και κύριοι συνάδελφοι, πριν ξεκινήσω θα ήθελα να μεταφέρω και τα δικά μας ειλικρινή συλλυπητήρια στους οικείους του άτυχου τριαντατριάχρονου αστυνομικού που έχασε τη ζωή του χθες σε ένα τραγικό τροχαίο δυστύχημα και τις ευχές μας να αναρρώσει και να κερδίσει τη μάχη ο συνοδός αστυνομικός, που νοσηλεύεται σε βαρύτατα κατάσταση. Σύμφωνα με τον Κανονισμό και τη διαδικασία την οποία συναποφασίσαμε, θα μου επιτρέψετε να κάνω μόνο ένα πολύ σύντομο σχόλιο για τη Μόρια. Θεωρούμε πως ήταν κάτι αναμενόμενο. Ο εγκλεισμός σχεδόν δεκατριών χιλιάδων ανθρώπων σε έναν χώρο, που χωράει μετά βίας δύο με δυόμισι χιλιάδες, νομοτελειακά θα οδηγούσε σε τραγωδία. Θεωρούμε, επίσης, πως οι εικόνες αυτές αποδεικνύουν περίτρανα την αποτυχία ολόκληρης της Ευρώπης, την αποτυχία της να διαχειριστεί μία τόσο σοβαρή ανθρωπιστική κρίση, όπως η προσφυγική. Είναι εικόνες που θα πρέπει να μας θλίβουν αν μη τι άλλο ως Ευρωπαίους πολίτες. Ας περάσουμε τώρα στη σύμβαση, την οποία καταψηφίζουμε. Είναι αυτή μεταξύ της χώρας μας και του Ισραήλ. Στόχος της είναι η συνεργασία των δύο χωρών για την καταπολέμηση του εγκλήματος σε θέματα δημόσιας ασφάλειας. Ας ξεκαθαρίσουμε κάτι. Το προβληματικό για μας δεν είναι η φύση της συμφωνίας ούτε το είδος της. Είναι το γεγονός ότι συνήφθη μεταξύ της χώρας μας και του κράτους του Ισραήλ υπό την τωρινή εγκληματική, αποικιοκρατική, εποικιστική ηγεσία του, την οποία βαραίνει σωρεία εγκλημάτων. Είναι, επίσης, μία συμφωνία που δεν μπορεί σε καμμία περίπτωση να εξεταστεί χωριστά από το ιστορικό πλαίσιό της, καθώς έρχεται ως επιστέγασμα της εντεινόμενης συνεργασίας της χώρας μας με το Ισραήλ, το οποίο στην παρούσα φάση συνιστά ένα εγκληματικό ακροδεξιό καθεστώς, με επικεφαλής τον Νετανιάχου και ειδεχθή εγκλήματα στη Δυτική Όχθη να το βαραίνουν. Αυτή η συνεργασία είναι όχι απλώς πολιτικά και ηθικά προβληματική και αδιανόητη, όχι μόνο μας αποξενώνει από παραδοσιακούς μας συμμάχους, λαούς και κράτη, με τα οποία θα μπορούσαμε να διατηρήσουμε την καλή σχέση και συνεργασία που είχαμε, αλλά προσβάλλει και τους ίδιους τους Ισραηλινούς δημοκράτες, που αντιστέκονται με λόγια και πράξεις στο σημερινό εγκληματικό καθεστώς που έχει υφαρπάξει το κράτος τους. Έτσι, αντί να ενδυναμώνει μία τέτοια συμφωνία τη θέση μας στην περιοχή, το δέσιμο της χώρας μας στο άρμα του Ισραήλ, μάς έχει μετατρέψει σε έναν τρίτο τροχό, μία χώρα - παρία ενός ευρύτερου γεωστρατηγικού πλαισίου και ευρύτερων γεωστρατηγικών ισορροπιών. Και θα κλείσω - για να είμαι και συνεπής με τον χρόνο μου - λέγοντας πως μου προκαλεί, ειλικρινά, εντύπωση η στάση ορισμένων συναδέλφων. Φυσικά όλοι κρινόμαστε από τους πολίτες και από την ιστορία. Αλήθεια, κυρίες και κύριοι συνάδελφοι του ΚΙΝΑΛ, δεν θεωρείτε προβληματικό πως μετά τις σχέσεις που είχε ο αείμνηστος Ανδρέας Παπανδρέου με τον Γιασέρ Αραφάτ και μετά την τοποθέτηση του Γιώργου Παπανδρέου στο συνέδριο της Φατάχ στη Βηθλεέμ το 2009, παρουσία του Μαχμούντ Αμπάς, πως το ΠΑΣΟΚ ήταν, είναι και θα είναι μαζί με τον παλαιστινιακό λαό, σήμερα να στηρίζετε μία συμφωνία που ενδυναμώνει το Ισραήλ; Και, κυρίες και κύριοι συνάδελφοι του ΣΥΡΙΖΑ, δεν θεωρείτε αν μη τι άλλο ειρωνικό, δύο μήνες πριν, τέλη Ιουνίου, μετά από συνάντηση του Πρέσβη της Παλαιστίνης με αντιπροσωπεία σας και δήλωση από πλευράς σας - του κ. Σκουρλέτη - πως παραμένει αταλάντευτη η θέση του κόμματός σας για μια δίκαιη λύση του παλαιστινιακού, σήμερα να υπερψηφίζετε μια συμφωνία που εντείνει τις σχέσεις της χώρας μας με το Ισραήλ, το οποίο δεν δείχνει καμμία διάθεση να λύσει το παλαιστινιακό ζήτημα δίκαια; Εμάς επιτρέψτε μας να είμαστε ακόλουθοι και τιμητές αυτών που λέμε εξαρχής και συνεχίζουμε να υποστηρίζουμε. Ως ΜέΡΑ25 από την αρχή έχουμε δηλώσει πως η εντεινόμενη συνεργασία με μια χώρα όπως το Ισραήλ, που όχι μόνο δεν σέβεται τα ανθρώπινα δικαιώματα, αλλά δρα εγκληματικά, είναι η χειρότερη πολιτική επιλογή που μπορούμε να υιοθετήσουμε και σε καμμία περίπτωση δεν μπορούμε να κλείσουμε τα μάτια στα εγκλήματα του Ισραήλ, στις δολοφονίες παιδιών και αμάχων, γι' αυτό και θα την καταψηφίσουμε. Ευχαριστώ.
Κύριε Παφίλη, έχετε τον λόγο για ένα λεπτό, κάτι να συμπληρώσετε.
Ευχαριστώ, κύριε Πρόεδρε. Θέλουμε κι εμείς να εκφράσουμε τα συλλυπητήρια στην οικογένεια του αστυνομικού που έχασε τη ζωή του χθες και να ευχηθούμε και αποκατάσταση της υγείας του άλλου που είναι σε σοβαρή κατάσταση. Θέλω όμως να σημειώσω το εξής. Χθες σκοτώθηκαν τρεις εργαζόμενοι, ένας στο μετρό της Θεσσαλονίκης, ένας στη Ζάκυνθο από ηλεκτροπληξία και ένας στη Δράμα που έπεσε ένα κομμάτι βράχου πάνω του. Αυτά είναι εργοδοτικά εγκλήματα, κατά τη γνώμη μας. Γι' αυτούς φυσικά ούτε ο Υπουργός Εργασίας ούτε κανένας θα βγει να πει συλλυπητήρια. Εμείς δεν είναι να εκφράσουμε μόνο τα συλλυπητήρια. Αυτό που θέλουμε να καταγγείλουμε είναι ότι η κατάσταση είναι απαράδεκτη και έχει ξεφύγει από κάθε όριο. Η Κυβέρνηση πρέπει να πάρει τις ευθύνες της. Υπάρχει εργοδοτική ασυδοσία, απίστευτη εντατικοποίηση της εργασίας και κανένα μέτρο ασφάλειας. Αυτά είναι εγκλήματα εργοδοτικά. Και, βεβαίως, δεν μπαίνουν σε αντιπαράθεση, αλλά κάποιος - κι εμείς το λέμε συνέχεια - πρέπει να μιλήσει και γι' αυτούς που πάνε να βγάλουν το ψωμί της οικογένειάς τους και που παράγουν τον πλούτο που βλέπουμε γύρω μας και γυρίζουν στο σπίτι στα φέρετρα. Και σε αυτά υπάρχουν ευθύνες.
Ευχαριστώ, κύριε Παφίλη.
Κύριε Πρόεδρε, θα ήθελα τον λόγο για ένα λεπτό.
Σας παρακαλώ. Αφήστε να διευθύνω τη διαδικασία. Θα τα πούμε. Ένας θα μιλήσει, ή εσείς ή ο κ. Ραγκούσης.
Κύριε Πρόεδρε, ένα λεπτό επί της διαδικασίας.
Οι άλλοι έχουν διαφωνίες κι εδώ κατ' εξαίρεση είπαμε ότι θα μιλήσουν…
Κύριε Πρόεδρε, ένα λεπτό δεν μπορούμε επί της διαδικασίας;
Όσα κόμματα δεν έχουν διαφωνήσει δεν θα μιλήσουν. Και από τη Νέα Δημοκρατία θα μιλήσει ένας, αν θέλει, που δεν διαφωνούν. Και από τον ΣΥΡΙΖΑ το ίδιο.
Κύριε Πρόεδρε, επιμένω.
Ο Πρόεδρος της Ελληνικής Λύσης κ. Βελόπουλος έχει τον λόγο.
Κύριε Πρόεδρε, επί της διαδικασίας.
Μετά θα σας δώσω τον λόγο. Δεν μπορείτε κάθε τόσο να μιλάτε για τη διαδικασία. Αμέσως μετά θα σας δώσω τον λόγο να πείτε για τη διαδικασία, αλλά μόνο για τη διαδικασία.
Κύριε Πρόεδρε, την ίδια ευαισθησία να τη δείχνατε και προηγουμένως.
Ελάτε, κύριε Πρόεδρε.
Ευχαριστώ πολύ, κύριε Πρόεδρε. Έχει απόλυτο δίκιο ο κ. Παφίλης. Καλό είναι να θυμόμαστε και τους εργαζόμενους οι οποίοι χάνουν καθημερινά τη ζωή τους σε εργατικά ατυχήματα. Σωστή η παρατήρηση και πρέπει να την κάνουμε αποδεκτή έτσι ή αλλιώς. Και όχι μόνο για ανθρώπινους λόγους, αλλά κυρίως γιατί υπάρχει όντως πρόβλημα στην αγορά και την επιχειρηματικότητα, διότι καταστρατηγούνται εργασιακά δικαιώματα πολλές φορές, άσχετα αν εμείς δεν ασχολούμαστε με αυτά τα ζητήματα. Πάμε στη συμφωνία με τη Βουλγαρία. Κύριοι συνάδελφοι, το πρόβλημα στην ελληνική εξωτερική πολιτική και η παθογένειά της είναι ότι δίνει πολύ εύκολα τα πάντα και δεν παίρνει τίποτα. Αυτή είναι η πραγματικότητα. Και αναφέρομαι στη Βουλγαρία, όχι γι' αυτό καθαυτό το θέμα της συμβάσεως. Είμαστε η χώρα που τους βάλαμε στην Ευρωπαϊκή Ένωση. Θα μπορούσαμε να θέσουμε βέτο και σε αυτούς και στους Σκοπιανούς και στους Αλβανούς και τους Ρουμάνους και σε όλους. Το ζήτημα είναι ότι πριν τους βάλει το ΠΑΣΟΚ και η Νέα Δημοκρατία στην Ευρωπαϊκή Ένωση θα έπρεπε να έχει θεσπίσει συγκεκριμένα μέτρα, τουλάχιστον, για τα εθνικά θέματα να είναι δίπλα μας οι Βούλγαροι. Δυστυχώς χάσαμε 6 δισεκατομμύρια ευρώ από τα λάθη που έκανε και το ΠΑΣΟΚ και η Νέα Δημοκρατία. Έλληνες έφυγαν από τη βόρεια Ελλάδα και επένδυσαν στη Βουλγαρία. Ο τζίρος των εταιρειών αυτών είναι 6 δισεκατομμύρια ευρώ, ένα μη ευκαταφρόνητο ποσό που θα μπορούσε η Κυβέρνηση - το είπα και στον Πρωθυπουργό κατ' ιδίαν - να το φέρει στην Ελλάδα, μειώνοντας γι' αυτές τις εταιρείες που θα έρθουν στην Ελλάδα τον συντελεστή φορολόγησης. Δηλαδή 15% είναι στη Βουλγαρία; Να είναι 15% ή 14% στην Ελλάδα, για να έρθουν 6 δισεκατομμύρια - δεν τα έχουμε - τζίρος. Πενήντα τρεις χιλιάδες θέσεις εργασίας είναι, να ξέρετε. Πενήντα τρεις χιλιάδες θέσεις εργασίας έχουν δώσει Έλληνες επιχειρηματίες στη Βουλγαρία. Απορροφούν 4,7% του συνόλου των ελληνικών εξαγωγών. Το ύψος των άμεσων ελληνικών επενδύσεων είναι 2,2 δισεκατομμύρια ευρώ στη Βουλγαρία. Και τα λέω όλα αυτά γιατί είμαστε έκτοι στη γενική κατάταξη επενδυτών στη Βουλγαρία ως χώρα και η Ελλάς δεν έχει επενδύσεις. Δώστε κίνητρα στον Έλληνα επιχειρηματία να επενδύσει στην Ελλάδα. Δώστε επιτέλους! Και πάμε στο υπόλοιπο. Δεν σας φαίνεται περίεργο που η Βουλγαρία έχει κάνει έναν άξονα με τη Γερμανία; Δεν το βλέπει κανένας σας εδώ μέσα; Η Βουλγαρία σε δύο παγκόσμιους πολέμους - κυρίως στον Β΄ Παγκόσμιο, για να είμαστε ξεκάθαροι - ενώ ξεκίνησε στον Α΄ Παγκόσμιο να είναι μαζί μας, αργότερα πήγε με τον Άξονα για να πάρει Μακεδονία και Θράκη και στον Β΄ Παγκόσμιο Πόλεμο ήταν με τους Γερμανούς. Και βλέπουμε ότι και τώρα δημιουργείται ένας τέτοιος, αν θέλετε, άξονας: Βουλγαρία, Γερμανία, Ιταλία, Ουγγαρία, Ισπανία, Μάλτα αντέδρασαν στις κυρώσεις εναντίον της Τουρκίας. Δεν το βλέπουμε; Δεν το βλέπουμε αυτό; Είμαστε υποχρεωμένοι άμεσα να απαντήσουμε. Είναι τυχαίο ότι δεν πάνε λαθρομετανάστες στη Βουλγαρία; Η Βουλγαρία από τη Γερμανία είναι πιο κοντά από ό,τι η Ελλάδα με τη Γερμανία. Αν πας στη Βουλγαρία δηλαδή, πιο εύκολα πας στη Γερμανία παρά από την Ελλάδα. Μπαίνουν εδώ, γιατί ο Μπορίσοφ έχει κάνει συμφωνία με τον Ερντογάν. Καταλάβετε τι γίνεται. Και το κυριότερο, έκανε διακόσια χιλιόμετρα φράχτη πραγματικό που δεν μπορεί να περάσει κανένας. Φράχτη! Και περνούν όλοι από εδώ, όλοι οι δυστυχισμένοι και κατατρεγμένοι της Γης. Έρχονται εδώ, γιατί πολύ απλά δεν παίρνουμε κατασταλτικά μέτρα. Ο Μπορίσοφ μετά το τουρκολιβυκό σύμφωνο του 2019, ξέρετε τι είπε για την Τουρκία; «Είπα στους Έλληνες να βρουν τα εργαλεία να βοηθήσουν τον εαυτό τους μόνοι τους». Τους βάλαμε στην Ευρωπαϊκή Ένωση και πού είναι η ευρωπαϊκή αλληλεγγύη των Βουλγάρων; Γι' αυτό λέω ότι πρέπει να προσέχουμε. Και, μάλιστα, εκθείασε και τη γεωστρατηγική θέση της Τουρκίας. Είπε ότι είναι φιλική χώρα με τη Βουλγαρία και δεν μπορεί να χαλαστεί. Εγώ το καταλαβαίνω, γιατί στο νότιο τμήμα του έχει πάρα πολλούς μουσουλμάνους τουρκογενείς, οι οποίοι διακατέχονται από τουρκικό σωβινισμό. Όμως τα δώσαμε όλα στους βαλκάνιους λαούς και μας «άδειασαν» όλοι. Αυτό να γίνει μήνυμα για τα επόμενα χρόνια, τουλάχιστον, για Αλβανία και Σκόπια. Γιατί και οι Αλβανοί δίνουν βάση στους Τούρκους. Αυτά να γίνουν μηνύματα από τα λάθη του παρελθόντος, να μην τα επαναλαμβάνουμε. Μπορίσοφ, 2 Μαρτίου του 2020: «Φίλος μου ο Ερντογάν. Είναι μεγάλο λάθος να φέρνεις ανθρώπους που βρίσκονται στα ευρωπαϊκά σύνορα αντιμέτωπους με στρατό». Και αναφερόταν στην Ελλάδα. Αυτοί είναι οι Βούλγαροι. Αν, λοιπόν, θέλει να απαντήσει η Ελλάδα με νόμιμο και σύννομο τρόπο, να κάνει διαρκείς ελέγχους, κύριε συνάδελφε, στα προϊόντα γάλακτος και κρέατος που έρχονται από τη Βουλγαρία, να κάνουμε συχνούς ποιοτικούς ελέγχους και να στέλνουμε όλα τα προϊόντα που είναι χαμηλής ποιότητας πίσω στη Βουλγαρία ή τη Ρουμανία. Αυτό σημαίνει σοβαρό κράτος. Αυτό σημαίνει ότι πιέζω μια χώρα ώστε να μην κερδίζει από τη δική μου αβλεψία. Εγώ θα σας πω πολύ απλά ότι δεν έχουμε γεφυροπλάστιγγες στον Προμαχώνα, δεν λειτουργούν - μίλησα χθες το βράδυ με ανθρώπους - για να ελέγξουμε το βάρος, για να ελέγξουμε κι άλλα πράγματα. Σκάνερ αυτοκινούμενα δεν έχουμε και το προσωπικό είναι ανεπαρκές στην περιοχή όπου μπαίνουν προϊόντα τα οποία μπορεί να είναι επικίνδυνα για τους Έλληνες πολίτες καταναλωτές. Ταυτοχρόνως προστατεύεις και τον Έλληνα κτηνοτρόφο, την ελληνική γαλακτοβιομηχανία, αν θέλετε, τον Έλληνα παραγωγό, αγρότη, κτηνοτρόφο, πτηνοτρόφο. Ούτε αυτό κάνει η Ελλάδα. Ούτε τα δικά της πιστεύω και θέλω και κέρδη δεν προστατεύει η χώρα μας. Όχι η χώρα μας, η Κυβέρνηση δεν βρίσκει τρόπο, η όποια κυβέρνηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου]] Και θα ήθελα και τώρα στα γρήγορα, γιατί είναι λίγος ο χρόνος, να πάμε λίγο στα Ελληνοτουρκικά. Δεν περίμενα ποτέ από τον Έλληνα Πρωθυπουργό να λέει τόσα ψέματα. Όταν μίλησα μαζί του, μου είπε ότι δεν μιλάει με την Τουρκία ούτε με τη Γερμανία για τα Eλληνοτουρκικά, όταν μιλήσαμε στο τηλέφωνο. Όταν έγινε η ιστορία με τη διευθύντρια του γραφείου του, μας έλεγαν ότι δεν συζητάμε με την Τουρκία, ότι είναι ψέματα όλα αυτά και έλεγαν Βουλευτές της Νέας Δημοκρατίας στα δικά τους τα κανάλια, στον «ΣΚΑΪ», όταν ο ΣΥΡΙΖΑ ή εμείς επιχειρούσαμε να κάνουμε αντιπολίτευση, ότι εμείς είμαστε εκπρόσωποι των Τούρκων, επειδή επικαλούμασταν τον τουρκικό Τύπο, επειδή λέγαμε ότι λένε οι Τούρκοι ότι κάτι συζητάτε παρασκηνιακά. Και μας αποκαλούσαν εμάς ανθρώπους της τουρκικής προπαγάνδας στην Ελλάδα. Ποιοι; Οι συνάδελφοι της Νέας Δημοκρατίας. Και σήμερα διαβάζω τον κ. Μητσοτάκη: «Με τη μεσολάβηση του Βερολίνου είχαμε καταλήξει σε έγγραφη συμφωνία». Αυτό σημαίνει ότι έχουν συμφωνήσει κάτι που ούτε εσείς ξέρετε μάλλον ούτε το ΚΚΕ ούτε το ΜέΡΑ25 ούτε το ΠΑΣΟΚ. Σε κάτι εγγράφως συμφώνησαν. Κάπου χάλασε η δουλειά - δεν ξέρω πού - στη διαρροή; Χάλασε η δουλειά. Είναι θεσμικό ατόπημα από έναν Πρωθυπουργό, να λέει ψέματα σε Αρχηγούς της Αξιωματικής Αντιπολιτεύσεως ή των υπόλοιπων κομμάτων, όταν λέει ότι «μιλάμε έντιμα ή ότι μιλάμε ανοιχτά». Γι' αυτό εγώ πλέον σταμάτησα να λέω για Συμβούλιο Πολιτικών Αρχηγών, γιατί δεν θα το κάνει ποτέ, από ό,τι φαίνεται, η Νέα Δημοκρατία. Διότι πολύ απλά έχει συμφωνήσει σε κάποια πράγματα, τα οποία δεν ξέρουμε εμείς και θα τα βρούμε μπροστά μας. Δεν το ανέφερε ποτέ. Θα πω, λοιπόν, στη Νέα Δημοκρατία, ότι, όπως έλεγε ένας μεγάλος πολιτικός που δεν ήταν και πολύ φιλέλληνας αλλά θα τον επικαλεστώ, ο Ντισραέλι, υπάρχουν τριών ειδών ψέματα, τα συνήθη - στα οποία, δυστυχώς, η Νέα Δημοκρατία είναι εθισμένη - στη στατιστική - στην οποία είστε πρωταθλητές - και το κυριότερο, στα καταστρεπτικά. Εδώ γίνατε πρωταθλητές. Διότι, αν υπογράψατε κάτι με τους Τούρκους, σημαίνει ότι κάτι κάνατε λάθος, καταστρεπτικό για την εξωτερική πολιτική της χώρας, χωρίς να ενημερωθεί κανένας μας, χωρίς να ξέρει κανένας το παραμικρό. Εύχομαι - επαναλαμβάνω - να μην υπογράψατε τίποτα το οποίο θα βρούμε μπροστά μας. Διότι με τις συζητήσεις των παράνομων διεκδικήσεων των Τούρκων, το μόνο που κάνετε είναι να νομιμοποιείτε τις διεκδικήσεις τους, είτε μιλάμε για Σάμο είτε μιλάμε για Χίο είτε για ό,τι λέμε και ό,τι συζητάμε. Ακούστε: Διάλογο με έναν τύπο ο οποίος είπε το εξής, κύριοι συνάδελφοι της Νέας Δημοκρατίας, «πριν από έναν αιώνα είτε τους θάψαμε στο χώμα είτε τους ρίξαμε στη θάλασσα» και αυτός λέγεται Ερντογάν, δεν μπορείς να κάνεις. Δεν γίνεται να συνομιλήσεις με έναν σωβινιστή, φασίστα, ναζιστή, αυταρχικό τομάρι, που πεινάει ο λαός του, που βάζουν συναγερμούς πάνω στα προϊόντα τους για να μην τα κλέβουν από τα σούπερ μάρκετ οι πεινασμένοι Τούρκοι. Δεν γίνεται να κάνεις διάλογο με αυτόν τον άνθρωπο. Δεν γίνεται διάλογος, γιατί επιβιώνει από τον σωβινισμό, επιβιώνει από τον μιλιταρισμό. Δεν μπορεί να μην υπάρξει σωβινισμός και μιλιταρισμός ακόμη και στους κεμαλικούς. Έτσι είναι εθισμένη η Τουρκία. Είναι μια χώρα που ψάχνει ζωτικό χώρο. Είναι μια χώρα που ψάχνει να βγει και να αναθεωρήσει όλες τις συμφωνίες της. Το δυστύχημα για τη Νέα Δημοκρατία είναι ότι την ώρα που γκρεμίζονται εκκλησίες, εμείς χτίζουμε τζαμιά. Έχω μια εκκλησία εδώ, στην Προύσα, γιατί από εκεί είναι η δική μου καταγωγή, από την Προύσα, μισός Πόντιος και μισός Μικρασιάτης. Γκρέμισαν ένα ιστορικό μοναστήρι, μια ιστορική εκκλησία φέτος. Σε δύο χρόνια τη γκρέμισαν. Η Νέα Δημοκρατία κάνει τρία τζαμιά σε νησιά που διεκδικεί η Τουρκία. Ακούστε το εγκληματικό λάθος της κ. Κεραμέως και της Νέας Δημοκρατίας. Μιλάει για Δωδεκάνησα και αμφισβητεί η Τουρκία τα Δωδεκάνησα, έχουμε μικρή, διακοσίων - τριακοσίων ανθρώπων, τάχα, μειονότητα στη Ρόδο ή στην Κω και πάει και χτίζει τζαμιά. Πείτε μου γιατί, για ποιον λόγο γίνονται όλα αυτά; Το λέω αυτό, γιατί θέλω να είμαστε συνεπείς με τη λογική. Με βάση, λοιπόν, τις διεθνείς συνθήκες, κύριοι συνάδελφοι, αφού τις επικαλείστε όλοι σας, δύο νησιά είναι υπό ξένη κατοχή στο Αιγαίο, μόνο δύο. Ξέρετε ποια είναι, με βάση τις διεθνείς συνθήκες; Η Ίμβρος και η Τένεδος, αυτά τα δύο νησιά, σύμφωνα με τη Συνθήκη της Λωζάνης έχουν το αυτοδιοίκητο, ελληνική διοίκηση, ελληνική ιεραρχία. Το λέει η Συνθήκη της Λωζάνης. Όλα τα υπόλοιπα δεν μπορείς να τα συζητήσεις. Δεν γίνεται. Και βέβαια, αυτό που με ενοχλεί περισσότερο, είναι ότι πιέζω εδώ και πολύ καιρό τη Νέα Δημοκρατία, την Κυβέρνηση. Καταρρέει η τουρκική λίρα. Τι θα έκανε η Ελληνική Λύση; Θα είχε κλείσει τη διέλευση των τουρκικών φορτηγών. Είναι πολύ απλό, με την έννοια όχι ότι κλείνω τα σύνορά μου απλώς. Τους κάνω διαρκείς ελέγχους, στα λάστιχά τους - όπως έκαναν παλιά οι Σκοπιανοί, οι Σέρβοι, ρε παιδιά - στα καυσαέριά τους, ώστε να καθυστερούν τα προϊόντα τους, αφού δεν μπορείτε να τα κλείσετε. Γιατί; Πιέζω και την Ευρώπη έτσι. Διότι όλα αυτά τα προϊόντα είναι ευρωπαϊκά, δεν είναι τούρκικα. Είναι μικτές ευρωτουρκικές εταιρείες, οι οποίες μεταφέρουν προϊόντα σωρηδόν από την Ελλάδα. Δείχνω στην Ευρώπη ότι είμαι αποφασισμένος να πάω στα άκρα. Εδώ μιλάμε για μεσοβέζικες καταστάσεις και επειδή ψάχνει η Νέα Δημοκρατία να βρει λύση στο πρόβλημά της, θα τους πω το εξής: Ξέρετε, κύριοι συνάδελφοι, ότι το Κατάρ, που είναι ο στρατηγικός σύμμαχος της Τουρκίας, ελέγχει το 10% της μεγαλύτερης γερμανικής τράπεζας; Το γνωρίζετε αυτό; Πιστεύετε ότι ο στρατηγικός εταίρος της Τουρκίας, το Κατάρ, που δίνει λεφτά στον Ερντογάν και ελέγχει την κεντρική τράπεζα της Γερμανίας - εδώ είναι τα αποτελέσματα, οι ισολογισμοί της τράπεζας, τα οποία θα καταθέσω στα Πρακτικά, το 10% το ελέγχει, που σημαίνει ότι ανεβάζει και κατεβάζει διοικήσεις - θα βοηθήσει ποτέ η Γερμανία την Ελλάδα; Αυτό πιστεύουμε εδώ μέσα; Και επειδή θέλω να πάω και στο σοβαρότερο θέμα, θέλω να πω ότι επί σαράντα ολόκληρα χρόνια αυτή η χώρα δεν μπορούσε να ασκήσει σοβαρή πολιτική. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου]] Κύριε Ραγκούση, ήσασταν Υπουργός και εσείς. Έχω μπροστά μου το τουρκικό λόμπι στις Ηνωμένες Πολιτείες. Δεν υπάρχει μεγαλύτερο εργαλείο άσκησης εξωτερικής πολιτικής από τους λομπίστες. Η Ελλάδα επαφίει τις βλέψεις της στους Έλληνες ομογενείς. Οι Τούρκοι έχουν λόμπι με το οποίο χρηματοδοτούν γερουσιαστές, πολιτικούς, γραφεία προέδρων των Ηνωμένων Πολιτειών. Εδώ είναι, λοιπόν, τα έγγραφα και όλα τα χρήματα. Εκατοντάδες εκατομμύρια ευρώ για λόμπινγκ δίνουν οι Τούρκοι. Γι' αυτό και διεθνώς η Τουρκία είναι πιο δεκτική από ό,τι η Ελλάδα. Όταν δεν έχεις μισθοφόρους, δεν μπορείς να κάνεις δουλειά. Και η Τουρκία έχει μισθοφόρους. Δυστυχώς, η Ελλάδα δεν έκανε ποτέ τίποτα. Θα μου πείτε ότι δεν έχουμε…
Παρακαλώ, κύριε Πρόεδρε. Έχετε φθάσει τα δώδεκα λεπτά. Έχει μιλήσει και ο κ. Μυλωνάκης.
Κλείνω εδώ, κύριε Πρόεδρε.
Εν όψει του ότι είναι επιβαρυμένο το πρόγραμμα, σας παρακαλώ, ολοκληρώστε.
Πάμε και στο θέμα της Μόριας, γιατί κάποιοι μάλλον μπερδεύουν τα πράγματα. Κύριοι συνάδελφοι, ποιοι έβαλαν τη φωτιά; Ρωτώ εσάς. Την έβαλαν οι κακοί Έλληνες; Την έβαλαν αστυνομικοί; Κάποιοι την έβαλαν. Αυτοί δεν έπρεπε να απελαθούν αμέσως, να συλληφθούν και να μπουν στη φυλακή; Ποιος έβαλε τη φωτιά στη Μόρια; Πείτε μου εσείς. Διότι έχει ξαναμπεί φωτιά. Πέρα από το πρώτο κάψιμο, έγινε και δεύτερο κάψιμο. Κάποιοι βάζουν τη φωτιά. Έχετε ένα πρόβλημα στο να αντιληφθείτε το πρόβλημα. Ακούστε. Εδώ έχω μια φωτογραφία. Μπροστά οι αστυνομικοί και πίσω ο πυροσβέστης να σβήνει τη φωτιά. Ξέρετε γιατί; Διότι την ώρα που πήγε η Πυροσβεστική να σβήσει τη φωτιά - και άλλες φωτογραφίες, εδώ τις έχω μαζεμένες - αυτοί οι καλοί άνθρωποι, οι κακομοίρηδες, οι φιλήσυχοι τους πετούσαν πέτρες, γιατί δεν ήθελαν να σβήσει η φωτιά. Και αφού κάηκε αυτό το πράγμα, θα πληρώσει τώρα η Κυβέρνηση ή το κράτος μας 200 εκατομμύρια ευρώ, έκτακτο κονδύλι από την τσέπη των Ελλήνων, για να ξανακάνουμε πάλι στρατόπεδα. Μιλάμε για 200 εκατομμύρια ευρώ. Έρχονται εδώ, δεν μας ρωτάνε, μπαίνουν παράνομα. Και βέβαια, είναι και αυτό το πανό - υπάρχει και φωτογραφία - δύο μέρες πριν εντός της Λέσβου ότι θα κάψουμε τη Λέσβο, θα την καταστρέψουμε. Οι ίδιοι οι λαθρομετανάστες. Θα μου πείτε «όχι όλοι». Συμφωνώ μαζί σας, αλλά ούτε αυτούς δεν μπορούμε να βρούμε, ποιοι είναι οι προβοκάτορες. Ούτε αυτούς! Αυτό, λοιπόν, σημαίνει τι; Ότι κάποια στιγμή πρέπει να θεραπεύσουμε το πρόβλημα.
Κύριε Πρόεδρε, ολοκληρώστε, σας παρακαλώ!
Εμείς προτείναμε κάτι και θα σας το πω ακόμα μια φορά: Ακατοίκητα νησιά. Δεν υπάρχει άλλη λύση. Ταχύτατα ακατοίκητα νησιά, για να μην έχουμε εκρήξεις, όπως είχαμε στη Μόρια, σας το επαναλαμβάνω. Αλλιώς, ακούστε: Ακατοίκητα νησιά δεν θέλετε εσείς της Αριστεράς. Το αντιλαμβάνομαι. Στα σπίτια σας δεν θέλετε να τους πάρετε. Το αντιλαμβάνομαι και αυτό. Γιατί να πληρώσουν όμως οι Έλληνες σώνει και καλά τη δική σας ιδεοληψία, φιλανθρωπία κ.λπ.; Πείτε μου εσείς για ποιον λόγο να πληρώνει ο Έλληνας όλα αυτά τα σπασμένα; Ακατοίκητα νησιά με δομές ανθρώπινες, γιατί η Μόρια είναι φυλακή ανθρώπινων ψυχών. Είναι απάνθρωπες οι συνθήκες με τις οποίες έμεναν οι άνθρωποι εκεί. Σας λέω, λοιπόν, αφού είστε φιλάνθρωποι, συμφωνείστε μαζί μας. Με κανονικές δομές, με ανθρώπινες δομές, με νερό, με ρεύμα, μπορούμε να το κάνουμε, αλλά στα ακατοίκητα νησιά και να απελαθούν από εκεί όλοι αυτοί οι οποίοι ήρθαν παράνομα. Αυτό λέμε εμείς. Θεωρώ ότι είναι σοβαρό, ότι είναι μετρημένο, γιατί κάποιοι παρεξήγησαν ακόμη και αυτό για Μακρόνησο και Γυάρο. Εγώ δεν το είπα από κακή πρόθεση. Δεν έχουμε υποδομές σας είπα. Δεν έχουμε υποδομές και επειδή η Αριστερά έχει μια φιλανθρωπία, την οποία εγώ εκτιμώ, είπα ότι μπορούν παροδικά να φιλοξενηθούν εκεί οι άνθρωποι που είναι στους δρόμους τώρα και πεινάνε. Αυτοί οι μετανάστες - λαθρομετανάστες τους λέμε εμείς, πρόσφυγες τους λέτε εσείς - κυκλοφορούν οι άνθρωποι αδέσποτοι στον δρόμο. Δεν πρέπει κάπου να τους βάλουμε;
Κύριε Πρόεδρε, κλείστε, σας παρακαλώ.
Κλείνοντας, να πω το εξής. Τετρακόσια παιδάκια μεταφέρθηκαν στη Μακεδονία, παιδιά ασυνόδευτα, δεκαοκτώ, δεκαεννιά, είκοσι χρόνων, με γένια ήταν οι περισσότεροι. Αν θέλετε να κάνετε «Μακεδονιστάν» την Ελλάδα, κάνετε λάθος. Δεν είναι ασυνόδευτα παιδάκια αυτά. Είναι μεγάλοι σε ηλικία και είναι η «πέμπτη φάλαγγα», την οποία δεν θέλετε να δείτε. Φοβούμαι ότι όχι όλοι αλλά λίγοι χρειάζονται για να δημιουργηθεί το πρόβλημα. Να είμαστε προσεκτικοί, λοιπόν, γιατί είναι και εθνικό θέμα αυτό και δεν μπορούμε να παίζουμε με τη φωτιά. Θα δείτε στο τέλος ότι τα ακατοίκητα νησιά θα τα προτείνετε και εσείς, γιατί είναι μια λογική λύση, μια λύση η οποία πρέπει να γίνει για να απεμπλακούμε από ένα εθνικό θέμα το οποίο έρχεται, δυστυχώς, και δεν το βλέπουμε.
Μια και παρεμπιπτόντως ειπώθηκε για τη Μόρια, πρέπει να σας πω, κύριε Πρόεδρε, ότι κατά το μέρος που αφορά το Υπουργείο Δημοσίας Τάξεως, έχουν ληφθεί εδώ και καιρό μέτρα ασφαλείας και για τον κόσμο, για τους πολίτες και ειδικότερα για την Μόρια. Μάλιστα δε, με πρόσθετο προεδρικό διάταγμα του Υπουργού Δημοσίας Τάξεως ιδρύεται και αυτοτελές αστυνομικό τμήμα, για να εποπτεύει όλη την περιοχή. Τα άλλα γεγονότα είναι πολλά. Δεν έχουμε χρόνο τώρα να τα αναπτύξουμε και δεν είναι και του παρόντος, βεβαίως.
Κύριε Πρόεδρε, θα ήθελα τον λόγο επί της διαδικασίας.
Κύριε Γιαννούλη, θα σας δώσω τον λόγο για ένα λεπτό, να μου πείτε για τη διαδικασία. Να διευκρινίσω, όμως, ότι κατά παρέκκλιση, είπαμε να μιλήσουν οι Κοινοβουλευτικοί Εκπρόσωποι ή οι εισηγητές των κομμάτων που δεν είχαν αντίρρηση, που ψήφισαν υπέρ, μόνο αυτοί και συνεπώς…
Το έχω αντιληφθεί, κύριε Πρόεδρε.
…αν θέλετε να μιλήσετε επί της ουσίας των θεμάτων για ένα λεπτό, δεν θα μιλήσει ο κ. Ραγκούσης.
Δεν θα μπω στην ουσία.
Συνεννοηθείτε. Για τη διαδικασία τώρα δεν θα είμαι αυστηρός και δεν θα σας πω να μου πείτε ποια διάταξη παραβιάσαμε κατά τη διαδικασία. Γιατί πρέπει να αναφέρετε ποια διάταξη. Εν πάση περιπτώσει, όμως, επειδή υπάρχει ανοχή γενικώς από το Προεδρείο να λέμε για τη διαδικασία χωρίς να απαιτούμε την τυπολατρία της διάταξης που παραβιάστηκε ούτε έγγραφη πρόταση, πείτε μας για μισό λεπτό σε τι συνίσταται η παράβαση κάποιας διάταξης.
Κύριε Πρόεδρε, θα το πω με πολύ μεγάλο σεβασμό και στο πρόσωπό σας και στον θεσμικό σας ρόλο, αλλά είναι καλό σε αυτή τη διαδικασία να μην είμαστε φθηνοί στο αλεύρι και ακριβοί στα πίτουρα. Γιατί ξεπερνώντας το σοκ αυτών που άκουσα πριν από λίγο, ότι η Αριστερά είναι φιλάνθρωπη, θέλω να πω ότι η Αριστερά πρεσβεύει κι έχει αγωνιστεί για τις ευρωπαϊκές αξίες και για τις ανθρωπιστικές αξίες.
Όλα τα κόμματα του Κοινοβουλίου, όλοι στο παρόν Κοινοβούλιο διακρίνονται για τις ευαισθησίες τους στο θέμα.
Ναι, αλλά θα προτιμούσα να μην κάνουμε διάλογο με την άδειά σας.
Εντάξει. Δεν νομίζω ότι ήταν αυτή η έννοια.
Είναι σοκαριστικά αυτά που ακούστηκαν με την ανοχή σας, όπως επίσης ότι εμείς, ναι, είμαστε κατά των ακατοίκητων νησιών και κατά των ακατοίκητων μυαλών. Επί της διαδικασίας, κυρίως, θέλω να σας πω ότι ανέχεστε μία λαθροχειρία. Λέτε για παράδειγμα ότι όσοι εισηγηθήκαμε υπέρ - και σωστά με βάση τη διάταξη του 108- δεν πρέπει να μιλήσουμε. Μπορείτε να μου εξηγήσετε γιατί υπάρχει ανοχή στη λαθροχειρία, να ψηφίζει υπέρ η Ελληνική Λύση και βέβαια να αποκτά και στη συνέχεια το επιβεβλημένο δικαίωμα να κάνει χρήση μιλώντας ο επικεφαλής της Κοινοβουλευτικής της Ομάδας;
Εγώ εφαρμόζω τον Κανονισμό κι εφόσον ο Κανονισμός το προβλέπει δεν μπορώ…
Ναι, βεβαίως. Καταλήγω, όμως…
Έπειτα δεν είναι η πρώτη φορά που εγείρονται επιφυλάξεις και σε νομοσχέδια όχι σε κυρώσεις…
Κύριε Πρόεδρε, σας παρακαλώ…
...κι έρχεται εδώ το κόμμα και αλλάζει μετά άποψη, με τροπολογίες που έγιναν, με νομοτεχνικές βελτιώσεις. Δεν ξενίζει αυτό.
Και το τελευταίο.
Ελάτε, σας παρακαλώ.
Εφόσον θα δοθεί ο λόγος στον κ. Καμίνη, κι επειδή θα έπρεπε να είχατε τα πρακτικά της επιτροπής, θα διαβάσετε ότι η στάση μας ήταν υπέρ με διατυπωμένες ενστάσεις, για τις οποίες ο κ. Χρυσοχοΐδης δεσμεύτηκε λέγοντας επί λέξει: «Θα απαντήσω την Πέμπτη στην Ολομέλεια». Άρα, προκύπτει αδήριτη ανάγκη - αυτό που είπε ο κ. Καμίνης - να έχουμε τον λόγο ως εισηγητές για δύο λεπτά, πέρα από την τοποθέτηση και του Κοινοβουλευτικού μας Εκπροσώπου. Σας ευχαριστώ πολύ. Επαναλαμβάνω τη θλίψη μου για όσα ακούστηκαν.
Τον λόγο έχει ο κ. Καμίνης για ένα λεπτό και μετά είναι ο κ. Ραγκούσης. Ορίστε, κύριε Καμίνη, έχετε τον λόγο.
Δεν θα κάνω κατάχρηση, κύριε Πρόεδρε. Να εκφράσω και τα δικά μας συλλυπητήρια και για τον δεύτερο φρουρό να ευχηθώ ταχεία ανάρρωση. Θέλω να πω ότι υπερψηφίζουμε τις συμφωνίες αυτές και για πολιτικούς λόγους, γιατί διευρύνουν τα διεθνή ερείσματα της χώρας και είναι χώρες, που με τον έναν ή τον άλλο τρόπο, συμμετέχουν στις εξελίξεις στην Ανατολική Μεσόγειο και στο Αιγαίο. Τρίτον, θα μου επιτρέψετε να καταθέσω στα Πρακτικά την ερώτηση που είχα συνυπογράψει με πρωτοβουλία του πρώην Πρωθυπουργού κ. Παπανδρέου, για τα θέματα του κορωνοϊού στις δομές φιλοξενίας, με ειδικές αναφορές στη Μόρια, με διεξοδικές ερωτήσεις. Λυπάμαι που το λέω, αλλά ήταν προφητική. Την καταθέτω στα Πρακτικά. [[Στο σημείο αυτό ο Βουλευτής κ. Γεώργιος Καμίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό που θα ήθελα να πω είναι ότι επίσης φαίνεται να επαληθεύονται οι ανησυχίες μας και για τα αστυνομικά τμήματα. Μόλις μάθαμε για το Αστυνομικό Τμήμα Αλίμου, για τον νεαρό Αιγύπτιο, ότι κινδυνεύει ένα ολόκληρο αστυνομικό τμήμα να μπει σε καραντίνα. Αυτά όμως θα έχουμε τον καιρό να τα πούμε διεξοδικότερα. Ευχαριστώ.
Κι εγώ ευχαριστώ και για την τήρηση του χρόνου. Τον λόγο έχει ο κ. Ραγκούσης για δύο λεπτά.
Ευχαριστώ, κύριε Πρόεδρε, και θα προσπαθήσω να είμαι εντός χρόνου, προκειμένου να ανταποδώσω την καλή σας διάθεση. Κατ' αρχάς, θα μου επιτρέψετε να εκφράσω κι εγώ εκ μέρους του Προέδρου του ΣΥΡΙΖΑ και της Προοδευτικής Συμμαχίας, όλης της Κοινοβουλευτικής μας Ομάδας, την οδύνη για τον άδικο χαμό του νεαρού αστυνομικού χθες σε αυτό το ατύχημα, που διερευνάται και ταυτόχρονα βέβαια, να εκφράσουμε τις ελπίδες μας και τις ευχές μας να αναρρώσει πλήρως ο έτερος αστυνομικός, ο οποίος ενεπλάκη στο συγκεκριμένο δυστύχημα. Είμαστε υποχρεωμένοι, κύριε Πρόεδρε, ειδικά σε μια ημέρα σαν τη σημερινή, που ξημέρωσε πολύ βαριά στο μυαλό και στις πλάτες όλου του ελληνικού λαού - και αναφέρομαι στα τραγικά γεγονότα που συνέβησαν χθες στη Μόρια - να πούμε ότι πρόκειται για μια προδιαγεγραμμένη και, παρά τις προειδοποιήσεις μας, εντελώς αδικαιολόγητη εξέλιξη, που δεν υπάρχει καμμία αμφιβολία ότι συνεπάγεται και βαρύτατες πολιτικές ευθύνες. Πέρυσι, τον Ιούλιο του 2019 ο σημερινός Υπουργός Προστασίας του Πολίτη ήταν αυτός που επισκεπτόμενος την Μόρια δήλωσε στο πανελλήνιο την ευαρέσκειά του και την ικανοποίησή του για την κατάσταση, στην οποία βρήκε τη συγκεκριμένη δομή. Χθες η Μόρια έγινε παρανάλωμα του πυρός! Δεκατρείς χιλιάδες άνθρωποι βρίσκονται στους δρόμους, δημιουργώντας μια σειρά από εικόνες, που κυριολεκτικά μας κάνουν να ντρεπόμαστε για λογαριασμό της Κυβέρνησης του κ. Μητσοτάκη, όμως κι όχι για λογαριασμό του ελληνικού λαού. Γιατί αυτή η εικόνα που υπάρχει από χθες στη Μόρια δεν είναι Ελλάδα. Αυτή η εικόνα που υπάρχει από χθες στην Λέσβο δεν είναι Ελλάδα. Το γεγονός ότι η Μόρια κατακάηκε, παραδόθηκε ως παρανάλωμα του πυρός στις φλόγες είναι πράγματι αποτέλεσμα ύπαρξης εμπρηστικού μηχανισμού. Αλλά αυτός ο εμπρηστικός μηχανισμός είναι ένας: Είναι η πολιτική της Κυβέρνησης Μητσοτάκη. Αυτή η πολιτική έβαλε, στην πραγματικότητα και οδήγησε, παρά τις προειδοποιήσεις μας, με προδιαγεγραμμένο τρόπο σε αυτό το οδυνηρό αποτέλεσμα χθες. Σας ευχαριστώ, κύριε Πρόεδρε.
Μου ζητήσατε τον λόγο για άλλο θέμα και πρέπει να σας απαντήσω τώρα εγώ. Δεν είναι έτσι.
Κύριε Πρόεδρε,…
Σας παρακαλώ, κύριε Γιαννούλη.
Εγώ σας παρακαλώ. Συνέχεια…
Σας παρακαλώ, κύριε Γιαννούλη!
Δεν μπορείτε να κάνετε παρατηρήσεις μόνο στον ΣΥΡΙΖΑ. Να το κάνετε και στους υπόλοιπους.
Ακούστε, εγώ δεν είμαι εδώ για να κάνω μάθημα του Κανονισμού. Σύμφωνα με το άρθρο 66 και συγκεκριμένα τις παραγράφους 7 και 8 ο ομιλητής, όταν μιλάει, δεν πρέπει να φεύγει από το θέμα. Υπάρχει μια ανοχή. Αφού όμως φεύγει από το θέμα, μπορεί και ο Προεδρεύων να απαντήσει σε θέμα που εθίγη. Κύριε Ραγκούση, ακούστε. Το πρόβλημα του μεταναστευτικού είναι πάρα πολύ μεγάλο και της Μόριας. Μη λέτε λοιπόν, ότι ευθύνεται η Κυβέρνηση. Γιατί το δόγμα των ανοικτών συνόρων εσείς το κάνατε και αυτά παραλάβαμε. Μάλιστα, δεν υπήρχαν δομές έτοιμες απ' εσάς, για να μπορέσουμε στη συνέχεια να πάμε τον κόσμο, ο οποίος παρανόμως εισήχθη. Άρα, λοιπόν, οι παραβάσεις των συνόρων, με το ζήτημα των ανοιχτών συνόρων, έγινε από την προηγούμενη κυβέρνηση. Εδώ όμως δεν είναι για να κάνουμε πολιτική στο θέμα.
Είστε Υπουργός της Κυβέρνησης; Είστε Προεδρεύων ή Υπουργός;
Απάντηση είναι. Αφήστε. Δεν θα είναι μονόλογος εδώ! Εφόσον είναι εκτός της ημερήσιας διάταξης, μπορεί ο Προεδρεύων να απαντά.
Υπάρχει Υπουργός να απαντήσει.
Δεν μιλάω επί της ουσίας, γιατί εάν ήταν επί της ουσίας, έπρεπε να κατέβω να μιλήσω από κάτω. Το καταλάβατε; Δεν είναι θέμα της ημερήσιας διάταξης. Αλλά δεν μπορούν να μένουν αναπάντητα μερικά ερωτήματα. Βεβαίως, είναι μεγάλο θέμα.
Κύριε Πρόεδρε, τον λόγο. Δεν μπορώ να μην απαντήσω.
Σας παρακαλώ, κύριε Ραγκούση, τα είπατε. Τελειώσαμε τώρα.
Κύριε Πρόεδρε, τον λόγο επί προσωπικού.
Κύριε Βιλιάρδο, δεν μπορείτε. Μίλησε ο Πρόεδρός σας. Θα τηρηθεί η διαδικασία. Τον λόγο έχει ο κ. Γρηγοριάδης.
Σας ευχαριστώ, κύριε Πρόεδρε. Αφού εκφράσουμε φυσικά, αυτονοήτως κι εμείς τα συλλυπητήριά μας στην οικογένεια του αστυνομικού, του νέου αυτού ανθρώπου που τόσο άδικα χάθηκε χθες στο καθήκον του, όπως και την ελπίδα μας να γλιτώσει ο δεύτερος συνάδελφός του, θα προχωρήσω να πω μόνο, κύριε Πρόεδρε, γρήγορα, ότι με συναίνεση της προηγούμενης, αλλά και της τωρινής Κυβέρνησης φτάσαμε στη Μόρια. Μία Μόρια, η ο οποία έχει χωρητικότητα περίπου δύο χιλιάδων ανθρώπων κι έχουν στοιβαχτεί σήμερα δεκατρείς χιλιάδες άνθρωποι σε άθλιες συνθήκες, χωρίς τα βασικά δηλαδή ούτε τρεχούμενο νερό και το τελικό κλείσιμο συνέβη τις προηγούμενες μέρες, λόγω των τριάντα πέντε θετικών κρουσμάτων της δομής, με αποτέλεσμα να μην μπορεί πια να μπει κανείς ούτε να βγει από εκεί μέσα. Δεν χρειάζεται λοιπόν, κατά τη γνώμη μας, κάποιος να έχει μαντικές ικανότητες, για να σκεφτεί ότι αυτό που έγινε ήταν τελικά αναπόφευκτο. Ο εγκλεισμός στο στρατόπεδο συγκέντρωσης της Μόριας νομοτελειακά θα οδηγούσε σε τραγωδία, η οποία επισπεύσθηκε με τα κρούσματα του κορωνοϊού. Δεν θεωρούμε όμως ότι η Μόρια είναι μια αποτυχία μόνο της δικής μας παρούσας Κυβέρνησης. Είναι μια διαρκής καταδίκη των ελληνικών κυβερνήσεων, που την έχτισαν και την μετέτρεψαν σε ένα στρατόπεδο συγκέντρωσης. Κυρίως όμως και πρώτα απ' όλα, είναι μια καταδίκη της Κυβέρνησης της Γερμανίας και της κ. Άνγκελα Μέρκελ και των μισανθρωπικών συμφωνιών της με τον Τούρκο Πρόεδρο Ερντογάν, η οποία συμφωνία εργαλειοποιώντας τους πρόσφυγες και χρησιμοποιώντας τους σαν πιόνια έφερε το αποτέλεσμα, το οποίο ζήσαμε τις προηγούμενες μέρες. Σας ευχαριστώ πολύ.
Κύριε Πρόεδρε, τον λόγο επί προσωπικού.
Κύριε Πρόεδρε, ποιο είναι το προσωπικό; Απλά πείτε το προσωπικό. Σας παρακαλώ, μην μπείτε στην ουσία.
Κύριε Πρόεδρε, μίλησε για ακατοίκητα μυαλά.
Κύριε Πρόεδρε, βλέπετε ότι εγώ σέβομαι όλους τους ομιλητές και πολύ περισσότερο τους Προέδρους των κομμάτων και υπάρχει μια ανοχή να ξεπερνάνε και τον χρόνο.
Ακούστε με λίγο.
Πείτε μου, σας παρακαλώ, ποιο είναι το προσωπικό.
Είπε: για ακατοίκητα μυαλά. Δεν το ακούσατε;
Κύριε Πρόεδρε, ακούσατε το όνομα Βελόπουλος; Επιλεκτικότητα έχετε. Όποιος έχει τις μύγες…
Μισό λεπτό, για να ακούσουμε σε τι συνίσταται το προσωπικό. Σας παρακαλώ!
Στο χωριό μου έχει μύγες…
Αυτό είναι μία αιτία να σκεφτόμαστε, εφόσον η Διάσκεψη των Προέδρων δεν εισηγείται διαφορετικά, να μην δίνουμε τον λόγο. Βλέπετε τι γίνεται. Η ανοχή αυτή λειτουργεί μέχρι τώρα πάρα πολύ καλά. Γιατί αλλιώς - αυτό που είπε ο κ. Παφίλης - εφόσον λέμε να εφαρμόζουμε τον Κανονισμό ή να τον τροποποιήσουμε, πρέπει να τροποποιήσουμε τον Κανονισμό. Υπάρχει μια ανοχή, αλλά μην το παρακάνουμε.
Τον τροποποιήσατε εσείς. Το κάνατε σήμερα.
Έχετε τον λόγο, κύριε Πρόεδρε.
Εγώ δεν λοιδορώ κανέναν ούτε μέμφομαι κανέναν ούτε θα πάω επί του προσωπικού την κουβέντα. Θα πω, λοιπόν, το εξής: εγώ ούτε υπάλληλος της ΕΡΤ ήμουνα ποτέ ούτε πληρωνόμουνα από την ΕΡΤ. Έχω μια άποψη, με την οποία μπορεί να διαφωνεί ο καθένας. Δεν θα υβρίσω κανέναν ούτε θα λοιδορήσω.
Κρίση ήταν. Έγινε αντιληπτό.
Το ποιος έχει ακατοίκητο μυαλό φαίνεται από την πορεία του. Αν μου αποδείξει ο κύριος ή οποιοσδήποτε εδώ μέσα ότι έχει καλύτερη πορεία από εμένα, να το συζητήσουμε. Αλλά να τους λέω το αυτονόητο, ότι οι άνθρωποι εκεί, οι λαθρομετανάστες, οι πρόσφυγες πεινούν εκεί, λιμοκτονούν, ας τους πάμε σε κάποιον χώρο σοβαρό, και να μου λένε για τα ακατοίκητα νησιά; Ε, τι να πω; Δεν ξέρω. Ο καθένας κρίνεται από αυτά που λέει. Ο κύριος έχει μια εμμονή. Δεν πειράζει, την αφήνω.
Κύριε Πρόεδρε, δεν τελειώσαμε. Κύριε Πρόεδρε, αναφέρθηκε επίθετο αυτήν τη φορά.
Σας παρακαλώ, τελείωσε. Κύριε Λιβανέ, έχετε τον λόγο.
Κύριε Πρόεδρε, υπάρχει προσωπικό, υποχρεούστε να μου δώσετε ένα λεπτό. Δεν ακούσατε το επίθετο;
Έχει λήξει το θέμα.
Αστειεύεστε;
Δεν είπε κανείς εναντίον σας κάτι.
Κύριε Αθανασίου, έχετε πρόβλημα ακοής;
Κύριε Πρόεδρε…
Κύριε Παφίλη, σας παρακαλώ.
Κύριε Πρόεδρε, εγώ πήρα τον λόγο για κάτι πολύ συγκριμένο. Τώρα η συζήτηση γενικεύτηκε. Θα μου δώσετε δύο λεπτά να μιλήσω και εγώ. Δίνετε τον λόγο σε όλους τους Κοινοβουλευτικούς Εκπροσώπους για το συγκεκριμένο θέμα. Να μου δώσετε κι εμένα για δύο λεπτά τον λόγο.
Δώσαμε τον χρόνο μόνο στα κόμματα που είχαν διαφωνίες. Φυσικά, στον χρόνο του ο καθένας μπορεί να υπερβεί το θέμα της ημερήσιας διάταξης, αλλά μέσα στον χρόνο του. Από εκεί και πέρα, όταν θέτει κάποιος ένα θέμα δεν προβλέπεται από πουθενά ούτε είναι υποχρεωμένο το Προεδρείο να δίνει τον λόγο σε οποιονδήποτε ομιλητή θέλει να απαντά σε εκτός ημερησίας διάταξης θέμα, όταν δεν είναι προσωπικό.
Υπήρξε προσωπική αναφορά.
Σας παρακαλώ, λοιπόν, μη με φέρνετε σε δύσκολη θέση. Θέλω να τελειώσουμε. Κύριε Λιβανέ, έχετε τον λόγο.
Κύριε Πρόεδρε, επιμένω!
Μισό λεπτό, έχω τον λόγο εγώ. Όπως δώσατε στον κ. Λιβανό, όπως δώσατε στον κ. Ραγκούση, όπως δώσατε στον κ. Καμίνη, θα μου δώσετε και εμένα τον λόγο.
Σας τον έδωσα πριν.
Όχι, δεν μου δώσατε. Τριάντα δευτερόλεπτα ήταν μόνο για να πω μόνο για τα συλλυπητήρια. Πώς θα γίνει, δηλαδή;
Κύριε Παφίλη, δεν σας διέκοψα. Σας έδωσα τον λόγο.
Θα μου δώσετε δύο λεπτά μετά να μιλήσω οπωσδήποτε, όπως δίνετε σε όλους τους υπόλοιπους.
Κύριε Λιβανέ, έχετε τον λόγο.
Κύριε Πρόεδρε, επιμένω, υπάρχει προσωπικό. Πρέπει να εξηγηθεί, πριν συνεχίσετε. Εσείς κρίνετε. Αφήνετε προσβολές σε ανθρώπους αναπάντητες; Είναι ντροπή σας!
Κύριε Γιαννούλη, μην πυροδοτείτε άλλο την κατάσταση. Κυρίες και κύριοι Βουλευτές, οι ώρες είναι κρίσιμες. Τα γεγονότα στη Μόρια εγείρουν σοβαρότατα ζητήματα.
Αφήνετε αναπάντητες προσωπικές αιχμές; Τέτοια μονομέρεια; Φοβάστε τον κ. Βελόπουλο;
Κύριε Γιαννούλη, καθίστε και αφήστε τη διαδικασία να εξελιχθεί.
Κύριε Γιαννούλη, σας παρακαλώ, καθίστε. Δεν υπάρχει προσωπικό.
Εγώ σας παρακαλώ! Στο όνομα Γιαννούλης και τι δουλειά κάνω, δεν υπάρχει προσωπικό; Σοβαρολογείτε;
Τι είπε όμως εναντίον σας; Έχετε υπόψη τι λέει για το προσωπικό ζήτημα ο Κανονισμός; Ή να σας απέδωσε μομφή ή να διαστρέβλωσε κάποια άποψή σας.
Έθιξε πρόσωπο και επαγγελματική διαδρομή. Σοβαρολογείτε;
Είναι προσωπικό αυτό; Δεν είναι με βάση τον Κανονισμό. Δεν σας δίνω τον λόγο.
...έθιξε το πρόσωπό μου και την επαγγελματική μου διαδρομή.
Δεν θα γίνεται κατάχρηση εδώ. Σας παρακαλώ! Ορίστε, καθίστε. Έχετε τον λόγο, κύριε Λιβανέ.
Τα γεγονότα, λοιπόν, στη Μόρια τις κρίσιμες αυτές ώρες εγείρουν σοβαρότατα ζητήματα ανθρωπισμού, προστασίας της δημόσιας υγείας, αλλά κυρίως εθνικής ασφάλειας, όσο και αν κάποιοι δεν το αντιλαμβάνονται σε αυτήν την Αίθουσα.
Δεν υπάρχει περίπτωση! Δεν μπορεί να μιλάνε όλοι οι Κοινοβουλευτικοί και να μην δίνετε τον λόγο σε εμάς, που σε τελευταία ανάλυση ήμασταν οι μόνοι που διαφωνήσαμε. Δεν θα μου δώσετε δύο λεπτά;
Είναι ντροπή!
Αφήστε τον κ. Λιβανό να μιλήσει.
Μιλάει ο κ. Λιβανός. Σαν τι μιλάει; Εγώ λέω καλά έκαναν και μιλήσανε. Όλοι δεν μιλήσανε;
Όχι, δεν μιλήσαμε όλοι. Δύο λεπτά κι αυτά κουτσουρεμένα.
Δύο λεπτά θέλω κι εγώ.
Για να δούμε πόσα θα μιλήσει ο κ. Λιβανός.
Δύο λεπτά θέλω κι εγώ ή τριάντα δευτερόλεπτα. Σας είπα για πολύ συγκεκριμένα. Δεν μπορεί να γενικεύεται η συζήτηση κι εμείς να μην μιλάμε. Εγώ συμφωνώ να μιλήσει ο κ. Λιβανός.
Μιλήσανε όλοι οι Κοινοβουλευτικοί.
Κύριε Πρόεδρε, εάν μιλήσει περισσότερο ο κ. Λιβανός, που δεν έχουμε αντίρρηση, θα μιλήσουμε και εμείς συμπληρωματικά.
Παραβιάσατε τον Κανονισμό για το προσωπικό. Να το θυμάστε.
Συνεχίστε, κύριε Λιβανέ, γιατί περνάει ο χρόνος.
Αντιλαμβάνεστε ότι προφανώς, πρέπει να μιλήσω λίγο περισσότερο, γιατί έχουν ακουστεί πολλά εκτός θέματος.
Σας παρακαλώ! Δεν δέχομαι κουβέντα. Παραβιάσατε τον Κανονισμό.
Κύριε Πρόεδρε, εάν κάνει πλήρη ομιλία ο κ. Λιβανός θα μας ξαναδώσετε τον λόγο.
Είναι ντροπή!
Αντιλαμβάνεστε ότι εάν είχαμε ακολουθήσει τη διαδικασία όπως είχαμε πει δεν θα γινόντουσαν όλα αυτά.
Δεν φταίμε εμείς, κύριε Λιβανέ.
Αντιλαμβάνομαι τις ανησυχίες που εκφράστηκαν πριν για τα όσα συμβαίνουν στη Λέσβο. Όπως δήλωσαν οι αρμόδιοι Υπουργοί, δεν υπάρχουν ενδείξεις ότι πρόκειται για εχθρικές ενέργειες. Είναι βέβαιο ότι αυτοί που άναψαν τις φωτιές αντιδρώντας στον υγειονομικό έλεγχο θα εντοπιστούν και θα αντιμετωπίσουν τις συνέπειες του νόμου. Ο σεβασμός στην έννομη τάξη είναι αναγκαίος για κάθε αιτούντα άσυλο στη χώρα μας. Άκουσα τον Πρόεδρο της Ελληνικής Λύσης και την αγωνία που εκφράζει. Όταν όμως, ο Πρωθυπουργός δίνει τον αγώνα τον εθνικό στην Κορσική σήμερα και σε όλα τα διεθνή fora όλες τις προηγούμενες ημέρες, ώστε να προστατέψει τα εθνικά συμφέροντα, οφείλουμε όλοι να είμαστε προσεκτικοί στην κριτική μας και στις τοποθετήσεις μας. Η Ελλάδα υλοποιεί μια τιτάνια προσπάθεια, ώστε να αντιμετωπίσει την τουρκική προκλητικότητα και στο μέτωπο αυτό μέχρι τώρα μετράμε μόνο επιτυχίες. Ο στόχος είναι εθνικός και τον υπηρετούμε όλοι. Ο Πρωθυπουργός - και απαντώ στον κ. Βελόπουλο - στο άρθρο του αναφέρθηκε σε ανεπίσημες αλλά απόρρητες συζητήσεις. Αυτό ήταν. Κανένα ψέμα, καμμία παρερμηνεία, καμμία ένταση και βεβαίως καμμία μομφή προς τον κ. Βελόπουλο ή προς οποιονδήποτε άλλο συνάδελφο που ανησυχεί ειλικρινά για την εθνική μας πολιτική και για την επιθετικότητα της Τουρκίας. Απορώ με την ένταση που προκαλείτε, κυρίες και κύριοι του ΣΥΡΙΖΑ. Θεωρώ ότι η τοποθέτηση του Κοινοβουλευτικού Εκπροσώπου ήταν ήπια. Τον καλωσορίζουμε κιόλας σε αυτή την καινούργια θέση. Νομίζω ότι έτσι πρέπει να πάμε, για να αποδείξουμε όλοι μαζί ότι μπορούμε να αναλαμβάνουμε τις ευθύνες μας ως έθνος και να στεκόμαστε στο ύψος των περιστάσεων. Μην ξεφύγουμε από αυτή την αρχή που βάλατε, κύριε Ραγκούση. Ας την κρατήσουμε, με τις διαφορές μας, με τις απόψεις μας. Έχετε τις ευθύνες σας. Η Κυβέρνηση της Νέας Δημοκρατίας αναλαμβάνει καθημερινά τις ευθύνες της. Η κυβέρνηση του ΣΥΡΙΖΑ έχει τις δικές της ευθύνες. Ο ελληνικός λαός γνωρίζει τι έχει γίνει. Ας μην μπούμε σήμερα σε μια ανέξοδη διαμάχη. Από την πρώτη στιγμή οφείλω να πω ότι η Κυβέρνηση στάθηκε δίπλα στους κατοίκους της Λέσβου. Κινητοποίησε την Ευρωπαϊκή Επιτροπή. Είδαμε τις δηλώσεις παροχής ενίσχυσης του Μισέλ και σήμερα ο Μαργαρίτης Σχοινάς θα είναι στο νησί. Ο Πρωθυπουργός δεσμεύτηκε ότι οι κάτοικοι της Λέσβου θα λάβουν υποστήριξη και αποζημίωση. Ήδη από χθες, σε συνεργασία με την επιτροπή, μεταφέρθηκαν όλα τα ασυνόδευτα παιδιά, τετρακόσια οκτώ στον αριθμό από χίλια διακόσια που ήταν στην αρχή του χρόνου, σε ασφαλείς τοποθεσίες και ξενοδοχεία. Όσοι διαγνώστηκαν θετικοί στον κορωνοϊό θα λάβουν ιατρικής περίθαλψης, διότι αυτό είναι σημαντικό για την πολιτική μας και για τον ανθρωπισμό που δείχνει η χώρα, ενώ λαμβάνουμε όλα τα αναγκαία μέτρα για την προστασία των ευάλωτων ομάδων, αλλά κυρίως και όλων των κατοίκων της Λέσβου. Επιπλέον, είναι πρωταρχική προτεραιότητα να ενισχυθεί το Νοσοκομείο της Λίμνης. Όποιες προτάσεις συγκεκριμένες υπάρχουν τις ακούει η Κυβέρνηση. Όμως, το συμβάν στη Μόρια δεν αλλάζει, αλλά αντιθέτως ενισχύει τη σταθερή και αποτελεσματική πολιτική που έχει ξεκινήσει η χώρα στο μεταναστευτικό. Η πολιτική αυτή βασίζεται στον άξονα της διεθνοποίησης, που προσδοκούμε να έχει αποτελέσματα όπως και στην εθνική μας πολιτική, και στην αποσυμφόρηση των νησιών. Τα στοιχεία είναι δεδομένα. Από την αρχή του 2020 έχουν φύγει από τη Μόρια δεκατρεισήμισι χιλιάδες μετανάστες, ενώ από το καλοκαίρι του 2019 έχουν φύγει είκοσι χιλιάδες. Παράλληλα η διαδικασία απονομής ασύλου έχει επιταχυνθεί κατά 150%, ενώ για πρώτη φορά στη σύγχρονη ιστορία υπάρχει θετικό ισοζύγιο μεταξύ αφίξεων και αποχωρήσεων. Το 50% του συνολικού αριθμού όσων έχουν έρθει έχουν αποχωρήσει. Τα λέω αυτά για να καταγραφούν στα Πρακτικά και να ενημερωθεί και ο ελληνικός λαός. Παράλληλα αναδεικνύεται η σημασία της δημιουργίας κλειστών ελεγχόμενων δομών, οι οποίες θα προσφέρουν ανθρώπινες συνθήκες διαβίωσης για τους μετανάστες, αλλά και αίσθημα ασφάλειας στον ντόπιο πληθυσμό. Είναι, όμως, σαφές ότι τέτοιας έκτασης ταραχές, όπως αυτές που συνέβησαν στη Μόρια, δεν πρόκειται να γίνουν ανεκτές. Ο σεβασμός στο κράτος δικαίου και στην έννομη τάξη είναι απαραίτητη προϋπόθεση για τη διαδικασία απονομής ασύλου. Κυρίες και κύριοι συνάδελφοι, η κατάσταση απαιτεί εθνική ενότητα και συναίνεση. Δεν είναι ώρα για αντιπολιτευτικές κορώνες και για διχασμούς.
Κύριε Λιβανέ, σας παρακαλώ ολοκληρώστε.
Οφείλουμε να σταθούμε όλοι μαζί στο ύψος των περιστάσεων. Οφείλουμε να τιμήσουμε την παρακαταθήκη και την ιστορία μας. Και αυτό ακριβώς θα κάνουμε, εκπροσωπώντας ένδοξα και εκφράζοντας τα συναισθήματα αλλά και τη λογική του συνόλου των Ελλήνων και των Ελληνίδων. Ευχαριστώ.
Βλέπετε, λοιπόν, τι γίνεται με την ανοχή η οποία δίνεται. Δηλαδή, κάνετε κάποιον να μετανιώνει που παραβιάζουμε τον Κανονισμό για να διευκολυνθούν οι συνάδελφοι και μπήκαμε σε άλλο θέμα και άνοιξε η συζήτηση. Κύριε Παφίλη, είπατε ότι παραβιάστηκε ο Κανονισμός. Σε τι συνίσταται;
Είπαμε από την αρχή, κύριε Πρόεδρε, ότι η διαδικασία είναι συγκεκριμένη από τον Κανονισμό της Βουλής, δηλαδή μιλάμε μόνο οι αντιλέγοντες. Αντιλέγων ήταν το Κομμουνιστικό Κόμμα Ελλάδας. Είπαμε «αν θέλετε» να κάνουμε μια συμφωνία άλλου είδους.
Δι' εθίμου είχε επικρατήσει. Να το καταργήσουμε.
Μισό λεπτό, να αλλάξει ο Κανονισμός, δεν έχω κανένα πρόβλημα.
Σας παρακαλώ, ολοκληρώστε.
Και τελικά άρχισε να γίνεται τοποθέτηση. Εμείς αποφύγαμε να μιλήσουμε για την επικαιρότητα και το κάναμε συνειδητά. Όταν ανοίγει τέτοιο θέμα, θα τοποθετηθούν όλοι οι Κοινοβουλευτικοί Εκπρόσωποι. Ζητώ δυο λεπτά και θα τα διαβάσω κιόλας. Πρώτον, υπάρχουν τεράστιες ευθύνες από την Κυβέρνηση, και αυτή και την προηγούμενη, γιατί γνώριζε την κατάσταση που υπήρχε - λέω και αυτή και η προηγούμενη και θα το αιτιολογήσω - και σε αυτά που λέγαμε τόσο καιρό, στις επανειλημμένες παρεμβάσεις που κάναμε, στου κουφού την πόρτα όσο θέλεις βρόντα! Η κατάσταση είναι τραγική. Είναι δεκατρείς χιλιάδες, είναι άθλιες οι συνθήκες, δεν θέλω να τα επαναλάβω. Η δεύτερη πλευρά είναι η παραβίαση όλων των υγειονομικών πρωτοκόλλων για να εξυπηρετηθούν οι μεγαλοξενοδόχοι και οι πλοιοκτήτες, που συνέβαλε στη μετάδοση της πανδημίας. Ναι ή όχι; Υπάρχουν ευθύνες σε αυτό ή δεν υπάρχουν; Πώς πήγε και είχαμε τα τριάντα πέντε κρούσματα, όπως και γενικότερα; Τρίτο θέμα και βασικό: Απευθύνομαι και στον ΣΥΡΙΖΑ. Μην κάνετε ότι δεν έχουμε ευθύνη. Ποιος δέχθηκε την άθλια συμφωνία Ευρωπαϊκής Ένωσης - Τουρκίας; Η Κυβέρνηση του ΣΥΡΙΖΑ την υπέγραψε, με αποτέλεσμα να εγκλωβίζονται στα νησιά όλοι οι πρόσφυγες και οι μετανάστες, και τη συνέχισε και τη χαιρετίζει η Νέα Δημοκρατία.
Αν χρειαστεί, ας προκληθεί μια συζήτηση στη Βουλή. Είναι μεγάλο το θέμα.
Τελειώνω τώρα, κύριε Πρόεδρε. Για να μην πω και για το Δουβλίνο που όλα τα κόμματα ψήφισαν «υπέρ»...
Είναι μεγάλο το θέμα.
Τελειώνω, κύριε Πρόεδρε, με το ποιες είναι οι θέσεις του Κομμουνιστικού Κόμματος Ελλάδας. Πρώτον, πρέπει άμεσα, με μέτρα να γίνει απεγκλωβισμός και να φύγουν. Να πάνε πλοία και να πάνε σε δομές στο εσωτερικό της χώρας, να ελεγχθούν όσοι έχουν κορωνοϊό και να υπάρξει καραντίνα, γιατί διαφορετικά η κατάσταση δεν θα αντιμετωπιστεί με νέα κλειστά ΚΥΤ, θα έχουμε τα ίδια. Φυσικά να είναι σε κάποιες ανθρώπινες συνθήκες και να επιταχυνθούν οι διαδικασίες και όσοι είναι να φύγουν, γρήγορα να τους δοθούν έγγραφα και να φύγουν για τις χώρες που πρέπει να πάνε και να υπάρξει και μια ιδιαίτερη μέριμνα για τις οικογένειες μιας και, όπως είπε ο κ. Λιβανός και διάβασα και εγώ, έχουν φύγει και τα ασυνόδευτα παιδιά. Η κατάσταση προειδοποιούμε και πάλι ότι δεν πρόκειται να αλλάξει. Θα γενικευτεί. Δεν μπορούν να μετατραπούν τα νησιά του Αιγαίου και στις συγκεκριμένες συνθήκες που υπάρχουν, της γενικότερης έντασης, σε στρατόπεδα συγκέντρωσης προσφύγων και μεταναστών που φυσικά και θα εργαλειοποιούνται από διάφορους, που τους γνωρίζετε πάρα πολύ καλά.
Κύριε Ραγκούση, εν όψει τού ότι πράγματι στο θέμα που άνοιξε ο κ. Βελόπουλος δεν έχετε απαντήσει, σας δίνω τον λόγο για ένα λεπτό.
Κύριε Πρόεδρε, μη δεσμεύεστε. Εγώ δεν δεσμεύομαι γιατί, πέραν όλων των άλλων, κάνατε κι εσείς κάτι μέσα προφανώς στην κεκτημένη ταχύτητα με την οποία λειτουργείτε ως Βουλευτής Λέσβου,…
Κύριε Ραγκούση, έχετε τον λόγο για ένα λεπτό.
…μπήκατε επί της ουσίας και απαντήσατε σε εμένα προηγουμένως. Ο δε κ. Λιβανός είχε ετοιμάσει ολόκληρη γραπτή ομιλία.
Εξήγησα τις δυνατότητες που έχει ο Προεδρεύων. Είναι εντός Κανονισμού.
Να πω και σε εσάς…
Θα μου επιτρέψετε, γιατί ξέρω καλά τον Κανονισμό. Συνεχίστε, κύριε Ραγκούση.
Αν γίνεται χωρίς διακοπή, κύριε Πρόεδρε, θα ήθελα να πω το εξής: Είναι πραγματικά να θαυμάζει κανείς - το λέω ειλικρινά - το θάρρος εκπροσώπων μιας τέτοιας Κυβέρνησης, η οποία μετά από έναν ολόκληρο χρόνο που διαχειρίζεται αυτή την πολύ δύσκολη και προφανώς ακανθώδη και με παγκόσμια κλίμακα διάσταση του προβλήματος, από πού πηγάζει, πώς έχει εξελιχθεί κ.ο.κ., έχει κάνει τα αδύνατα δυνατά έναν ολόκληρο χρόνο να κάνει όχι απλώς το ένα λάθος πίσω από το άλλο, όχι απλώς να επιλέξει τη μια λάθος πολιτική πίσω από την άλλη, αλλά στην πραγματικότητα να κάνει και μια σειρά από επιλογές που έχουν φέρει το απόλυτο αδιέξοδο στο συγκεκριμένο νησί και σε όλα τα νησιά του βορειοανατολικού Αιγαίου και σε όλη ουσιαστικά τη γραμμή συνόρων μας με την Τουρκία. Έχει φέρει σε απόλυτο αδιέξοδο αυτές τις τοπικές κοινωνίες, έχει φέρει σε απόλυτο αδιέξοδο τους πρόσφυγες, τους οποίους η Ελλάδα εμφανίζεται ξαφνικά να μεταχειρίζεται με τον πιο ελεεινό τρόπο που ούτε τριτοκοσμικές χώρες δεν μεταχειρίζονται την ανθρώπινη ύπαρξη και βεβαίως, την ίδια στιγμή έχει φέρει στο απόλυτο αδιέξοδο ολόκληρη τη χώρα.
Σας ευχαριστώ πολύ, κύριε Ραγκούση.
Ολοκληρώνω, κύριε Πρόεδρε. Σας παρακαλώ, σταματήστε τις διακοπές. Αυτό είναι αποτέλεσμα συνειδητής επιλογής. Δεν είναι τυχαίο, γιατί αυτή η Κυβέρνηση από τότε που ανέλαβε επέλεξε να έχει τη Μόρια, να έχει τη Λέσβο και συνολικά την Ελλάδα σαν ένα γκέτο, σαν μια αποθήκη ψυχών. Ήταν επιλογή της αυτή να μην κλείσει μόνο τα σύνορα τα ανατολικά, αλλά να κλείσει και τα δυτικά σύνορα.
Μειώθηκε ο πληθυσμός από εικοσιμία χιλιάδες πεντακόσιους, όμως, σε δεκατρείς χιλιάδες πεντακόσιους.
Κύριε Πρόεδρε,…
Όχι, έχουμε ολοκληρώσει. Δικαιούται για ένα λεπτό τον λόγο και ο κ. Καμίνης.
Κύριε Πρόεδρε, για τελευταία φορά σας δίνω την ευκαιρία! Διορθώστε το λάθος παραβίασης του Κανονισμού.
Εγώ όταν λειτουργώ…
Όχι σε εμάς αυτό. Σε αυτούς που μας υβρίζουν. Αφήνετε επιλεκτικά να υβρίζονται Βουλευτές…
Σας παρακαλώ…
Είναι ντροπή!
Ποιος μίλησε; Μίλησε δύο φορές ο κύριος Ραγκούσης. [[Θόρυβος στην Αίθουσα]] Κύριε Καμίνη, έχετε τον λόγο.
Για την αποκατάσταση…
Όταν υβρίζεται κάποιος εδώ δεν μπορεί…(Δεν ακούστηκε).
Κύριε Γιαννούλη, ειδικά εσάς ξέρετε πόσο σας εκτιμώ και για την ηπιότητα του χαρακτήρα σας και του λόγου σας. Τώρα όμως με αδικείτε. Κύριε Καμίνη, συνεχίστε.
Κύριε Πρόεδρε, μου έχουν φάει ήδη τον μισό χρόνο.
Μα, όταν υβρίζεται κάποιος…
Κύριε Πρόεδρε, μου έκανε άσχημη εντύπωση…
Κύριε Παππά, σας παρακαλώ, το θέμα έχει τελειώσει. Ο κύριος Καμίνης μίλησε σαράντα πέντε δευτερόλεπτα μόνο.
Δεν είμαστε καινούργιοι εδώ και το πρόβλημα υπάρχει από το 2015 και ακόμα δεν έχει λυθεί. Και επειδή υπάρχει από το 2015 και από τότε λέγαμε, προτού βεβαίως ξεσπάσει ο κορωνοϊός, την περίφημη φράση «υγειονομική βόμβα», όλοι ξέραμε τι πρόκειται να συμβεί. Αυτό είναι το πρώτο. Το δεύτερο: Δεν έχουμε ακόμα ένα σχέδιο για ένα πρόβλημα το οποίο και αυτό θα βαίνει οξυμένο. Αναφέρομαι στην πλατεία Βικτωρίας, στις αθρόες αφίξεις στην Αθήνα με τρόπο τελείως ανοργάνωτο των αναγνωρισμένων προσφύγων. Πρέπει να δούμε και με αυτό τι θα κάνουμε. Το τρίτο προς αποκατάσταση της αλήθειας: Μίλησε ο κύριος Λιβανός και είπε ότι έχει βελτιωθεί το ισοζύγιο αφίξεων - αναχωρήσεων. Έχει βελτιωθεί σε πάρα πολύ χαμηλό επίπεδο, αλλά αυτό που δεν μας είπατε και το αποκρύπτει επιμελώς η Κυβέρνηση είναι η σύνθεση των ανθρώπων που έρχονται και η σύνθεση των ανθρώπων που φεύγουν, των πληθυσμών. Το 80% αυτών οι οποίοι αποχωρούν είναι Αλβανοί υπήκοοι. Δεν είναι οι πληθυσμοί οι οποίοι μας έχουν έρθει από την Τουρκία. Αυτό προς αποκατάσταση της αλήθειας, κύριε Πρόεδρε, για να έχουμε μια ακριβή εικόνα του τι συμβαίνει και να μπορέσουμε να δούμε τι θα κάνουμε. Σας ευχαριστώ πολύ.
Ευχαριστώ πολύ, κύριε Καμίνη.
Κύριε Πρόεδρε, παρακαλώ τον λόγο.
Κύριε Λιβανέ, τελειώσαμε. Εσείς μιλήσατε τέσσερα λεπτά. Σας παρακαλώ πολύ, γιατί θα διαιωνίζεται η κατάσταση και θα ζητήσουν όλοι δευτερολογία. Αφήστε το, σας παρακαλώ.
Ένα λεπτό ζητώ, κύριε Πρόεδρε.
Σας παρακαλώ πολύ, έχει λήξει.
Για ένα λεπτό, κύριε Πρόεδρε.
Δεν υπάρχει θέμα. Δεν έχει νόημα. Έχετε δώσει απαντήσεις σε όλα τα θέματα. Θα αρχίσει νέος κύκλος.
Όχι, δεν θα αρχίσει νέος κύκλος. Πολύ ήρεμα μία κουβέντα μόνο.
Αφήστε, σας παρακαλώ πολύ. Δεν χρειάζεται. Θα ζητήσουν τον λόγο όλοι μετά. Δεν έχει νόημα.
Πρώτον, και ο κ. Ραγκούσης και ο κ. Γιαννούλης αναφέρθηκαν ονομαστικά σε εμένα.
Έχετε εσείς εκ προοιμίου απαντήσει.
Ναι, το ξέρω, αλλά επειδή αναφέρθηκαν, θα ήθελα να κάνω μία μικρή διευκρίνιση, έτσι, για να έχω εγώ ήσυχη τη συνείδησή μου.
Σας δίνω τον λόγο μόνο για διευκρίνιση, όχι για τοποθέτηση. Κύριε Λιβανέ, έχετε τον λόγο.
Λυπάμαι, κύριε Ραγκούση, που δεν κρατήσατε το ύφος και το ήθος της πρώτης σας παρέμβασης και προσπαθήσατε να κερδοσκοπήσετε πολιτικά με τη δεύτερη παρέμβασή σας.
Θα αρχίσει τώρα νέος κύκλος.
Εννοείται.
Ευτυχώς για τη χώρα, που υπάρχει αυτή η Κυβέρνηση. Όσον αφορά αυτό που είπε ο κ. Καμίνης, είναι θετικό το γεγονός ότι το αναγνωρίζετε και εύχομαι να το αναγνωρίσουν και οι άλλες πτέρυγες ότι είναι θετικό το ισοζύγιο. Από εκεί και πέρα, επειδή βρισκόμαστε σε κρίσιμες στιγμές, νομίζω ότι είναι χρήσιμο η ηγεσία του Υπουργείου να μας δώσει περισσότερα στοιχεία και σε εσάς που ασχολείστε ειδικά με το θέμα, όμως βλέπουμε πως είμαστε στη σωστή κατεύθυνση και σ' αυτήν τη φάση εμείς δεν πρέπει να πυροδοτούμε εδώ διαφωνίες και διχόνοια, πρέπει να ενώνουμε όλους τους Έλληνες και κυρίως τους κατοίκους της Λέσβου. Ευχαριστώ.
Ευχαριστώ. Γίνατε κατανοητός. Σύμφωνα με τον Κανονισμό, θα κλείσει τη συζήτηση ο Υπουργός. Κύριε Υπουργέ, έχετε τον λόγο για δύο λεπτά.
Κύριε Πρόεδρε, κυρίες και κύριοι Βουλευτές, έχοντας εισέλθει στο τελικό στάδιο πριν την ψήφιση των τριών σχεδίων νόμων, θα ήθελα να κάνω ορισμένες επισημάνσεις ευρύτερου χαρακτήρα αναφορικά με το πολιτικό μήνυμα που εκπέμπεται μέσω της εν λόγω πρωτοβουλίας. Πριν όμως συνεχίσω, θα ήθελα να κάνω μία γενική τοποθέτηση με δεδομένη την αναφορά στα γεγονότα της Μόριας κ.λπ.. Θέλω να πω ότι η Κυβέρνηση έχει στρατηγική, έχει σχέδιο, ελέγχει τα σύνορα, αλλά είναι ένα θέμα που πλέον είναι πασιφανές - το έχουμε πει και νωρίτερα - ότι έχει στοιχεία εθνικής κρίσης. Χρειάζεται πολιτική ομοψυχία και συναίνεση. Έχουμε αρκετό δρόμο μπροστά μας, για να αντιμετωπίσουμε αυτό το θέμα. Θα πρέπει όλοι να αναλάβουν τις ευθύνες που τους αναλογούν σε πολιτικό επίπεδο και σε επίπεδο τοπικών κοινωνιών. Για πρώτη φορά έχουμε σε πολύ μεγάλο βαθμό την Ευρώπη κοντά μας και τη συνειδητοποίηση ότι πραγματικά φυλάμε ευρωπαϊκά σύνορα. Είναι ένα θέμα, όμως, ευρύτερο, το οποίο θέλει μια ξεχωριστή συζήτηση στη Βουλή και ο χρόνος τώρα αναμφισβήτητα δεν μας το επιτρέπει. Σε ό,τι αφορά τα γεγονότα της Μόριας, οι υπηρεσίες, πέραν των άλλων δραστηριοτήτων, ασχολούνται με τη διερεύνηση για την ανακάλυψη των πρωταιτίων των επεισοδίων και σε κάθε περίπτωση ευελπιστούμε ότι σύντομα θα παραπεμφθούν και αυτοί στη δικαιοσύνη. Σε ό,τι έχει σχέση τώρα με τα τρία σχέδια νόμου, θα ήθελα να πω ότι πρόκειται για ένα ξεκάθαρο μήνυμα με πολλαπλούς αποδέκτες στην ευρύτερη περιοχή της Νοτιοανατολικής Μεσογείου ότι η χώρα μας σε μια κρίσιμη χρονική συγκυρία παραμένει πόλος σταθερότητας και αξιόπιστος εταίρος σε ευαίσθητα θέματα δημόσιας ασφάλειας, καταπολέμησης του οργανωμένου διασυνοριακού εγκλήματος και σε ζητήματα συνοριακών ελέγχων. Εμβαθύνουμε και διευρύνουμε το υφιστάμενο πλέγμα συνεργασιών με χώρες, οι οποίες πρωταγωνιστούν σε θέματα τεχνογνωσίας, έρευνας και ανάπτυξης νέων μεθόδων και πρακτικών στους προαναφερθέντες τομείς ιδιαίτερου ενδιαφέροντος για εμάς. Ειδικότερα σε ό,τι αφορά το σχέδιο νόμου για την κύρωση της συμφωνίας με την κυβέρνηση του Ισραήλ, προσδοκούμε αυτή να αποφέρει πλήθος ωφελημάτων, καθότι η συνεργασία των δύο χωρών είναι εξαιρετικά στενή. Μέσα από ένα ακόμη βήμα, που συντελείται σήμερα, οι δύο χώρες, Ελλάδα και Ισραήλ, έρχονται ακόμη εγγύτερα, εγκαινιάζοντας ένα νέο πλήθος δράσεων και συνεργειών σε τομείς, όπου η φίλη χώρα πρωταγωνιστεί οδηγώντας τις τεχνολογικές εξελίξεις μέσω καινοτομιών σε διεθνές επίπεδο, διατηρώντας βέβαια και τις αναγκαίες ισορροπίες που επιβάλλεται να υπάρχουν στην ευρύτερη περιοχή για τη διασφάλιση των εθνικών μας συμφερόντων. Επίσης, ιδιαίτερη σημασία ενέχει και το τροποποιητικό πρωτόκολλο για την εμβάθυνση της συνεργασίας με τις αρχές ασφαλείας της Ρωσικής Ομοσπονδίας. Συνεπώς έχουμε κάθε λόγο να στηρίζουμε με κάθε τρόπο αυτή τη διμερή σχέση στρατηγικού χαρακτήρα στην κατεύθυνση θεμελίωσης μιας στέρεας, διαρκούς και σε βάθος συνεργασίας σε ζητήματα ασφάλειας. Ολοκληρώνοντας την τοποθέτησή μου, θα ήθελα να υπογραμμίσω για μια ακόμη φορά τη σπουδαιότητα καθενός από τα τρία σχέδια νόμου, καθώς ενισχύουν το ειδικό γεωπολιτικό βάρος και αποτύπωμα της χώρας μας σε μια ευαίσθητη περιοχή της Ευρώπης και της Μεσογείου και για τον λόγο αυτό ζητώ από το Σώμα την υπερψήφισή τους. Σας ευχαριστώ.
Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Προστασίας του Πολίτη και η ψήφισή τους θα γίνει χωριστά. Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ για συνεργασία στην καταπολέμηση του εγκλήματος και σε θέματα δημόσιας ασφάλειας». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Προστασίας του Πολίτη: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ για συνεργασία στην καταπολέμηση του εγκλήματος και σε θέματα δημόσιας ασφάλειας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Προχωράμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση του Πρωτοκόλλου τροποποιητικού της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας στον τομέα της καταπολέμησης του εγκλήματος της 6ης Δεκεμβρίου 2001». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Προστασίας του Πολίτη: «Κύρωση του Πρωτοκόλλου τροποποιητικού της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας στον τομέα της καταπολέμησης του εγκλήματος της 6ης Δεκεμβρίου 2001» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Προχωράμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας για κοινό έλεγχο στη συνοριακή δίοδο Νυμφαίας - Μακάζα, η οποία συνομολογήθηκε με ανταλλαγή ρηματικών διακοινώσεων (Αθήνα, 6 Νοεμβρίου 2013 και Σόφια, 17 Ιουλίου 2014, αντίστοιχα)». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Προστασίας του Πολίτη: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας για κοινό έλεγχο στη συνοριακή δίοδο Νυμφαίας - Μακάζα, η οποία συνομολογήθηκε με ανταλλαγή ρηματικών διακοινώσεων (Αθήνα, 6 Νοεμβρίου 2013 και Σόφια, 17 Ιουλίου 2014, αντίστοιχα)» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων.
Το Σώμα παρέσχε τη ζητηθείσα εξουσιοδότηση. Θα διακόψουμε τώρα - για πέντε λεπτά μόνο - και στις 12.00΄ θα επαναληφθεί η συνεδρίαση με θέμα τις αιτήσεις της εισαγγελικής αρχής για άρση ασυλίας συναδέλφων. Πάντως, θέλω να πω το εξής τώρα, ότι με την ανοχή την οποία δείξαμε, αλλά και αυτή την ανοχή η οποία υπήρχε γενικά από το Προεδρείο όσον αφορά στη διαδικασία του άρθρου 108, και επειδή υπερέβη το μέτρο σήμερα παρ' όλο που είχαμε άνεση χρόνου, θα εισηγηθώ στη Διάσκεψη των Προέδρων να τηρείται αυστηρά από εδώ και πέρα η διαδικασία του άρθρου 108. Εφόσον στις επιτροπές έχουν ληφθεί αποφάσεις και η Διάσκεψη των Προέδρων το εισηγείται, δεν μπορούμε να παραβαίνουμε σε αυτή τη διαδικασία, διότι βλέπετε τι κατάχρηση έγινε σήμερα, ανεξαρτήτως του ότι δεν μείναμε πίσω στον χρόνο. Άλλη φορά μπορεί να πάμε πίσω στον χρόνο. Ευχαριστώ.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Βασιλείου - Πέτρου Σπανάκη, Παύλου Πολάκη και Γεωργίου Βαγιωνά. Θα προχωρήσουμε εφόσον, σύμφωνα και με την απόφαση της Διάσκεψης των Προέδρων που έγινε ομόφωνα δεκτή, βλέπω ότι υπάρχει ο επαρκής αριθμός τουλάχιστον των εξήντα Βουλευτών. Αν κάποιοι συνάδελφοι εισέλθουν στην Αίθουσα πέραν από τον επιτρεπόμενο αριθμό, θα τους παρακαλούσα να πάνε στο εντευκτήριο ή στα γραφεία του κόμματός τους ή στο κυλικείο, να παρακολουθούν τις συζητήσεις και να έρθουν να ψηφίσουν μετά. Να μην ανησυχείτε, το σύστημα δεν θα κλείσει όσο εισέρχεστε. Οπωσδήποτε για δεκαπέντε λεπτά θα είναι ανοικτό. Συνεπώς να μην υπάρξει ανησυχία ότι κάποιος δεν θα ψηφίσει. Παράκληση, όμως, ας τηρήσουμε αυτή την απόφαση των εξήντα Βουλευτών στην Αίθουσα. Σας ευχαριστώ. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 1ης Σεπτεμβρίου του 2020, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Βασίλειου - Πέτρου Σπανάκη. Από την ίδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 1ης Σεπτεμβρίου του 2020, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας του κ. Παύλου Πολάκη. Επίσης, από την ίδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 8ης Σεπτεμβρίου του 2020, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Γεωργίου Βαγιωνά. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής, κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Υπενθυμίζω ότι σύμφωνα με την απόφαση της 7ης Μαρτίου 2018 της Διάσκεψης των Προέδρων, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως προανέφερα. Η πρώτη υπόθεση αφορά στον συνάδελφο κ. Σπανάκη. Θα δώσουμε τον λόγο στον κ. Σπανάκη και στη συνέχεια, αν υπάρχει κάποιος συνάδελφος που θέλει τον λόγο, σύμφωνα με το άρθρο 108, μπορεί να πάρει και αυτός τον λόγο. Κύριε Σπανάκη, έχετε τον λόγο.
Ευχαριστώ πολύ κύριε Πρόεδρε. Θα είμαι πάρα πολύ σύντομος. Θέλω να ξεκινήσω λέγοντας ότι ζητώ την άρση της ασυλίας μου. Σε καμμία των περιπτώσεων δεν θέλω να κρυφτώ πίσω από την ασυλία. Η διαδρομή μου στην αυτοδιοίκηση, στον συνδικαλισμό και στην πολιτική δείχνουν τον σεβασμό μου στους θεσμούς και στις διαδικασίες. Σήμερα το Σώμα θα ασχοληθεί με ένα θέμα που έχει να κάνει με δύο κατηγορίες απέναντι στο πρόσωπό μου. Δύο κατηγορίες που ζητώ εγώ να έλθει η άρση της ασυλίας μου, για να πάμε στο δικαστήριο όπως πάει ο κάθε Έλληνας πολίτης, ο κάθε απλός πολίτης, για να αποδειχθεί ότι οι κατηγορίες είναι αβάσιμες και ανυπόστατες. Θα ήθελα, όμως - για να μην κουράζω και τους συναδέλφους - , να πω ότι ήταν ένα συμβάν που έγινε τον Δεκέμβριο του 2016, που είχε καθαρά πολιτικό χαρακτήρα και είχε, αν θέλετε, και έναν χαρακτήρα να με θίξει προσωπικά. Αλλά σε όλους αυτούς που ήθελαν να δημιουργήσουν κάποιες εντυπώσεις σε προσωπικό επίπεδο θέλω να τους δώσω την απάντηση στην αίθουσα του δικαστηρίου. Και θέλω να τους θυμίσω ότι μετά από αυτό το συμβάν εκλέχθηκα Πρόεδρος των Εφοριακών Αττικής και Κυκλάδων με ομόφωνη απόφαση όλων των συνδικαλιστικών παρατάξεων, μα όλων των συνδικαλιστικών παρατάξεων! Εκλέχθηκα ξανά σύνεδρος στην ΑΔΕΔΥ - πρώτος σε σταυρούς - από όλες τις συνδικαλιστικές παρατάξεις της ομοσπονδίας των εφοριακών. Και, βέβαια, οι πολίτες της Β΄ Αθηνών του Νοτίου Τομέα με τίμησαν με την ψήφο τους και με έστειλαν εκπρόσωπό τους στο ελληνικό Κοινοβούλιο. Για όλους αυτούς τους λόγους θέλω να πάω στο δικαστήριο ως ένας απλός πολίτης. Και γι' αυτόν τον λόγο ζήτησα από την αρμόδια επιτροπή την άρση της ασυλίας μου. Περιέργως, όμως, από τη δικογραφία είδα ότι έλειπαν φύλλα από την ένορκη βεβαίωση του γραμματέα συνδικαλισμού της Νέας Δημοκρατίας, την οποία, κύριε Πρόεδρε, κατέθεσα στα Πρακτικά της επιτροπής, αλλά θέλω να καταθέσω και σήμερα εδώ στην Ολομέλεια, προκειμένου να συνοδεύσει τη δικογραφία όταν θα επιστραφεί στον Υπουργό Δικαιοσύνης και στον εισαγγελέα του Αρείου Πάγου, όπου ο γραμματέας συνδικαλισμού της Νέας Δημοκρατίας λέει ξεκάθαρα ότι πρόκειται για μια συνδικαλιστική παρεξήγηση και η διαδρομή του κ. Σπανάκη έχει δείξει ότι σε καμμία περίπτωση δεν θα ήταν ποτέ δυνατό να γίνει αυτό το σκηνικό. Όμως, εδώ είμαστε και κρινόμαστε.
Κύριε Σπανάκη, συγγνώμη. Διακόπτω τον χρόνο σας. Δεν θα σας τον στερήσω.
Τελειώνω, κύριε Πρόεδρε.
Μία υπενθύμιση θα ήθελα να κάνω για δική σας διευκόλυνση και για να ενημερωθεί και η επιτροπή. Σύμφωνα με τις διατάξεις και του Κανονισμού, αλλά κυρίως του νόμου «περί ευθύνης Υπουργών», που εφαρμόζεται και στους Βουλευτές σύμφωνα με το άρθρο 83 του Κανονισμού κ.λπ., η δικογραφία επιστρέφει στην εισαγγελία όπως εισήλθε με τα έγγραφα. Το έγγραφο αυτό εάν δεν αναφέρεται στον πίνακα…
Αναφέρεται το έγγραφο. Είναι η πρώτη σελίδα και λείπουν τα υπόλοιπα φύλλα, κύριε Πρόεδρε.
Ακούστε με σας παρακαλώ. H δικογραφία - είναι παράδοση, δεν λέω κάτι καινούργιο εγώ τώρα, αυτό εφαρμόζεται επί σειρά ετών - θα πάει όπως ήλθε. Βεβαίως, εσείς, επειδή εδώ δεν εξετάζουμε την ουσία της υπόθεσης, αυτά τα έγγραφα τα οποία αφορούν στην ουσία και ενδεχομένως είναι υπέρ σας, θα μπορείτε να τα υποβάλετε στο δικαστήριο, εάν παραπεμφθείτε. Εδώ, όμως, δεν μπορούμε να σας απαγορεύσουμε εμείς να τα καταθέσετε, διότι έχετε δικαίωμα να τα καταθέσετε, αλλά στη συνέχεια θα τα πάτε στο δικαστήριο.
Κύριε Πρόεδρε, σας ευχαριστώ πάρα πολύ και εκτιμώ και την εμπειρία σας και την τοποθέτησή σας.
Απλώς αναφέρω τις διατάξεις. Δεν λέω κάτι άλλο.
Όμως, επιτρέψτε μου να πω ότι το συγκεκριμένο έγγραφο αναφέρεται στα συνημμένα έγγραφα, υπάρχει η πρώτη σελίδα και λείπουν τα υπόλοιπα φύλλα, τα οποία υπόλοιπα φύλλα αναφέρουν συγκεκριμένα πράγματα. Γι' αυτόν τον λόγο αναγκάζομαι να το καταθέσω. Συγχωρέστε με αν η διαδικασία δεν είναι μέσα στο πλαίσιο.
Θα σας διακόψω πάλι, κύριε συνάδελφε. Σας παρακαλώ πολύ από τα κόμματα του ΣΥΡΙΖΑ και της Νέας Δημοκρατίας βλέπω μια πυκνότητα. Εν όψει του ότι υπάρχουν άλλα έδρανα ελεύθερα, εάν έχετε την καλοσύνη να αραιώσετε λιγάκι, γιατί απ' ό,τι βλέπω είστε πάνω από ογδόντα άτομα, ίσως και εκατό. Η παράκληση είναι να είμαστε μόνο εξήντα για προστασία κυρίως δική σας. Ορίστε, κύριε Σπανάκη, αρχίζει πάλι ο χρόνος σας.
Κλείνοντας, κύριε Πρόεδρε και ευχαριστώ πάρα πολύ για τον χρόνο, ζητώ από το Σώμα την άρση της ασυλίας μου. Ευχαριστώ πολύ.
Κύριε Πρόεδρε, συγγνώμη. Ποια είναι η κατηγορία; Δεν καταλάβαμε.
Δεν σας έχει διανεμηθεί;
Στην Ολομέλεια να ακουστεί.
Τα κόμματα γνωρίζουν. Έπρεπε να σας έχει διανεμηθεί, σε όλα τα κόμματα. Εν πάση περιπτώσει, εφόσον το ζητά κάποιος Βουλευτής και δεν έχει ενημερωθεί, θα σας πω ότι οι κατηγορίες είναι οι εξής: Υπάρχει μια απόπειρα νόθευσης ενός αποτελέσματος εκλογών που έκανε κάποιος άλλος ως φυσικός αυτουργός και κατηγορείται ο κ. Σπανάκης ως ηθικός αυτουργός στην κατηγορία αυτή. Η άλλη πράξη αφορά μια ψευδή αναφορά, η οποία έγινε από άλλον. Και πάλι η κατηγορία είναι ηθική αυτουργία σε αυτήν τη ψευδή αναφορά. Τα κόμματα έχουν ενημερωθεί. Εν όψει, όμως, του ότι θέσατε, κύριε Φίλη, σας το αναφέρω. Τώρα πληροφορούμαι ότι έχει μπει και στις θυρίδες όλων σας. Πάμε τώρα στη δεύτερη υπόθεση, που αφορά στον συνάδελφο κ. Παύλο Πολάκη. Θα μιλήσει τώρα ο κ. Πολάκης και στη συνέχεια αν κάποιος συνάδελφος θελήσει, μπορεί να πάρει τον λόγο σύμφωνα με το άρθρο 108. Μία και ετέθη το θέμα για την προηγούμενη υπόθεση, να πούμε εδώ ότι και ο κ. Πολάκης κατηγορείται από δημοσιογράφο για συκοφαντική δυσφήμιση. Κύριε Πολάκη, ελάτε, έχετε τον λόγο.
Έρχομαι, κύριε Πρόεδρε. Μη βιάζεστε. Τα τακτοποιώ.
Είδατε ότι δεν έχω ξεκινήσει τον χρόνο, κύριε Πολάκη.
Ευχαριστώ πολύ, κύριε Πρόεδρε. Σήμερα μπαίνοντας στη Βουλή με ρώτησαν ένας, δύο υπάλληλοι «γιατί έβαλες μαύρα;» και τους απάντησα με μια μαντινάδα που λένε στην Κρήτη, «Μαύρα θα βάλω να φορώ, μαύρα και πάλι μαύρα, για να ταιριάζει η φορεσιά με της καρδιάς τη λαύρα», λαύρα που έγινε πολύ μεγαλύτερη μετά από ένα χθεσινό νέο, το οποίο, βέβαια, δεν κυκλοφόρησε πολύ ούτε στα συστημικά ΜΜΕ, ούτε ακόμα στο διαδίκτυο και που είναι ένας λόγος - όσο κι αν φαίνεται μακρινό - που είμαι σήμερα πάλι σ' αυτήν τη θέση. Δεν ξέρω αν είδατε, χθες η Γαλλική Επιτροπή Ανταγωνισμού καταλόγισε 385 εκατομμύρια ευρώ στη «NOVARTIS», 60 εκατομμύρια στη «ROCHE» για το φάρμακο Lucentis και χειραγώγηση της αγοράς εκεί, αυτό που υπερτιμολόγησε ο κ. Λοβέρδος και ο κ. Γεωργιάδης, όπως τόσες φορές έχουμε αποδείξει, που εδώ, όμως, είναι σκευωρία, που εδώ, όμως, ο Παπαγγελόπουλος πάει στο ειδικό δικαστήριο και που ετοιμάζεστε την Τουλουπάκη να τη βγάλετε από εισαγγελέα διαφθοράς με το κόλπο της ενοποίησης με την οικονομική εισαγγελία. [[Χειροκροτήματα από την πτέρυγα του ΣΥΡΙΖΑ]] Αυτά ήθελα να πω σαν εισαγωγή. Επειδή εγώ κυκλοφορώ στο δρόμο, πριν από τρεις, τέσσερις μέρες εκεί στο Μοσχάτο στο καφενείο που κάθομαι, ήρθε ένας σεβάσμιος κύριος συνταξιούχος, ο οποίος προφανώς είχε διαβάσει για τη σημερινή συνεδρίαση, και μου λέει: «Κύριε Πολάκη, καλά δεν ντρέπεστε εκεί στη Βουλή; Καταστρεφόμαστε οικονομικά, φοβόμαστε για την υγεία μας τώρα με την επιδημία του κορωνοϊού που φαίνεται να είναι πάλι εκτός ελέγχου, ανησυχούμε για τα εθνικά ζητήματα και η Βουλή θα ασχολείται με το τι είπε ο Πολάκης στον Κουρτάκη και πως το είπε;» Του εξήγησα του ανθρώπου. Του είπα ότι έχει δίκιο εν μέρει. Ωστόσο, το συγκεκριμένο ζήτημα είναι πολύ πιο σοβαρό από όσο φαίνεται εκ πρώτης όψεως. Και είναι σοβαρό γιατί άπτεται δύο ζητημάτων. Πρώτον - θα μιλήσω νομικά στην αρχή και πολιτικά και πολύ συγκεκριμένα μετά - άπτεται στη νομική θέση του Βουλευτή, στην ελευθερία του λόγου του κατά την άσκηση των καθηκόντων του και γενικά της κοινοβουλευτικής και δημοκρατικής αρχής, έτσι όπως προβλέπονται στο Σύνταγμα και στον Κανονισμό της Βουλής και τηρούνται απαρέγκλιτα εδώ και δεκαετίες. Και διευκρινίζω ότι δεν αναφέρομαι στη διάταξη «περί ευθύνης Υπουργών». Δεύτερον, αυτή η ιστορία, η σημερινή, συνδέεται με τη σωρεία των μεθοδεύσεων που επινοεί και μετέρχεται ένα σάπιο, διεφθαρμένο και διαπλεκόμενο σύστημα για να συγκαλύπτει τα σκάνδαλά του, να εκδικείται εκείνους που επιμένουν στην ανάδειξή τους και για να επιβάλει το νόμο της σιωπής. Ξεκινάω από το πρώτο, γιατί μας αφορά όλους, ανεξαρτήτως κόμματος και θέσης αυτήν τη στιγμή στα έδρανα του Κοινοβουλίου και, ως γνωστόν - θα αναφέρω ένα άλλο κρητικό ρητό - «Εκεί που στέκεις έστεκα και εκεί που στέκω θα 'ρθεις και στη ζωή σου ξέρε το, έχεις πολλά να πάθεις». Ο Κανονισμός της Βουλής, που δεν τον έφτιαξε ο ΣΥΡΙΖΑ, προβλέπει στο άρθρο 83 ότι εάν η πράξη για την οποία ζητείται η άρση της ασυλίας συνδέεται με την πολιτική ή κοινοβουλευτική δραστηριότητα του Βουλευτή ή η μήνυση υποκρύπτει πολιτική σκοπιμότητα, δεν αίρεται η ασυλία του Βουλευτή. Αυτό λέει ο Κανονισμός τα Βουλής. Για το αν η μήνυση του συγκεκριμένου λασπολόγου δημοσιογράφου υποκρύπτει πολιτική σκοπιμότητα, δεν χρειάζονται πολλά λόγια. Θα αναφερθώ αναλυτικά πιο μετά. Έχει, όμως, κανένας την παραμικρή αμφιβολία, ότι όσα είπα από το ίδιο αυτό Βήμα - γιατί γι' αυτό εγκαλούμαι σήμερα - πριν από έναν χρόνο για τον πόλεμο που δέχθηκα από συγκεκριμένα συμφέροντα για να μην εκλεγώ Βουλευτής, δεν συνδέονται με την πολιτική και κοινοβουλευτική μου δραστηριότητα; Ήξερα τον Κουρτάκη και από χθες ή έχουμε να μοιράσουμε τίποτα χωράφια στα Χανιά; Αυτός είναι από την Κίσσαμο, εγώ είμαι από τα Σφακιά. Φέτος τον Φεβρουάριο τον είδα μια φορά μέσα στο αεροπλάνο και ακόμα γλακά το κακορίζικο, αλλά αυτό είναι άλλη ιστορία. Γνωρίζετε όλοι ότι μέχρι σήμερα δεν έχει γίνει δεκτή καμμία αίτηση για την άρση της ασυλίας Βουλευτή για όσα δήλωσε στο πλαίσιο των κοινοβουλευτικών του καθηκόντων. Και μάλιστα, οι εκάστοτε απορρίψεις γίνονταν με ευρύτατες πλειοψηφίες και όχι μόνο με τις ψήφους του κόμματος του υπό εξέταση Βουλευτή. Έχω εδώ - και θα καταθέσω - μερικά παραδείγματα: του κ. Ρεγκούζα σε μήνυση για συκοφαντική δυσφήμηση, του κ. Ντινόπουλου, πάλι μήνυση για συκοφαντική δυσφήμηση στο πλαίσιο των κοινοβουλευτικών του καθηκόντων που απορρίφθηκε με διακόσιες ψήφους και πάνω, του κ. Αργύρη Λαφαζάνη, Βουλευτή του ΠΑΣΟΚ, απόρριψη πάλι με διακόσιες δεκαπέντε ψήφους, πάλι με ίδια κατηγορία, ή τις άρσεις ασυλίας Φίλη, Φορτσάκη και Φωκά από την προηγούμενη Βουλή πάλι για συκοφαντική δυσφήμιση. Θα τα καταθέσω αυτά και θα καταθέσω και πολλά άλλα στη συνέχεια. Αναρίθμητοι συνάδελφοι έχουν εξηγήσει και τεκμηριώσει όλα αυτά τα χρόνια, τους λόγους για τους οποίους ένας Βουλευτής πρέπει να κρίνεται πολιτικά και όχι ποινικά για όσα λέει εντός Κοινοβουλίου. Σε κάθε άλλη περίπτωση, ανοίγει διάπλατα ο δρόμος της ποινικοποίησης της κοινοβουλευτικής διαδικασίας, κάτι που όχι μόνο απαγορεύεται ρητά από το Σύνταγμα, αλλά θέλω να πιστεύω ότι κανείς μας δεν θέλει. Διότι αν φτάσουμε στο σημείο να φοβόμαστε είτε τη γραφίδα είτε τις μηνύσεις και τις αγωγές του Κουρτάκη και του κάθε Κουρτάκη και του κάθε αφεντικού του Κουρτάκη και δεν μπορούμε να εκφράσουμε ελεύθερα τις θέσεις και τις απόψεις μας, ούτε από αυτό εδώ το Βήμα, τότε όχι μόνο θα έχουν φαλκιδευτεί τα δικαιώματά μας ως Βουλευτές, αλλά έχουμε και ζήτημα για το πολίτευμα της Κοινοβουλευτικής Δημοκρατίας. Η πολιτική δεν θα ασκείται από τους Βουλευτές που εξέλεξε ο ελληνικός λαός, αλλά θα υπαγορεύεται από τους «Κουρτάκηδες» και τους «Μαρινάκηδες», τα αφεντικά των «Κουρτάκηδων», τους εργοδότες τους, οι οποίοι δεν θα ασκούν κριτική σε όσα λέμε - έστω και κακοπροαίρετη, εγώ το δέχομαι αυτό - αλλά θα μπορούν να μας λογοκρίνουν και να μας τιμωρούν, να μας απειλούν και για τιμωρία για όσα οι ίδιοι θεωρούν ότι δεν τους ωφελούν, με αποτέλεσμα αυτοί να υποδεικνύουν και να καθορίζουν τις πολιτικές μας θέσεις και απόψεις. Η συγκεκριμένη περίπτωση, όμως, είναι ακόμα χειρότερη, διότι ο Κουρτάκης δεν με καταμήνυσε για κάτι που είπα για αυτόν κατά τη συζήτηση κάποιου νομοσχεδίου ή σε άλλη αναφορά, αλλά για αναφορά κατά τη διάρκεια της απολογίας μου πέρυσι τέτοια εποχή, τον Ιούλιο, στο ίδιο Βήμα ως εγκαλούμενος για τις υποθέσεις της ηχογράφησης του Στουρνάρα και της συκοφαντικής δυσφήμισης εκείνου του λαμόγιου του ΚΕΕΛΠΝΟ, του Πουλή. Δεν είναι νομικά ακριβείς οι όροι, το «απολογούμενος» δηλαδή. Όσοι από εσάς έχετε - και είστε αρκετοί - νομική παιδεία, γνωρίζετε, βέβαια, ότι το θεμελιωδέστερο δικαίωμα κάθε κατηγορουμένου είναι η δυνατότητά του να πει όσα επιθυμεί και με τον τρόπο που ο ίδιος θέλει και κατά την απολογία του και αυτό χωρίς καμμιά εξαίρεση, είτε αν είναι γραπτή ή προφορική είτε αν είναι ενώπιον του δικαστή, στο ακροατήριο, στον ανακριτή ή στον πταισματοδίκη. Και μάλιστα, αυτό και με την τελευταία τροποποίηση του Κώδικα Ποινικής Δικονομίας, σύμφωνα με την οποία ο εγκαλούμενος έχει τα ίδια δικαιώματα με τον κατηγορούμενο. Σκεφτείτε μόνο - και κλείνω με αυτό το πρώτο μέρος, το εισαγωγικό - πόσες μηνύσεις θα έπρεπε να έχουν δεχτεί δικοί σας Βουλευτές, ο κ. Σαμαράς, ο κ. Γεωργιάδης, ο κ. Λοβέρδος, για όλα όσα δήλωναν δημόσια από το Βήμα της Βουλής κατά αντίστοιχη διαδικασία σε βάρος τους και μάλιστα όχι μόνο από το Βήμα της Βουλής, αλλά και από κανάλια και από αλλού. Και δεν μιλάμε για συκοφαντική δυσφήμιση, αλλά και για απειλές και για βαρύτερες πράξεις. Κανένας δεν τους έκανε μήνυση για όσα έλεγαν - «συμμορίες», «σκευωρίες», «θα σας γδάρουμε, θα σας κάνουμε, θα σας δείξουμε», τα έχουν πει όλα αυτά, έχουν καταγραφεί - όχι γιατί οι συγκεκριμένοι Βουλευτές είχαν δίκιο σε αυτά που ισχυρίζονταν, αλλά διότι μέχρι τότε - μέχρι σήμερα τουλάχιστον - ίσχυε απαρέγκλιτα η βασική αρχή της Κοινοβουλευτικής Δημοκρατίας, ότι ουδείς Βουλευτής διώκεται για όσα λέει κατά την άσκηση των πολιτικών καθηκόντων όσο και αν διαφωνούμε με το περιεχόμενο των λόγων του ή με τον τρόπο του ή με το ύφος που τα διατυπώνει. Πάμε τώρα στα αμιγώς πολιτικά. Στις 23 Σεπτεμβρίου του 2015 ορκίστηκε η δεύτερη κυβέρνηση του ΣΥΡΙΖΑ. Ούτε τρεις μήνες αργότερα, στις 11-12-2015, πραγματοποιείται μια συνέντευξη Τύπου στο Υπουργείο Υγείας με εμένα, τον Υπουργό Ανδρέα Ξανθό, τον Γενικό Γραμματέα Διαφθοράς τότε, τον κ. Βασιλειάδη, τον Γενικό Επιθεωρητή του ΣΕΥΠ, τον κ. Ευαγγελάτο, καθώς και με διάφορους διαπιστευμένους δημοσιογράφους. Ήμασταν πολύ αθώα παιδιά και εμείς τότε. Η συνέντευξη δίνεται με αφορμή το πόρισμα του Σώματος Επιθεωρητών Υγείας, σχετικά με τη διαχείριση κάποιων κονδυλίων - μετά βρέθηκαν πολλά - περίπου 3,5 εκατομμύρια ευρώ που διατέθηκαν από το ΚΕΕΛΠΝΟ - για αυτό το κομμάτι, για τα 3,5 εκατομμύρια ευρώ, είναι πολύ περισσότερα - κατά την περίοδο 2012-2014. Στην πρώτη αυτή προσπάθεια να καταδείξουμε τη διασπάθιση δημόσιου χρήματος στον χώρο της υγείας, αποκαλύφθηκε καθαρά - τότε άνοιξαν εμένα τα μάτια μου - σε ποια πλευρά στέκεται ο καθένας. Από εκείνη κιόλας τη μέρα καταλάβαμε πλήρως τι θα επακολουθούσε. Εμείς ως Υπουργείο Υγείας κινηθήκαμε ταχύτατα και σε διάστημα μόλις τριών μηνών, φέραμε στη δημοσιότητα το πρώτο σημαντικό πόρισμα, αποδεικνύοντας με αυτόν τον τρόπο την αταλάντευτη βούλησή μας να φέρουμε στην επιφάνεια και να στείλουμε στη δικαιοσύνη κάθε παρατυπία του παρελθόντος που θα έπεφτε στην αντίληψή μας. Στην προσπάθειά μας αυτή βρήκαμε απέναντί μας - και τότε το ζήσαμε για πρώτη φορά - ένα συμπαγές μιντιακό τείχος, έτοιμο να παρεμποδίσει με κάθε τρόπο την αποκάλυψη του σκανδάλου του ΚΕΕΛΠΝΟ - εξηγήθηκε αυτό μετά - το οποίο κάποιοι είχαν μετατρέψει στην offshore του Υπουργείου Υγείας και των εκάστοτε κυβερνήσεων, που ξέπλενε το μαύρο πολιτικό χρήμα και καλοτάιζε μια στρατιά πολιτικών προσώπων, υπηρεσιακών παραγόντων και δημοσιογράφων όλα τα προηγούμενα χρόνια. Στην πρώτη αυτή συνέντευξη, στην οποία προχωρήσαμε σε αποκαλύψεις για το απροκάλυπτο τάισμα και ΜΜΕ και δικών τους «προμηθευτών» με δημόσιο χρήμα, ένας δημοσιογράφος αποκάλεσε εμένα «σκύλο». Δεν υπάρχει αντίστοιχο περιστατικό στην πολιτική ιστορία της χώρας, δημοσιογράφος, σε απευθείας μετάδοση, να αποκαλεί δημόσια έτσι κάποιον Υπουργό, τον οποίο μάλιστα δεν γνώριζε. Μετά τη συνέντευξη η συντριπτική πλειοψηφία των ΜΜΕ ασχολήθηκε με την απάντησή μου στον εν λόγω δημοσιογράφο, γιατί εγώ όταν με λένε «σκύλο», δεν νιαουρίζω, δαγκάνω. Για το πάπλωμα, κουβέντα! Για το διαχρονικό και εξόφθαλμο τάισμα των ΜΜΕ, κουβέντα! Για το ότι κάποιοι έδωσαν παράνομα εκατοντάδες εκατομμύρια ευρώ από το δημόσιο ταμείο σε ανύπαρκτα sites, κουβέντα! Για το γεγονός ότι αυτό έγινε καθ' υπέρβαση των αρμοδιοτήτων του ΚΕΕΛΠΝΟ, κουβέντα! Για το γεγονός ότι οι συγκεκριμένες δήθεν επικοινωνιακές καμπάνιες έπρεπε να γίνονται δωρεάν, κουβέντα! Την επικαιρότητα μονοπώλησε ο διαπληκτισμός μου με τον δημοσιογράφο που απρόκλητα με αποκάλεσε «σκύλο». Η τακτική είχε εφευρεθεί. Και το πρόβλημα στο μυαλό κάποιων είχε λυθεί εν τη γενέσει του: «Καταγγέλλει ο Πολάκης; Δεν πειράζει, θα βρούμε τρόπο εμείς να υποβαθμίσουμε τα καταγγελλόμενα και να πάμε την κουβέντα αλλού, να στρέψουμε την κουβέντα αλλού». Η συνέντευξη αυτή αποτελεί την πρώτη πράξη μιας πρωτοφανούς - στα ελληνικά χρονικά - προσπάθειας δολοφονίας χαρακτήρα με απώτερο στόχο είτε τη φίμωσή μου είτε τον πολιτικό μου αφανισμό, αν δεν υπέκυπτα. Από εκείνη τη μέρα οι όποιες προσπάθειες για την εξυγίανση της δημόσιας υγείας και το έργο το οποίο υλοποιήσαμε με τον Ανδρέα Ξανθό στο Υπουργείο Υγείας, δεν υπήρχαν καν για τα συστημικά ΜΜΕ. Δεν υπήρχαν καν! Οι αποκαλύψεις για τη διασπάθιση δημοσίου χρήματος δεν αποτελούσαν είδηση. Όλα όσα αποκαλύπταμε για τη «NOVARTIS» και τη φαρμακευτική δαπάνη, ήταν είδηση ότι «εδώ οργανώνεται σκευωρία». Η ανάταση του υπό διάλυση συστήματος υγείας δεν αποτελούσε είδηση. Η υγειονομική κάλυψη των ανασφαλίστων εν μέσω, μάλιστα, μνημονίων δεν αναφέρθηκε πουθενά. Η αύξηση πάνω από 1 δισεκατομμύριο ευρώ των πόρων και των δαπανών για το δημόσιο σύστημα υγείας, δεν αποτελούσε είδηση. Το ότι πήραμε 730 εκατομμύρια ευρώ ελλειμματικά τα νοσοκομεία και τα παραδώσαμε 300 εκατομμύρια ευρώ πλεονασματικά, δεν αποτελούσε είδηση. Οι προσλήψεις ιατρικού, νοσηλευτικού και λοιπού προσωπικού στα νοσοκομεία - δεκαεννιάμισι χιλιάδες άνθρωποι! - δεν αποτελούσε είδηση. Τα νέα νοσοκομεία, τα καινούργια τμήματα, τα καινούργια νοσοκομεία που ανοίξαμε, πάλι δεν ήταν είδηση για τα ΜΜΕ. Αντιθέτως, μάλιστα, ήταν ευκαιρία για να χτυπήσουν τις επιλογές της ηγεσίας του Υπουργείου Υγείας, ειδικά όταν ανοίξαμε νοσοκομεία, όπως στη Σαντορίνη, σε περιοχές που κάποιοι ιδιώτες είχαν το μονοπώλιο στην παροχή υπηρεσιών υγείας και θησαύριζαν. Η σημαντική ενίσχυση του ΕΚΑΒ με τριακόσια ασθενοφόρα, με τις δύο βάσεις αεροδιακομιδών, με όλο τον εξοπλισμό δεν ήταν είδηση. Η αναβάθμιση του ιατροτεχνολογικού εξοπλισμού των νοσοκομείων και με τα χρήματα της Περιφέρειας Αττικής, πάλι δεν αποτελούσε είδηση. Αυτές τις κορδέλες κόβετε και σήμερα! Καμμιά δικιά σας! Καμμιά! Όλα δικά μας είναι! [[Χειροκροτήματα από την πτέρυγα του ΣΥΡΙΖΑ]] Και η οικονομική εξυγίανση, όμως, του ΕΟΠΥΥ που τον παραλάβαμε με 2.200.000.000 ληξιπρόθεσμα χρέη και τον παραδώσαμε με εκατόν πενήντα και με όλη του την ψηφιακή αναδιοργάνωση πάλι δεν αποτελούσε είδηση. Από εκείνη την ημέρα, για τα συστημικά διαπλεκόμενα ΜΜΕ ο Πολάκης απλά, πρώτον, δεν εκφέρει δήθεν ορθό πολιτικό λόγο και δεν έχει τρόπους. Δεύτερον, παρεμβαίνει δήθεν στη δικαιοσύνη, γιατί ασκεί κριτική για την καθυστέρηση που επιδεικνύει στον έλεγχο και στην ολοκλήρωση διαδικασιών σε υποθέσεις δημόσιας διαφοράς. Οι ελεγχόμενοι - ειδικά οι πολιτικοί - θα έπρεπε να είναι οι πρώτοι που να το ζητάνε και που τους πήγα και εγώ ο ίδιος εκεί και ήξερα τι γινόταν και ήξερα τι τους είχα πάει. Τρίτον, ο Πολάκης καπνίζει, ο Πολάκης έχει μουστάκι και τελευταίως τρώει ψάρι με κρέας. Μπροστάρης σ' αυτόν τον αγώνα για την κατασυκοφάντησή μου, τη σπίλωσή μου και τη δολοφονία της προσωπικότητάς μου, ήταν και παραμένει και σήμερα ο Κουρτάκης, αυτό το άτομο που ισχυρίζεται ότι είναι δήθεν δημοσιογράφος, αλλά στην πραγματικότητα είναι ένας διεφθαρμένος λακές, ίσως η πιο «ΚΕΕΛΠΝΟταϊσμένη» γραφίδα που έχει βγάλει ο τόπος! Ποιος είναι ο λόγος για τη βαθιά του έχθρα προς εμένα και για τον ανελέητο, αδυσώπητο πόλεμο που εξαπολύει όλα αυτά τα χρόνια εναντίον μου; Ο λόγος είναι ότι τον ξεσκέπασα και ότι όλα αυτά τα πήγα στη δικαιοσύνη. Έχουμε και λέμε, λοιπόν: Αυτό το έγγραφο δεν είναι δικό μου. Είναι το πόρισμα του μεικτού κλιμακίου το οποίο αυτά που όλα τα χρόνια κατήγγειλα και τα πήγα, τα απέδειξε. Και αυτήν τη στιγμή είναι σε κάποιο συρτάρι της δικαιοσύνης στη φάση της ανάκρισης. Αποδεικνύει, λοιπόν, ότι εταιρείες συμφερόντων Κουρτάκη είναι οι εξής: «ΑΛΑΤΙ ΚΑΙ ΠΙΠΕΡΙ», «apospasma.gr», «healthpro.gr», «moneypro.gr», «ΠΑΡΑ ΕΝΑ ΥΠΗΡΕΣΙΕΣ ΔΙΑΔΙΚΤΥΟΥ ΔΙΑΦΗΜΙΣΗ ΜΕΠΕ» που μέσα εκεί υπάρχουν τα «parapolitika.gr», τα «parapolitikaradio.gr» και η εφημερίδα «ΠΑΡΑΠΟΛΙΤΙΚΑ». Επίσης, οι εκδόσεις «ΕΠΕΝΔΥΣΗ Α.Ε.», η εφημερίδα «ΕΠΕΝΔΥΣΗ», αλλά και αυτό που το είχαμε βγάλει στη δημοσιότητα και τότε δεν μιλούσε κανένας, δηλαδή το «ΒΕΛΟΝΑ ΚΑΙ ΚΛΩΣΤΗ». Του Κουρτάκη ήταν και αυτό! [[Χειροκροτήματα από την πτέρυγα του ΣΥΡΙΖΑ]] Μιλάμε για το «ΒΕΛΟΝΑ ΚΑΙ ΚΛΩΣΤΗ», για την προβολή των δράσεων του ΚΕΕΛΠΝΟ, αυτό που πήρε 50.000 ευρώ και έκλεισε, αυτό που έκανε μαθήματα για βελονάκι. Είχε κάνει πέντε, έξι αναρτήσεις με κάτι καλλιτεχνήματα. Πώς τα λέμε; Του Κουρτάκη ήταν και αυτό! Τα λέω αυτά ως απόδειξη για το ότι αυτά που θα πω παρακάτω, είναι αυτουνού. Και δεν το λέω εγώ. Το λέει το μεικτό κλιμάκιο ελέγχου. Ένα - μηδέν! Θα καταθέσω στη συνέχεια όλα τα σχετικά έγγραφα. Εδώ έχω από πόρισμα του Γενικού Λογιστηρίου του Κράτους - όχι του Πολάκη, αλλά του Γενικού Λογιστηρίου του Κράτους - τα ποσά που πήραν αυτές οι εταιρείες μόνο για το 2014. Πρόλαβαν και «τσίμπησαν» και κάποια το 2015, πήραν και το 2013 αντίστοιχα με αυτά εδώ. Το «ΠΑΡΑ ΕΝΑ» πήρε 190.946 ευρώ, το «HEALTH PRO» 177.252 ευρώ, το «MONEY PRO» 137.877 ευρώ, το «APOSPASMA» 118.183 ευρώ, η εφημερίδα «ΠΑΡΑΠΟΛΙΤΙΚΑ» πήρε 59.880 ευρώ, το «ΑΛΑΤΙ ΚΑΙ ΠΙΠΕΡΙ» πήρε 177.238 ευρώ. Εδώ μέσα, στο Γενικό Λογιστήριο του Κράτους, δεν υπήρχε το «ΒΕΛΟΝΑ ΚΑΙ ΚΛΩΣΤΗ» και κάτι άλλα. Έτσι; Δεν υπήρχαν αυτά. Προστίθενται. Αυτά αθροίζουν γύρω στο ένα εκατομμυριάκι μόνο το 2014. Κάπου τόσα ήταν και το 2013 και πρόλαβαν και άρπαξαν και το 2015 καμμιά διακοσαριά χιλιάδες. Πώς τα πήρε τώρα αυτά; Πώς τα έπαιρνε; Για να δείτε πώς καταναλώνατε το δημόσιο χρήμα και πώς φτιάξατε την offshore που ήλεγχε τα ΜΜΕ. [[Χειροκροτήματα από την πτέρυγα του ΣΥΡΙΖΑ]] Ακούστε, λοιπόν, πώς τα έπαιρνε. Εδώ είναι οι συμβάσεις. Όλα αυτά έχουν κατατεθεί στους εισαγγελείς κ.λπ.. Στις 13-10-2013 υπάρχει σύμβαση του ΚΕΕΛΠΝΟ με «ΠΑΡΑ ΕΝΑ ΥΠΗΡΕΣΙΕΣ ΔΙΑΔΙΚΤΥΟΥ ΔΙΑΦΗΜΙΣΗ ΜΕΠΕ». Με 14.400 ευρώ συν ΦΠΑ - έφτανε στις 18.000 ευρώ - θα αναλάβουν να δημοσιεύσουν τα «ΠΑΡΑΠΟΛΙΤΙΚΑ» δισέλιδη καταχώριση με θέμα «Πολιομυελίτιδα στη Συρία». Γι' αυτό πήρε 18.000 ευρώ! Έτσι μαζεύονται τα λεφτά! Αυτό είναι το ένα. Θα το καταθέσω και αυτό. Δεύτερον, στις 24-5-2013 το ίδιο πράγμα, δηλαδή να δημοσιεύσει δισέλιδη καταχώρηση με θέμα «Το έργο του Εθνικού Αρχείου Νεοπλασιών». Από εκεί πήρε δεκαοκτώ χιλιαρικάκια. Υπενθυμίζω για όσους δεν θυμούνται, ότι το έργο του Εθνικού Αρχείου Νεοπλασιών ήταν μία σελίδα excel που έλεγε ποια ήταν η κατανομή, παρμένη και αντιγραμμένη από την Ελληνική Στατιστική Υπηρεσία. Πρόκειται για τα 2.000.000 του αντικαρκινικού εράνου του 2008-2009 που είχε δώσει ο κ. Αβραμόπουλος. «Εμ τα φάγαμε, εμ δώσαμε και στα «ΠΑΡΑΠΟΛΙΤΙΚΑ» 18.000 ευρώ, για να μας πει τι ωραία που φτιάξαμε το φύλλο excel»! Θα το καταθέσω και αυτό. Στις 12-12-2013 υπήρξε αντίστοιχο πράγμα για τις δράσεις του ΚΕΕΛΠΝΟ για τις νοσοκομειακές λοιμώξεις. Πάμε τώρα σε κάποια πιο ωραία, πάμε στα banner. Στις 16-1-2014 δόθηκαν 16.000 ευρώ στο παγκοσμίου εμβέλειας site healthpro.gr για έναν μήνα για να έχει το banner. Και το healthpro.gr βρίσκεται στην εξακοσιοστή χιλιάδα θέση τoυ εργαλείου της Google, εκεί που κάνει την κατάταξη!
Κύριε συνάδελφε, μιλάτε ήδη είκοσι λεπτά. Ολοκληρώστε, σας παρακαλώ.
Συντομεύω, κύριε Πρόεδρε. Πάμε τώρα στα «ΠΑΡΑΠΟΛΙΤΙΚΑ». Προσέξτε τώρα: Στα «ΠΑΡΑΠΟΛΙΤΙΚΑ» που έχουν πιο μεγάλη αναγνωσιμότητα, τους έδινε 5.500 τον μήνα. Τρίμηνη σύμβαση 16.500 χιλιάρικα! Στο άλλο που δεν το ξέρει η μάνα του έδινε 16.000 ευρώ τον μήνα! Στα «ΠΑΡΑΠΟΛΙΤΙΚΑ» - γιατί εκεί μπορεί να το βλέπανε - το πήγε 5.500 ευρώ! Αυτά κανονικά είναι 300 ευρώ για έναν μήνα. Έχουμε και τα δισέλιδα αφιερώματα. Πιο μετά έχουμε άλλες ημερομηνίες. Στις 3-2-2014, χωρίς να λέει ποιο θα είναι το θέμα, πάλι δεκατέσσερα χιλιάρικα. Κάθε μήνα, ρε παιδί μου, κοβόταν επιταγή. Κάθε μήνα κοβόταν επιταγή! Περιμένετε να βρω και το άλλο «παγκοσμίου φήμης»! Το «ΑΛΑΤΙ ΚΑΙ ΠΙΠΕΡΙ» πήρε 16.000 ευρώ για banner τον Φεβρουάριο του 2014, το «MONEY PRO» επίσης για μία ανάρτηση πήρε 16.000 ευρώ. Το «MONEY PRO». Έτσι; Το banner του ΚΕΕΛΠΝΟ 16.000 ευρώ! Τρομερή δράση για τη δημόσια υγεία αυτό, έτσι; Το «ΑΛΑΤΙ ΚΑΙ ΠΙΠΕΡΙ» πήρε πάλι 16.000 ευρώ τον Φεβρουάριο του 2014. Επίσης, στα «ΠΑΡΑΠΟΛΙΤΙΚΑ» πάλι πιο μετά δόθηκαν άλλα 16 χιλιαρικάκια για τρεις μήνες. Στα «ΠΑΡΑΠΟΛΙΤΙΚΑ» έδιναν 16 χιλιάρικα το τρίμηνο, ενώ στα άλλα, στα εντελώς «μαϊμού», που ήταν καθαρό ξέπλυμα πολιτικού χρήματος, έδιναν 16 χιλιάρικα τον μήνα! Και έρχομαι στο άλλο το site, στο «apospasma gr» - το έχετε δει, πέντε, έξι εκατομμύρια θέσεις, δεν ξέρω και εγώ τι - που στις 28-4-2014- έχει κι άλλα τέτοια - πήρε 16.000 ευρώ το banner τον μήνα! Θα τα καταθέσω και αυτά - έχουν πάει και στη δικαιοσύνη - και σε καλή μεριά!
Κύριε συνάδελφε, σας παρακαλώ πολύ, πρέπει να ολοκληρώσετε, γιατί πρέπει να παραχωρήσουμε την Αίθουσα για άλλη συνεδρίαση.
Γι' αυτό μου επιτίθεται ο Κουρτάκης. Κύριε Πρόεδρε, ο απολογούμενος και ο εγκαλούμενος και ο κατηγορούμενος και ο εγκληματίας έχει δικαίωμα να απολογηθεί.
Ναι, κύριε Πολάκη, αλλά εδώ δεν εξετάζουμε την ουσία.
Ποιες είναι οι μεθοδεύσεις, λοιπόν, που μετήλθε στην προσπάθειά του…
Κύριε Πολάκη, δεν λέτε τι κάνατε για την κατηγορία. Πείτε μας για την κατηγορία.
Υπομονή, κύριε Πρόεδρε, έρχεται! Ποιες είναι οι μεθοδεύσεις, λοιπόν, που μετήλθε στην προσπάθειά του να με εξοντώσει ως πολιτικό και ως άτομο, εννοώ ως προσωπικότητα; Αναρίθμητες! Από τη φυλλάδα του και από τον λογαριασμό του στο Twitter έκανε καθημερινές επιθέσεις στο πρόσωπό μου, όχι πολιτικές - αυτές θα τις δεχόμουν, όπως έχω δεχτεί πάρα πολλές - αλλά προσωπικές του χειρίστου είδους. Λάσπη και οχετός επιπέδου «ΜΑΚΕΛΕΙΟ». Και όσο πλησίαζαν οι εθνικές εκλογές του 2019, οι επιθέσεις και οι χυδαιολογίες εντείνονταν, κλιμακώνονταν και ανέβαιναν επίπεδο. Δεν αρκείτο πλέον στους συνηθισμένους υβριστικούς χαρακτηρισμούς που επί τέσσερα χρόνια εκτόξευε σχεδόν καθημερινά εναντίον μου, όπως «νούμερο», «ψευτοπαλικαρά», «πολιτικό καραγκιόζη», «αλήτη» κ.λπ., αλλά τον είχε λούσει κρύος ιδρώτας ότι αν επανεκλεγώ και αν επανεκλεγεί και ο ΣΥΡΙΖΑ, δεν θα γλίτωνε. Ήξερε καλά ότι δεν θα άφηνα να κουκουλωθούν όλα όσα είχε κάνει με το ΚΕΕΛΠΝΟ. Οι εκατοντάδες χιλιάδες ευρώ που πήρε με αδιαφανείς διαδικασίες για εικονικές υπηρεσίας θα τον οδηγούσαν, όπως τον οδηγούν ήδη, με μαθηματική ακρίβεια στη θέση του κατηγορουμένου και βέβαια φοβόταν ότι εγώ ως Βουλευτής θα παρακολουθούσα εκ του σύνεγγυς τη διαδικασία. Κι εδώ με κατηγορεί ότι τον λασπολόγησα όταν του λέω ότι έκανε τα πάντα για να μην εκλεγώ, αυτό που είπα πέρυσι. Είχα πει ότι αυτός και κάτι σουπερμαρκετάδες εκεί κάτω έριξαν λάσπη και λεφτά για να βγει πρώτη η Νέα Δημοκρατία στα Χανιά, κι εγώ να μη βγω Βουλευτής. Προχωρώ, λοιπόν: «Ντροπιαστική για τα Χανιά των Βενιζέλων η τραμπούκικη συμπεριφορά του Πολάκη, της πολιτικής βιτρίνας και της νεοαριστεράς των υβριστών». Πιάνει και τον Τσίπρα στο στόμα του: «Πολάκης χωρίς μουστάκι ο απερχόμενος Τσίπρας». Αφιέρωμα τετρασέλιδο: «Έργα και ημέρες ενός υβριστή Υπουργού». Αυτά είναι όλα προεκλογικά, τον Φεβρουάριο - Μάρτιο του 2019. Ψέματα αισχρά, «συντονιστής ανέλαβε», «δεν έχει γίνει τίποτα με την καταστροφή που είχε γίνει», που μέσα σε τρεις μήνες κατέβηκαν 110 εκατομμύρια ευρώ στα Χανιά με τη θεομηνία που είχε γίνει, και σε όλη την Κρήτη. «Το ναυάγιο του Παύλου Πολάκη». «Το δάνειο το πήρε για να χρηματοδοτήσει την κάθοδό του στη Β΄ Αθηνών ή στη Β΄ Πειραιώς». «Κορυφαίοι Υπουργοί μένουν εκτός Βουλής.», εγώ ψηλά - ψηλά. «Όπου φύγει - φύγει από Χανιά, πάει στη Β΄ Πειραιώς». Και μετά δεν έκανε πόλεμο! «Ταξίδεψε στα Χανιά, έκατσε σε business», τον διορθώνει ένας άλλος, «Έκατσε πιο πίσω», λέει γιατί δεν πάει με τους πλούσιους. «Όπισθεν ολοταχώς για τον Πολάκη από τα Χανιά. Αποδοκιμάστηκε η πολιτική ντροπή της Κρήτης». «Βεντέτα», λέει και κάτι φανταστικά, ότι είδα κάποιον δικό του εκεί κάτω, κι έφυγα εγώ, λέει, και δεν είμαι παλληκάρι. Επίθεση τότε και με τον Κυμπουρόπουλο ατελείωτη. «Ο Τσίπρας θα οδηγηθεί στην αποπομπή και του 'πα πας και του άθλιου Πολάκη». Λίγο πριν τις εκλογές: «Δεν έχει καμμία σχέση με την κουλτούρα μας, ντροπιάζει τους Κρητικούς ως Κρητικούς». Και μετά πιάνει ο αλιτήριος και τη γυναίκα μου στο στόμα του, στις 26-4-2019, «Απολύθηκε λόγω του Πολάκη» για μια νοσηλεύτρια στην κλινική που εργάζεται η σύζυγός μου, η οποία απολύθηκε για λόγους, απ' ό,τι έμαθα κι εγώ μετά, και φτιάχνει μια ιστορία ότι απολύθηκε γιατί κοινοποίησε μια ανάρτηση εναντίον μου. Τέτοια λάσπη, η οποία αναπαραγόταν και στα τοπικά μέσα, κάτω. «Τσίπρας, ένας Πολάκης με λούστρο», «Τελεία και Παύλος Πολάκης». Μετά «Διαδοχικές επιθέσεις κυβερνητικών στελεχών στον Πολάκη για αήθη συμπεριφορά του», ότι και καλά δεν με θέλουν από τον ΣΥΡΙΖΑ. « «Έτερος εγώ» του Αλέξη ο Παύλος». «Ο ενικός που χρησιμοποίησε καταδεικνύει ότι δεν είναι τίποτα από ένας λουστραρισμένος Πολάκης». «Θα χάσει στα Σφακιά ο Πολάκης». «Θα σε πείσουν οι πολίτες». «Ο Πολάκης είναι τραμπούκος και προάγει τον πολιτικό υπόκοσμο». «Μπέτυ εναντίον αυλικών, τους μάλωσε γιατί άφησαν τον Τσίπρα μόνο του μετά τις Ευρωεκλογές και γιατί έβγαλαν τον Πολάκη από μπροστά». Δηλαδή σενάρια επιστημονικής φαντασίας! «Πώς κατέρρευσε ο ΣΥΡΙΖΑ». «Εμφανίστηκε ο Πολάκης, κλείδωσε η νίκη της ΝΔ». «Αμετανόητος ο Πολάκης». Και πάμε στα άλλα για τις εκλογές: «Πατώνει ο Πολάκης, ανεβαίνει ο Σταθάκης». Τον έπιασε ο καημός τον Κουρτάκη για τον Σταθάκη! Εδώ, που αναπαρήχθη από όλα τα τοπικά μέσα, «Δεύτερος με διαφορά ο Πολάκης στα Χανιά», στις 26 Ιουνίου αυτό εδώ. Και πολλά ακόμη. Μπορώ να μιλάω για πάρα πολλά. Συνεχίζει και μετά τις εκλογές.
Ελάτε, κύριε Πολάκη, μιλάτε είκοσι οκτώ λεπτά.
Δεν πειράζει, κύριε Πρόεδρε. Ο κατηγορούμενος έχει δικαίωμα να απολογηθεί.
Εντάξει, εγώ ξέρω ότι είναι ευαίσθητες οι περιπτώσεις των Βουλευτών που ζητείται η άρση ασυλίας, αλλά σε κάθε περίπτωση υπάρχει και ο Κανονισμός. Πάμε στη μισή ώρα τώρα, δεν είναι σωστό αυτό.
Δεν έχει διακοπεί ποτέ Βουλευτής που απολογείται. Δεν έχει διακοπεί ποτέ και με έχετε διακόψει ήδη δύο φορές.
Κάνω μία σύσταση. Παρακαλώ ολοκληρώστε.
Συνεχίζει ο κ. Κουρτάκης και μετά τις εκλογές. «Ο Πολάκης έχει πάντα δίπλα του έναν Καμμένο». Ακούστε τώρα, γιατί αυτό θα πω και θα τελειώσω. Γιατί από τότε γράφει καθημερινά, προσπαθεί να μου πει εμένα, που έδιωξα και το ιδιωτικό συνεργείο φύλαξης από το ΚΕΕΛΠΝΟ, να μου πει ότι εγώ έκανα σκάνδαλο! Εγώ έκανα σκάνδαλο στο ΚΕΕΛΠΝΟ, σαν αντιπερισπασμό! Το συνεχίζουν μετά. Και αυτό το πρωτοσέλιδο της αλητείας, που αφορά τη σύζυγο του πρώην Πρωθυπουργού, «Ερωτευμένη με το μυαλό του Πολάκη η Μπέτυ Μπαζιάνα, βάζει πλάτη για να τον κρατάει στη θέση του». Έχει φτάσει σε τέτοια επίπεδα αλητείας! Τότε ήταν που τον συνάντησα στο αεροπλάνο και του είπα: «Φτου σου, ρε ξεφτιλισμένε, τι είναι αυτά που γράφεις, δεν είναι αυτό δημοσιογραφία.». [[Χειροκροτήματα από την πτέρυγα του ΣΥΡΙΖΑ]] Τα ίδια, βέβαια, τα ίδια ακριβώς - εδώ είναι - αυτά που δημοσίευε είναι αντίγραφα σε μια σειρά site και φυλλάδες των Χανίων, τα οποία παίρνουν και αντιγράφουν, «Παραπολιτικά Κρήτης», κάτι «Κόσμος της πόλης» και δεν συμμαζεύεται, κάτι γελοία, που με έχουν με μια φωτογραφία με ψάρια «Μάθε τέχνη κι άσ' τηνε, θα σου χρειαστεί», «Θα χάσεις τα λεφτά σου στις δίκες» κ.λπ., όλα αυτά που διάβασα πριν να αναπαράγονται και σε μια σειρά από τοπικά μέσα. Πάρ' τε τα κι αυτά ως απόδειξη του λόγου της αλήθειας.
Ευχαριστώ πολύ, κύριε συνάδελφε, μιλάτε μισή ώρα.
Μη με ξαναδιακόψετε, κύριε Πρόεδρε, έχω έναν ειρμό στη σκέψη μου.
Δεν θέλω να διακόψω, αλλά είναι κι άλλη υπόθεση και μετά χρειάζονται την Αίθουσα. Αν έκανε οτιδήποτε κάποιος δημοσιογράφος, θα μπορούσαν να του γίνουν μηνύσεις.
Τελειώνω, κύριε Πρόεδρε, μην αγχώνεστε. Δυστυχώς, όμως, παρ' όλη αυτή την προσπάθεια, που νομίζω ότι αποδεικνύεται, δυστυχώς για τον Κουρτάκη και τους φίλους του ο τελικός κριτής είναι πάντα ο λαός. Παρά τη φιλότιμη προσπάθεια του ιδίου και των συν αυτώ να με εξαφανίσουν από το πολιτικό τοπίο, οι πολίτες των Χανίων με τίμησαν με την ψήφο τους, φέρνοντάς με πρώτο σε σταυρό προτίμησης για τον ΣΥΡΙΖΑ και τον ΣΥΡΙΖΑ πρώτο στα Χανιά, παρά την αγωνιώδη προσπάθεια την οποία δείξατε από τη στιγμή που κατέβαινε κι η κ. Μπακογιάννη υποψήφια Βουλευτής. [[Χειροκροτήματα από την πτέρυγα του ΣΥΡΙΖΑ]] Δυστυχώς για τον Κουρτάκη και τους φίλους του, τους δεκαπέντε χιλιάδες τριακόσιους ενενήντα έξι σταυρούς που πήρα θα τους τιμήσω μέχρι και τον τελευταίο. Δυστυχώς, επίσης, και για τον Κουρτάκη και τους φίλους του - και αυτό το αποδεικνύω καθημερινά - θα συνεχίσω με τις όποιες δυνάμεις και δυνατότητες διαθέτω, και τώρα και με θεσμικό τρόπο από χθες, να βγάλω στη δημοσιότητα όποια προσπάθεια διασπάθισης δημοσίου χρήματος πέφτει στην αντίληψή μου. Και τους προηγούμενους τέσσερις - πέντε μήνες έχουμε βγάλει πάρα πολλά και για τον κ. Μηταράκη, και για την κ. Νικολάου, και για τον κ. Πιερρακάκη, και για τον κ. Χρυσοχοΐδη, και για τους ΥΠΕάρχες και για το Υπουργείο Υγείας, που έχετε αρχίσει ένα τεράστιο γλέντι με τις απευθείας αναθέσεις λόγω κορωνοϊού, που βγαίνουν όλα με στοιχεία και όχι γενικώς. Αυτά ακριβώς, λοιπόν, είπα σε τούτο το Βήμα στις 31 Ιουλίου του 2019, ότι παρά τη λασπολογία εναντίον μου οι πολίτες του Νομού Χανίων ούτε επηρεάστηκαν ούτε χειραγωγήθηκαν από τη λασπολογία και με υπερψήφισαν. Ναι, είπα και για χρήμα. Όχι ότι πλήρωσαν ψηφοφόρους για να μη με ψηφίσουν, αλλά ότι έγιναν και πολλά τραπεζώματα και πολλές συνεστιάσεις και πολλή χρήση όλων αυτών των χρημάτων που πάρθηκαν από το ΚΕΕΛΠΝΟ για να χρηματοδοτήσουν και τη στήριξη τοπικών μέσων. Στα τραπεζώματα αυτά κυριαρχούσαν δύο πράγματα, πρώτον, να μη βγει πρώτο κόμμα ο ΣΥΡΙΖΑ και να μην εκλεγεί ο Πολάκης Βουλευτής. Αυτά είναι γνωστά στους παροικούντες την Ιερουσαλήμ. Ολοκληρώνω τον λόγο μου με τα εξής. Γνωρίζω ότι μετά την επανεκλογή μου εξυφαίνονται και εκτυλλίσσονται νέες μεθοδεύσεις. Ξέρω και για μια μήνυση που κατατέθηκε. Ό,τι κάνατε με τη «NOVARTIS», προσπαθείτε να κάνετε για να καθαρίσετε και τη συμμορία του ΚΕΕΛΠΝΟ και για νέο ειδικό δικαστήριο, που θέλετε να στήσετε. Θέλετε να με φιμώσετε για να μην ενοχλώ. Εδώ είχαν ξεκινήσει πριν τις εκλογές. Έχετε στήσει μια βιομηχανία αγωγών εναντίον μου, μέσα από την οποία κάποιοι επεδίωξαν να με εμφανίσουν ως συκοφάντη και να με εξοντώσουν οικονομικά. Έχουν κατατεθεί - δεν προλαβαίνει ο δικηγόρος μου να δικάζει - δεκαπέντε. Σήμερα τα λέω, μετά από έξι μήνες κατατίθενται. Επειδή προφανώς έμαθαν ότι παρά τα όσα λένε οι φυλλάδες τους για τις δεκαπέντε αγωγές που μου έχουν κάνει, δεν έχει εκδοθεί ούτε μία απόφαση που να δέχεται ότι συκοφάντησα ή δυσφήμισα κάποιον - υπάρχει μόνο μία απόφαση, ότι είχα σκοπό εξύβρισης - το γύρισαν τώρα στις μηνύσεις, ελπίζοντας ότι οι Βουλευτές της Πλειοψηφίας θα τους κάνουν το χατήρι και θα παραβιάσουν τον Κανονισμό της Βουλής, στέλνοντας για πρώτη φορά σε ποινικό δικαστήριο Βουλευτή για όσα είπε από το Βήμα του Κοινοβουλίου και τα οποία είχαν άμεση σχέση, όπως απέδειξα, όχι μόνο με τη δική του πολιτική δραστηριότητα αλλά εν γένει και με τον τρόπο άσκησης πολιτικής στη χώρα. Ωστόσο, σε αυτούς που απεργάζονται αυτά τα σχέδια, να τους θυμίσω δυο - τρία πράγματα. Εκείνο που είχε πει ο Γκάντι είναι ότι στην αρχή σε αγνοούν, μετά σε λοιδωρούν, μετά σε πολεμούν και μετά τους νικάς. Μέχρι τώρα έχουμε δει τα δύο πρώτα στάδια. Τώρα βλέπουμε το τρίτο. Δεν θα αργήσει και το τέταρτο. Θα σας πω και κάτι άλλο, δυο παραγράφους ακόμα, κύριε Πρόεδρε. Διάβασα πρόσφατα - και μου ταιριάζει αυτό - από τον Μιχάλη τον Στρατάκη - τον ξέρετε οι του ΠΑΣΟΚ, ήταν διευθυντής των εφημερίδων Θεσσαλονίκη - μια τρομερή ανάρτηση που έκανε, η οποία έλεγε το εξής: «Οι καλύτεροι δάσκαλοι στη ζωή μου ήταν οι κακοί, οι απατεώνες, οι μισάνθρωποι, οι δίμουροι, οι αχάριστοι, οι θεομπαίχτες, οι χριστέμποροι, οι κλέφτες, οι ψεύτες, οι μοχθηροί, οι πατριδοκάπηλοι, οι ανέραστοι, οι υποκριτές, οι ρουφιάνοι, οι χαιρέκακοι, οι παράουροι, οι λουφατζήδες και οι άτιμοι. Σε αυτούς οφείλω ό,τι δεν έγινα στη ζωή μου». Και εγώ δεν έγινα από αυτά που περιέγραψε ο Μιχάλης ο Στρατάκης και ξέρω επίσης ότι «πάντα τσι πι' αψηλές κορφές χτυπάει η οργή τ' ανέμου, γι' αυτό κι εγώ παράπονα δεν έκανα ποτέ». Και να ξέρετε και ένα άλλο πράγμα που το είχε πει με την ασύγκριτη φωνή του ο Καζαντζίδης - τραγούδι είναι - ότι «εμάς δεν θα μας φιμώσετε ούτε τα μάτια ούτε το στόμα». Θα σας το βάλω να το ακούσετε. [[Στο σημείο αυτό αναπαράγεται απόσπασμα από το προαναφερθέν άσμα]] Εσείς πεθαίνετε και όχι εγώ. Να είστε καλά. Ψηφίστε τώρα.
Να σας θυμίσω, εκτός από τις υπό κρίση υποθέσεις, ότι βεβαίως όταν ζητείται η άρση ασυλίας ενός Βουλευτού είναι ένα λεπτό θέμα που έχει σχέση και με την ηθική του υπόσταση κ.λπ.. Βέβαια τελευταίος κριτής είναι ο δικαστής. Όμως η Ολομέλεια σύμφωνα με το Σύνταγμα και τον Κανονισμό δεν εξετάζει την ουσία της υπόθεσης, καμμίας υπόθεσης. Παλιά αυτό γινόταν. Επικρινόταν το νομοθετικό σώμα ότι καλύπταμε Βουλευτές. Δεν αναφέρομαι σε σημερινές υποθέσεις. Ήρθε ο συνταγματικός νομοθέτης - με μεγάλη πλειοψηφία, εκτός από ένα κόμμα που είχε κάποιες επιφυλάξεις για την τροποποίηση των άρθρων 61 και 62 του Συντάγματος - και περιόρισε και είπε ότι όλοι θα παραπέμπονται, εκτός αν η καταγγελία αφορά την έκφραση γνώμης ή ψήφου. Τελεία και παύλα. Όλα τα άλλα τα καταλαβαίνω εγώ, αλλά είναι θέματα ουσίας, που υπόκεινται στην κρίση των δικαστηρίων. Υπάρχει κάποιος συνάδελφος που θέλει να μιλήσει για την υπόθεση αυτήν;
Κύριε Πρόεδρε, θα ήθελα τον λόγο.
Ορίστε, κυρία Βαγενά.
Κύριε Πρόεδρε, θα ήθελα να συνεισφέρω ένα στοιχείο σχετικά με αυτά που είπε ο συνάδελφος ο κ. Πολάκης, σχετικά με τα banners, τα διαφημιστικά που έμπαιναν στα sites του κ. Κουρτάκη, που βλέπουμε ότι ήταν για έναν μήνα 16 χιλιάδες ευρώ απανωτά. Θα ήθελα να σας πω ότι αντίστοιχα banners - για να υπάρχει και το στοιχείο αυτό της σύγκρισης - βάζουμε εμείς ως θεατρικές επιχειρήσεις σε πολύ σημαντικά sites, όπως, ας πούμε, το «ΒΗΜΑ», που έχουν τεράστια επισκεψιμότητα. Είναι γύρω στα 80 ευρώ τον μήνα. Αυτό για τη σύγκριση.
Εντάξει αυτά, αλλά ο Βουλευτής που μιλάει, μιλάει για την υπόθεση, για την κατηγορία. Εάν έχει κάνει κάποιος πολίτης καταγγελία και πολύ περισσότερο αν δημοσιογράφος παραβιάζει τη δημοσιογραφική δεοντολογία, να πάει να καθίσει κατηγορούμενος.
Κύριε Πρόεδρε, σε ένα λεπτό είπε την αλήθεια! Σας πειράζει η αλήθεια;
Είδατε ότι όλοι οι Βουλευτές είχαν άνεση λόγου και δεν διακόψαμε κανέναν. Και αυτή ήταν και η παράδοση της Βουλής και με τον προηγούμενο Πρόεδρο και με τους προ - προηγούμενους Προέδρους και αυτή ήταν και η γραμμή, που τώρα άτυπα λέμε, και στη Διάσκεψη των Προέδρων, να υπάρχει μια ανοχή στις άρσεις ασυλίας. Εν πάση περιπτώσει, όμως, να είμαστε και εντός του θέματος.
Κύριε Πρόεδρε, θα ήθελα τον λόγο.
Ορίστε, κύριε Λιβανέ. Για την υπόθεση.
Φυσικά. Για ένα λεπτό, κύριε Πρόεδρε.
Σας παρακαλώ να περιοριστείτε στην κατηγορία.
Ήθελα και είχα προετοιμαστεί να τοποθετηθώ πρακτικά για τη διαδικασία, σύμφωνα με το άρθρο 61 του Συντάγματος, με την οποία έρχεται η άρση ασυλίας του κ. Πολάκη, και να τοποθετηθώ επίσης και για τη θέση του ότι υπάρχει εδώ πολιτική δίωξη και να καταρρίψουμε αυτή την άποψη. Επίσης, έκρινα ότι έπρεπε να πάρω τον λόγο για να βάλω στη θέση του τον κ. Πολάκη σε σχέση με όλες αυτές τις έωλες ανακρίβειες, τις οποίες εκτόξευσε για άλλη μία φορά κατά των πολιτικών του αντιπάλων - εννοώ της Νέας Δημοκρατίας όταν βρισκόταν στην κυβέρνηση. Θυμίζω απλά ότι κανένα πόρισμα δεν έχει βγει για καμμία από αυτές τις κατηγορίες τις οποίες πετάει ως λάσπη στον ανεμιστήρα και από αυτές πλέον κρίνεται από τον ελληνικό λαό.
Να σας διακόψω, κύριε Λιβανέ.
Ένα λεπτό, κύριε Πρόεδρε.
Θα με ακούσετε πρώτα. Έχει την οιονεί θέση του απολογούμενου - για να μην πω κατηγορούμενου - κάθε Βουλευτής που μιλάει. Για να υπερασπιστεί τον εαυτό του, μπορεί να υπερβεί το μέτρο. Αυτό όμως δεν είναι νομιμοποιεί κανένα άλλο μέλος να αντικρούει αυτά τα οποία έχει πει όλα για να υπερασπιστεί τον εαυτό του.
Δεν αντικρούω αυτά που είπε.
Επί της ουσίας αν θέλετε να πείτε, να πείτε. Αυτό όμως δεν είναι ουσία. Όπως είπα και ο κ. Πολάκης, αν αυτά που είπε είναι βάσιμα, ας κάνει μία μήνυση στον Κουρτάκη. Γι' αυτό παρακαλώ περιοριστείτε στην κατηγορία.
Αντιλαμβάνεστε - και λυπάμαι που κάνατε αυτή την παρέμβαση - ότι είναι δουλειά μου όταν κατηγορείται η παράταξή μας να παίρνω τον λόγο. Όμως, για να μην ξεμακρύνουμε, εγώ θέλω να πω κάτι πολύ απλό και να κλείσω: Μετά από το φαιδρό κλείσιμο του κ. Πολάκη, που δείχνει ακριβώς το πόσο σέβεται το Κοινοβούλιο και τον ελληνικό λαό, ιδιαίτερα αυτές τις κρίσιμες ώρες, νομίζω ότι κανένας από μας δεν έχει να προσθέσει τίποτα. Ας ψηφίσουμε όλοι με τη συνείδησή μας και βεβαίως όσοι καλύψουν τον κ. Πολάκη για άλλη μία φορά θα έχουν ακέραια την ευθύνη ότι είναι ίδιοι με αυτόν. Ευχαριστώ.
Κύριε Πρόεδρε, θα ήθελα τον λόγο.
Ορίστε, κύριε Ραγκούση.
Είναι προφανές, κύριε Πρόεδρε, ότι δεν θα ζητούσα να πάρω τον λόγο και φαντάζομαι ότι κανείς δεν θα το έκανε ποτέ αυτό, αλλά δεν μπορεί κανείς να μην αντιδράσει σε αυτή την απόλυτη θεσμική απρέπεια που από πριν από λίγο έκανε η Νέα Δημοκρατία, μη σεβόμενη το πιο ιερό δικαίωμα που μπορεί να έχει και ο τελευταίος Έλληνας πολίτης, δηλαδή τη δυνατότητα να πει τη γνώμη του όταν κατηγορείται και όταν είναι εν ενεργεία Βουλευτής και επειδή έχει πει την πολιτική του άποψη μέσα στο Κοινοβούλιο να παραπέμπεται στο δικαστήριο. [[Χειροκροτήματα από την πτέρυγα του ΣΥΡΙΖΑ]] Και μάλιστα με επιχειρηματολογία του τύπου ότι όλα αυτά που είπε είναι έωλα γιατί δεν υπάρχουν πορίσματα. Ναι, δεν υπάρχουν πορίσματα στην Ελλάδα της Νέας Δημοκρατίας, αλλά υπάρχουν πορίσματα στις Ηνωμένες Πολιτείες για όλα αυτά που έχει πει ο κ. Πολάκης!
Κύριε Ραγκούση, να μην μπούμε σε αυτό το θέμα. Βεβαίως ο Κοινοβουλευτικός Εκπρόσωπος όταν προσβάλλεται ένα πολιτικό κόμμα είτε άμεσα είτε έμμεσα από τοποθετήσεις μπορεί να απαντήσει στο πλαίσιο της ευπρέπειας. Αυτό είπα και εγώ.
Κύριε Πρόεδρε, μην απαντάτε γιατί θα απαντήσουμε και σε εσάς.
Όμως, από την άλλη πλευρά, πρέπει να υπάρχει μία ανοχή για να μπορεί κανείς να απαντήσει για να υπερασπίσει την παράταξή του όταν υπερβαίνει το μέτρο ο ομιλητής. Τι να σας πω τώρα; Να αναφερθώ στο άρθρο 66 του Κανονισμού που ορίζει ότι όταν έχει ξεπεραστεί το μέτρο νομιμοποιείται και οποιοσδήποτε άλλος να το υπερβεί. Διαβάστε το άρθρο 66 για να τα δείτε. Εισερχόμαστε στην υπόθεση του κ. Βαγιωνά. Ρώτησε ο κ. Φίλης προηγουμένως γιατί εγκαλείται ο κ. Βαγιωνάς και πρέπει να πούμε όλες τις κατηγορίες. Κάποιος δημοσιογράφος στην πατρίδα του κ. Βαγιωνά καταφέρθηκε εναντίον του και τον κατηγορούσε για ανακρίβειες, κατά την άποψη του κ. Βαγιωνά. Ο κ. Βαγιωνάς του έκανε αγωγή αποζημιώσεως για προσβολή της προσωπικότητός του και στη συνέχεια ο δημοσιογράφος τού έκανε μήνυση ότι τον συκοφάντησε ο κύριος συνάδελφος και ότι ο μάρτυρας που εξετάστηκε στο πολιτικό δικαστήριο, ψευδόρκησε και ότι είναι ηθικός αυτουργός στην ψευδορκία αυτή ο κύριος συνάδελφος. Αυτές είναι οι κατηγορίες. Κύριε Βαγιωνά, έχετε τον λόγο και εσείς, για πέντε λεπτά, με ανοχή βεβαίως.
Δεν θα ακολουθήσω τον χρόνο του κ. Πολάκη. Θα είμαι πολύ σύντομος, αλλά θα καταθέσω στα Πρακτικά της Βουλής όλα αυτά τα οποία έχουν σχέση με ένα κομματάκι απ' αυτά που είπε ο Πρόεδρος. Ζήτησα από την Επιτροπή Δεοντολογίας την ομόφωνη απόφαση, αν ήταν δυνατόν, να αρθεί η ασυλία μου. Την ίδια έκκληση θα κάνω και προς το Σώμα, για να αρθεί η ασυλία μου, να πάω στο δικαστήριο. Στη ζωή μου έχω κάνει αγωγές, όχι μηνύσεις, σε πέντε δημοσιογράφους. Η πρώτη απόφαση καταδικάστηκε. Ήρθε και μου ζήτησε ο δημοσιογράφος συγγνώμη και του τα χάρισα τα χρήματα. Η δεύτερη με τετραψήφιο αριθμό ευρώ δικάστηκε αλλά δεν του τα χάρισα, γιατί δεν ζήτησε συγγνώμη. Η τρίτη επίσης καταδικάστηκε με πενταψήφιο νούμερο, υπήρξαν θεοί και δαίμονες για να του τα χαρίσω. Δεν του τα χάρισα, αλλά εν πάση περιπτώσει και απ' αυτόν τα πήρα. Η τέταρτη είναι αυτή που έχει σχέση με την τηλεόραση της «ΒΕΡΓΙΝΑ» και τον κ. Καλόγηρο. Τι σχέση έχω εγώ τώρα με αυτό; Δεν έχω απολύτως καμμία σχέση εγώ. Έχει όμως ένα παιδί μου για ένα μέρος του χρόνου της ζωής της «ΒΕΡΓΙΝΑ». Η «ΒΕΡΓΙΝΑ» λοιπόν ιδρύθηκε πριν από είκοσι πέντε και κάτι χρόνια. Ήταν κατά 20% μέτοχος στην εταιρεία αυτή και η κόρη μου. Το 2004 όταν έγινα Βουλευτής, υπήρξε η φήμη τότε με τον βασικό μέτοχο και άλλα πράγματα, ότι Βουλευτής ή πρώτου βαθμού συγγενικό πρόσωπο το οποίο έχει μπορεί να εκπέσει από το βουλευτικό αξίωμα. Η πρώτη μου δουλειά λοιπόν ήταν να πείσω την κόρη μου ότι πρέπει να πωληθεί η μετοχή της και πωλήθηκε πριν ακόμη γίνει ο νόμος. Ο κ. Καλόγηρος πότε παρουσιάζεται στη ζωή μου; Παρουσιάζεται το 2015 με ύβρεις προς το πολιτικό μου γραφείο. Μάρτυρες όλο το πολιτικό γραφείο στον Πολύγυρο της Χαλκιδικής, ότι θα τον δείξω, θα τον κάνω, θα τον καταστρέψω. Εν πάση περιπτώσει, λέω δώστε το τηλέφωνό μου στον κ. Καλόγηρο να μου τηλεφωνήσει. Πραγματικά μου τηλεφώνησε προς το τέλος του 2016. Έκανα τρεις συναντήσεις μαζί του στη Μεγάλη Βρετάνια για καφέ. Στην πρώτη που διαμαρτυρήθηκε ότι ο σύγαμπρός μου, ένας βασικός μέτοχος, δεν του συμπεριφέρθηκε καλά. Κι εγώ τι πρέπει να κάνω για τον σύγαμπρό μου; Και μου λέει: «Ξέρεις πόσο πουλήθηκε η «ΒΕΡΓΙΝΑ» σε μένα;». «Δεν ξέρω, να μου πεις». Πού να ξέρω; Εγώ από το 2004 ξέχασα την τηλεόραση της «ΒΕΡΓΙΝΑ». «700.000 ευρώ». Λέω «να μου φέρεις κάποιο δείγμα, κάποιο χαρτί, κάποια ένδειξη ότι πραγματικά πουλήθηκε η «ΒΕΡΓΙΝΑ» 700.000». Μου λέει «Εσύ πόσο μετοχή έχεις;». Ήταν 16 εκατομμύρια δραχμές, όχι εγώ, η κόρη μου. Εν πάση περιπτώσει, πωλήθηκε. Τα λεφτά τα πήραμε πίσω. Δεν πήραμε κέρδος. Άρα, λοιπόν, το επτακόσια χιλιάρικα το ξέχασε. «Θέλω να έρχεσαι στην τηλεόραση». Πραγματικά πήγαινα. Του λέω «χρήματα όμως, κύριε Καλόγηρε, δεν υπάρχουν. Άσε το τι λένε. Λένε πολλά». Και πραγματικά παρακαλώ όποιον συνάδελφο θέλει να δει την πρώτη φορολογική δήλωσή μου του 2004 και τη φορολογική δήλωση σήμερα του 2020. Είναι ούτε στο 20% της αρχικής. Αυτά λοιπόν είπα, αλλά θα σας δώσω ένα δείγμα απ' αυτά τα οποία πραγματικά έγιναν. Κι έχω απομαγνητοφωνημένες εκπομπές «Σχολιάζοντας την επικαιρότητα», τον κ. Καλόγηρο σε κάθε εκπομπή για δεκάλεπτα και δωδεκάλεπτα ολόκληρα, τον τελευταίο χρόνο πριν από τις εκλογές στις 7-7-2019. Και για να μην νομίζετε, έχω κάνει σε αυτόν δύο αγωγές. Η πρώτη αγωγή εκδικάστηκε στον Πολύγυρο, αποφασίστηκε και δημοσιεύτηκε στον Πολύγυρο στο ακροατήριό του και σε έκτακτη δημόσια αυτού συνεδρίαση στις 3 Μαρτίου 2020. Η απόφαση όμως με αριθμό 54/2020 στο Μονομελές Πρωτοδικείο Χαλκιδικής αναβλήθηκε η έκδοσή της, διότι ο εναγόμενος Καλόγηρος Στέργιος δεν κατέθεσε πληρεξούσια εκπροσώπησή του στον πληρεξούσιο δικηγόρο του. Κι ακόμα δεν έχει εκδοθεί η απόφαση. Νομικά τερτίπια. Η δεύτερη αγωγή που έκανα ήταν για απομαγνητοφωνημένη εκπομπή στις 7-5-2018 και η επανάληψή της στις 11-5-2018. Άλλη εκπομπή στις 26-11-2018, απομαγνητοφώνηση εκπομπής. Την επόμενη ημέρα 27-11-2018 ο κ. Καλόγηρος υποβάλει μήνυση σε Γιώργο Βαγιωνά και Απόστολο Τζηρίτη. Στην εκπομπή της 26-11-2018 ο κ. Στέργιος Καλόγηρος: «Ο κ. Βαγιωνάς θα κληθεί εδώ για να έρθει και να μας πει εάν θέλει να κατέβει και πάλι υποψήφιος και βέβαια θα ερωτηθεί για όλα αυτά και για την εποχή που ο κ. Βαγιωνάς» το λέει έτσι δημοσίως, χωρίς να έχω κάτι προσωπικά εναντίον του, «και ήταν μέτοχος σε τηλεοπτικό σταθμό ο ίδιος ή διά μέσου της συζύγου». Όλο το σόι θα το βάλει μέσα. «Γιατί, κύριε Βαγιωνά, σας ερωτώ ευθέως σε αυτή την εκπομπή, κύριε Βουλευτά της Νέας Δημοκρατίας, να μην πείτε ότι σας προσβάλλουμε και η ερώτηση είναι ευθέως και δημόσια. Γιατί, κύριε Βουλευτά, όταν είχατε μετοχές στον τηλεοπτικό σταθμό Θεσσαλονίκης, η σύζυγός σας», η κόρη θέλει να πει, «κατείχε το 25% των μετοχών, κύριε Βαγιωνά».
Αυτό αφορά την ουσία της υπόθεσης;
Μισό λεπτό, κύριε Πρόεδρε.
Συνεχίστε, δεν σας διακόπτω.
Είναι πράγματα τα οποία πρέπει να ακούσουν οι συνάδελφοι, για να μαθαίνουν οι νεότεροι και να θυμούνται οι παλαιότεροι.
Συνεχίστε, δεν σας διακόπτω. Θα σας δώσω όσο χρόνο χρειάζεται.
Αυτή στις 18-6-2019 όμως, είκοσι ημέρες πριν από τις εκλογές, πάλι ακούστε τι λέει ο κ. Καλόγηρος. «Θα βγάλω εγώ, δηλαδή, όχι θα βγάλουμε όλοι μαζί, θα δημοσιεύσω το όνομα». Το έχει δημοσιεύσει διακόσιες φορές, τώρα θα το δημοσιεύσει εκ νέου! «Τα λεφτά που χρωστά ο Βουλευτής στο δημόσιο». Ούτε ένα ευρώ χρωστά ο Βουλευτής ούτε οι επιχειρήσεις των παιδιών του. «Πόσες φορές έχει κλέψει το δημόσιο, που έχει εργαζόμενους και οι εργαζόμενοι δούλευαν τα Σαββατοκύριακα. Βουλευτής του ελληνικού Κοινοβουλίου και θέλει να ξαναβγεί Βουλευτής. Αυτός ο Βουλευτής νομίζει ότι επειδή έχει λεφτά και σκορπάει χρήμα. Εμείς όμως επειδή έχουμε χρέος απέναντι στην κοινωνία που εκλέγεται και στην Ελλάδα, θα βγάλουμε όλα τα στοιχεία γι' αυτόν τον Βουλευτή και μάλιστα, κύριε Ντάσκα», έχει συνομιλητή του τον Ντάσκα, «να τον καλέσουμε δημοσίως και εγγράφως να παρευρεθεί ο ίδιος». Δεν το έκανε ποτέ. Μήνυση όμως έκανε. Όμως για τη δεύτερη αγωγή που έκανα στο Πρωτοδικείο της Θεσσαλονίκης έχει βγει το συμπέρασμα και ο κ. Καλόγηρος καταδικάστηκε να πληρώσει 5.000 ευρώ και η τηλεόραση «ΒΕΡΓΙΝΑ» και ο ίδιος. Στην εκπομπή αυτή όμως θέλω να πω ότι ο κ. Καλόγηρος είναι πολλά αυτά που έχει πει, άλλα δεν φτάνει ο χρόνος για να πω περισσότερα. Δεν θα περάσω το δεκάλεπτο, κύριε Πρόεδρε. Θα τα καταθέσω όλα στη Βουλή γιατί πρέπει να ξέρουν τουλάχιστον οι δημοσιογράφοι, όταν θέλουν να απευθυνθούν σε Βουλευτή να παίρνουν ένα τηλέφωνο να μαθαίνουν την αλήθεια. Και αν δεν τους την πει την αλήθεια, μπορεί να κάνει από εκεί και πέρα ό,τι θέλει. Όμως, προσωπικά, προς όποιον θίγει την αξιοπρέπειά μου ότι χρωστάω στο δημόσιο, ότι κάνω τριακόσια αρνιά και διάφορα άλλα πράγματα, ότι πληρώνω τον ΕΝΦΙΑ τους, ότι πληρώνω παράβολο για να πληρώσουν τα τέλη κυκλοφορίας, λέω ότι αυτά τα πράγματα δεν είναι σοβαρά. Ως εκ τούτου, παρακαλώ να μου δώσετε την ευκαιρία να πάω στο δικαστήριο χωρίς ασυλία, για να καταθέσω και στο δικαστήριο αυτά και πολλά άλλα τα οποία υπάρχουν εδώ πέρα μέσα. Αυτά τα καταθέτω, όμως, για τα Πρακτικά της Βουλής, αν ενδιαφέρουν κάποιον. Σας ευχαριστώ πολύ και θέλω την άρση της ασυλίας μου.
Για την υπόθεση αυτή υπάρχει συνάδελφος που ζητάει τον λόγο; Δεν υπάρχει κάποιος συνάδελφος. Κυρίες και κύριοι συνάδελφοι, σας επισημαίνουμε ότι η ψηφοφορία περιλαμβάνει τρεις υποθέσεις άρσης ασυλίας Βουλευτών, όπως αναφέρθηκε στην αρχή. Κάθε φορά στην οθόνη εμφανίζεται μία υπόθεση προς ψήφιση. Για να εμφανιστεί η επόμενη ή η προηγούμενη, πρέπει να πατήσετε το βέλος πάνω, στο δεξί ή αριστερό μέρος της οθόνης αντίστοιχα. Βεβαιωθείτε ότι έχετε ψηφίσει όλες τις υποθέσεις άρσης ασυλίας. Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία, απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Όπως είχαμε πει και στην αρχή και συμφώνησε το Σώμα, το σύστημα θα παραμείνει ανοικτό για δεκαπέντε λεπτά ακόμα, δηλαδή μέχρι τις 13.35΄ και οι συνάδελφοι που βρίσκονται στο Εντευκτήριο κ.λπ. σιγά - σιγά να έρχονται, αλλά να μην υπάρχει συνωστισμός, ούτως ώστε να τηρήσουμε και τα υγειονομικά μέτρα. Παρακαλώ, να ανοίξει το σύστημα ηλεκτρονικής ψηφοφορίας.
Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κ.κ. Κωνσταντίνου Μπάρκα, Κωνσταντίνου Ζουράρι και της κ. Κυριακής Μάλαμα, οι οποίοι δεν θα παρευρεθούν στη σημερινή ονομαστική ψηφοφορία και μας γνωρίζουν με επιστολή τους την πρόθεση ψήφου τους. Οι επιστολές αυτές οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην ηλεκτρονική καταμέτρηση των ψήφων.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συνάδελφων Βουλευτών. Για την πρώτη υπόθεση του συναδέλφου κ. Βασιλείου - Πέτρου Σπανάκη εψήφισαν συνολικά 167 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 160 Βουλευτές. Κατά της άρσεως ασυλίας, δηλαδή «ΟΧΙ», εψήφισαν 5 Βουλευτές. Ψήφισαν «ΠΑΡΩΝ» 2 Βουλευτές Συνεπώς η αίτηση της εισαγγελικής αρχής έγινε δεκτή κατά πλειοψηφία. Για τη δεύτερη υπόθεση του συναδέλφου κ. Παύλου Πολάκη εψήφισαν συνολικά 165 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 80 Βουλευτές. Κατά της άρσεως ασυλίας, δηλαδή «ΟΧΙ», εψήφισαν 84 Βουλευτές. Ψήφισε «ΠΑΡΩΝ» 1 Βουλευτής. Συνεπώς η αίτηση της εισαγγελικής αρχής απορρίπτεται κατά πλειοψηφία. Για την τρίτη υπόθεση του συναδέλφου κ. Γεωργίου Βαγιωνά εψήφισαν συνολικά 166 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 159 Βουλευτές. Κατά της άρσεως ασυλίας, δηλαδή «ΟΧΙ», εψήφισαν 5 Βουλευτές. Ψήφισαν «ΠΑΡΩΝ» 2 Βουλευτές. Συνεπώς η αίτηση της εισαγγελικής αρχής έγινε δεκτή κατά πλειοψηφία. Το αποτέλεσμα της διεξαχθείσης ονομαστικής ηλεκτρονικής ψηφοφορίας, καταχωρίζεται στα Πρακτικά της σημερινής συνεδρίασης και έχει ως εξής:
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13: 47΄ λύεται η συνεδρίαση για αύριο ημέρα Παρασκευή 11 Σεπτεμβρίου 2020 και ώρα 9.00΄ με αντικείμενο εργασιών του Σώματος: κοινοβουλευτικός έλεγχος, συζήτηση επικαίρων ερωτήσεων.